
Despre un fals tratat de pescuit*  

 – deconspirări, mărturisiri – 





Fiind aproape de malul mării, aproape de sărbătoarea de 1 Decembrie, şi mai aproape de praznicul Sfântului Andrei, probabil  acest  cuvânt  s-ar  cuveni  să  fie  iniţiat  în  chip reverenţios dinspre aceste din urmă repere, sau ar putea să 

le ţintească măcar într-un fel, fie dimpreună, fie în parte, în orizontul  lor  conturat,  învălurit  specific.  Şi,  pomenind  de repere,  identitare  în  acest  caz,  nu  ar  fi  de  mirare  dacă 

acestea  ar  stârni  întrucâtva  un  interes  mai  larg,  fiindcă  e limpede că nu e om care să nu se întrebe cel puţin o dată în viaţă,  cine  este,  şi  poate  şi  de  unde  şi  încotro,  vine  şi  s-ar duce, dacă nu s-o fi dus deja, subscriind în acest fel implicit că şi viaţa lui este o cale, un parcurs sub o marcă anume, cu o amprentă a lui, numai a lui. Şi să ai amprenta ta, doar a ta, nu e lucru mărunt, nu e chiar de colea, orice-ar zice cine-ar zice, ba chiar e o mirare să ştii că pe ce pui tu mâna ta, după 

ce atingi, te pot identifica şi recunoaşte unii, alţii, mai apoi, măcar  că  tu  nu  mai  eşti  acolo,  deşi  eşti,  de  identificat  cel puţin. 



* Partea introductivă a textului de faţă s-a regăsit parţial în conţinutul unei  prelegeri  cu  titlul  „Făţărnicie  şi  autenticitate”,  prezentată  la Constanţa (noiembrie 2007). 

Cât  priveşte  aserţiunea  că  „cel  care  nu  s-a  întrebat cine este măcar o dată în viaţă nu e om”, aceasta în niciun caz  nu  trebuie  preluată  ca  un  afront,  nici,  poate,  ca  o discriminare ori ca o excluziune din umanitate,  de  cei  care nu  s-au  întrebat,  sau  încă  nu,  cugetând  cum  că  s-ar  fi insinuat prin atare aserţiune că ei, cei ce nu s-au întrebat, nu ar  fi  şi  ei  oameni.  Să  nu  fie!  Preluată  aserţiunea  astfel, se-nţelege, căci la ea ne referim. 

La  urma  urmei  silogismul  nu  te  duce  întotdeauna unde trebuie, chiar dacă pare că ar face-o. Sigur, de dus, te duce, într-adevăr, dar unde vrea el, la o concluzie. În fond, poate  că  sunt  unii  oameni  care  nu  s-au  întrebat  şi  nu  se întreabă cine sunt, fiindcă le e de ajuns să constate cine sunt din  faptul  curent,  fără  să  mai  pună  întrebări.  Le  vorbeşte nemijlocit evidenţa; a populaţiei sigur, când e cercetată sau, mă  rog,  interogată,  întrucât,  se  ştie,  administrează  direct baza  de  date  personale.  Şi  cu  întrebările,  e  complicat,  prea complicat.  Să  fim  cinstiţi,  uneori  mai  mult  te  încurcă,  mai ales  când te reţin şi tu ai treabă. Nu ai timp. Evident! Dar cine  are?  Paradoxul  timpului  omului  nou  din  vremea  ce vine  deasupra,  unii  îl  ştiu,  e  subtitlul  unui  posibil  celebru spectacol cotidian: cu cât mai lung, cu atât mai scurt. 

Însă,  să  fim  sinceri,  cu  greu  poţi  să  găseşti  pe  careva care ţi-ar zice, fie şi între patru ochi,  cum  că ar avea timp, măcar atât cât pentru ca să-ţi spună că nu are. Tot din lipsă de timp, ziceau unii cârcotaşi, cum că ar fi tranşat chestiunea şi filosoful bulgar care, fără să mai lungească vorba, conchise: ce este este şi  ce nu este nu este. Ce a vrut să spună, cine ştie? 

Interesează  poate  sau  nu.  Însă,  orice  ar  fi  vrut  să  spună 

contează mai puţin decât faptul că nu mai lungi vorba. Şi, în fine, după o aşa năpraznică lovitură de maestru, căreia, doar din comoditate, îi poţi spune bulgărie, mai că ai putea crede că  şi  cu  reperele  identitare  tot  cam  aşa,  precum  o despicătură a Mării Negre din lovitură de toiag, poate că ar fi:  care este este şi  care nu este nu este. Mai pe subiect poate ar veni o scurtătură:  cine este este,  cine nu este nu este. Şi dacă nu este cine, ce?, ar zice un mucalit. Zeamă de varză! Nimic de zis.  Nimic  de  făcut.  Nu  ne  priveşte!  Să  lăsăm  morţii  să-şi îngroape  pe  morţii  lor.  Altfel  cum?  Să  nu  fim  noi  totuşi dintre gropaşii, nici ai morţilor, nici ai morţilor morţilor lor. 

Că nu poţi sta de vorbă decât cu cine este, acum, ce să 

faci, ce să zici, şi mai ales cui. Unii aşa cred, şi chiar cred. E 

greu  să-i  convingi  cum  că  ar  putea  fi  măcar  posibil  şi contrariul, adică cum că ar putea vorbi şi  ei,  chiar ei, şi  cu cine  nu  este.  În  fond,  toţi  poate  dorim  să  se  prezinte  pe sine, oarecine, să ne declare sau chiar să ne deconspire cine este, cine, ca să ştim şi noi într-adevăr, că este sau nu este, cine  este,  fără  să  fim  nevoiţi  să  îl  momim,  să  îl  atragem  şi prindem  în  plasa  de  amator  pescar,  cea  cu  ochi  de  negăsit prin  golurile  de  orbite,  însăilate  din  iţe,  încrucişate, împletite,  alcătuiri  hulpav  deschise  din  noduri  închise,  de întrebări după întrebări, sofisticate, complicate. 

Dar,  fiind  aproape  de  apă  şi  de  pescari,  de  sfântul Apostol  Andrei,  care  a  fost  mai  întâi  pescar,  iar  mai  apoi 

„pescar  de  oameni”,  să  lăsăm  un  pic  mai  într-o  lature  povestea cu prea sofisticatele şi complicatele repere identitare, fiindcă  parcă  mâna  tinde  mai  lesne  a  începe  să  încrusteze câteva  cuvinte  pe  marginea  unui  antic   Tratat  de  pescuit  al 9 

unui anume Oppianus. Se ştie şi de un  Tratat de vânătoare al aceluiaşi/altul  Oppianus,  întrucât  după  unii  doar  numele  e identic. Fapt pentru care alţii l-au numit pe acesta din urmă 

Pseudo-Oppianus.  Incertitudine  până  la  urmă  deloc  nepo-trivită,  dacă  ţinem  cont  de  conţinutul  acestor  tratate tehnice,  ce  doar  în  chip  amăgit  ar  putea  cineva  crede  că 

sunt dedicate poveştilor pescăreşti sau vânătoreşti. 

Prevenitor  amintim  că  de  calităţile  pescarului  şi  ale vânătorului,  meşteri  în  şiretlicuri,  în  capcane,  în  curse, Oppianus acelaşi/altul nu  uită,  fie  că  e  vorba de agerimea, repeziciunea, supleţea, mobilitatea lor, fie de fixare, de imobilitate, de neclintirea de durată, de rămânerea pe loc; fie de arta acestora de a nu se face simţiţi, de păşirea tiptilă, ori de arta  de  a  vedea  fără  a  fi  văzut,  de  disimulare,  de  privirea ageră şi/sau de urechea ciulită etc. Cert e că ambele tratate deschid poarta spre un „tărâm al capcanelor”, descriu o cale spre o lume ambiguă, clădită din duplicitate şi amăgire. Dar întinsă,  adâncă  şi  proximă,  necunoscută  fiind  marea,  ne abatem privirea spre pescuire... Un pescuit anume, un mod de pescuire în confuze adâncimi fluide, descoperit de criptice făpturi cefalopode. De caracatiţă, de sepie..., de pildă. 

Capabilă  să  se  modeleze  perfect  după  corpurile  de care se prinde,  caracatiţa poate în acelaşi timp să imite  culoarea făpturilor şi a elementelor din preajmă, şi, recurgând la  un  meşteşug  propriu  ( mekhane),  ajunge  chiar  să  se confunde  cu stânca de  care se agaţă, se alipeşte. Oppianus vorbeşte  despre  caracatiţă  ca  fiind  „asemenea  unui  tâlhar noaptea”.  Astfel,  ea  este  nu  imposibil  de  identificat,  de recunoscut,  de  „prins”,  dar  sigur  nici  uşor  de  receptat  ca 10 

ceea  ce  este,  tocmai  pentru  că,  schimbându-şi  culoarea, preia  forma  pietrei  de  care  se  agaţă,  de  care  se  cuprinde strâns  ca  într-o  contopită  îmbrăţişare  confuză.  Este  astfel dificilă  dibuirea  caracatiţei  şi  anevoie  de  receptat  de  către posibilele victime sau neştiuţii, inconturnabilii săi duşmani. 

Caracatiţa nu îşi schimbă culoarea ca urmare a mâniei sau a fricii, precum cameleonul, ci, după Plutarh, mimetismul cameleonic,  propriu  caracatiţei,  e  născut  din  viclenie,  din intenţie,  din  voire.  E  premeditat,  aşadar,  întrucât  tentaculara  caracatiţă  vrea  să  se  ascundă,  vrea  să  pescuiască,  să 

prăduiască.  Iscodind  pescuirea  pescuitorului  ambiguu  din lunecoasele tenebre, aflăm că, pe vremea de atunci, modalitatea  de  prindere  a  caracatiţei  implica  un  vicleşug  ce  se folosea tocmai de această strângere şi fixare, de ventuzarea tentaculară a pietrei. Ca modalitate de a fi prinsă odinioară 

se folosea aruncarea unei femele din aceeaşi specie  ca momeală,  ca  pradă  provocatoare.  Numai  atracţia  şi  prinderea irezistibilă  de  femelă  determina  desprinderea  de  piatră.  Se reorienta  voluntar,  involuntar  strânsoarea...  De  această 

momeală „se încleştează cu atâta străşnicie încât nimic afară 

poate  de  moarte  nu  le-ar  mai  sili  să-şi  slăbească  strânsoarea”... Astfel, pescuitorul om, punând vicleşug împotriva unui  alt  vicleşug,  întoarce  cu  vicleşug  împotriva  caracatiţei chiar  puterea  ei  de  încătuşare,  de  tentaculară,  alipită 

strânsoare. Se foloseşte de izvorul forţei ei ce poate deveni totodată o cursă a morţii, o pricină de pierzanie neaşteptată. 

Nu  e  uitată  de  Oppianus  nici  reputaţia  sepiei  de  a  fi cea  mai  vicleană  dintre  moluşte,  care,  pentru  a-şi  păcăli duşmanul sau pentru a-şi amăgi victima, dispune de o armă 

care nu dă greş niciodată: cerneala, ca un fel de negură, nor vâscos,  pâclă  neagră...  Cefalopodele  ni  se  descoperă  astfel ca  făpturi  extrem  de  sinuoase,  extrem  de  bizare,  ambigue: 

„Nesupuse, fluide, răsfirându-se în mii de braţe agile, cefa-lopodele  sunt  făpturi  enigmatice;  ele  nu  au  nici  faţă,  nici spate;  înnoată  pieziş,  cu  ochii  înainte,  cu  gura  înapoi,  cu creştetul nimbat de picioarele lor forfotitoare...”. 

Capcane  vii,  aceste  vietăţi  care  ies  din  „noaptea  fără 

de cale” şi „fără de capăt” folosesc un şiretlic căruia Plutarh îi dă numele  sofisma: un tentacul subţire şi lung, însufleţit de o mişcare lină, ce le slujeşte ca abilă momeală pentru prinderea  peştilor...  Oppianus  spune  că  aceste  „vietăţi  piezişe, cu  faţa  niciodată  clar  deosebită  de  spate,  contopesc  în  ele însele,  în  umbletul  şi  fiinţa  lor  fizică  toate  direcţiile...” 

Cefalopodele? Personaje confuze, pure aporii. Un exemplu potrivit al disimulării, al mişcării insidioase şi al manifestării perfide. Privirea e chemată a străbate însă către suprafaţă... 

Prin caracatiţa din adâncimi se ţinteşte aşadar un sens de suprafaţă, întrucât se defineşte aici prin ea un tip de comportament  uman:  „Îndreaptă  spre  fiecare  dintre  prietenii noştri... o altă faţă a ta! Pildă să-ţi fie caracatiţa, cu unduiri fără  număr,  cea  care  ia  chipul  stâncii,  când  se  anină  de  ea. 

Alege-ţi  într-o  zi  un  chip  şi  în  alta  schimbă-ţi  înfăţişarea! 

Mai bună-i isteţimea decât neînduplecarea...” 

Astfel,  Tratatul  de  pescuit  priveşte  prin  pescuitorii  din apă, din adâncimile şi din  unduirile  ei, spre omul pescar al adâncimilor,  nu  doar  al  celor  acvatice,  ci  al  celor  umane, inconştiente,  subconştiente,  conştiente.  Modelul  de  pescar indicat  de  forfotitoarea,  tentaculara  caracatiţă  este  tipul 12 

omului cu multe feţe numit  politropos, este tipul de om cu o mie  de  feţe,  cel  care  întoarce  spre  fiecare  „un  alt  chip  al său”.     Pentru  întreaga  tradiţie  greacă  numele  lui  este  Ulise, cel despre care chiar s-a spus că este ca o caracatiţă. 

Politropos  este  un    pescuitor,  un  om  cu  multe  feţe, prin  urmare,  care,  asemeni  caracatiţei,  îşi  alege  astăzi  o mască  mâine,  sau  chiar  încă  azi/acum  alta,  încă  o  alta. 

Vedem  astfel  tipul  omului  cu  o  mie  de  feţe,  reţinem modelul  unui  om  cu  comportament  tentacular,  disimulant, prefăcut,  sinuos,  dar  şi  cu  o  inteligenţă  perfidă,  vicleană, fiindcă  inteligenţa,  trebuie  să  înţelegem,  poate  fi  şi  astfel, sclipitor  de  vicleană.  Vernant  surprinse  însă  mai  apoi  şi  că 

„atropia se opune strict politropiei, aşa cum imobilitatea şi neclintirea  se  opun  mobilităţii  continue  a  celui  care  îşi dezvăluie de fiecare dată un chip nou”.  

Pentru  a  se  orienta  într-o  lume  a  schimbării,  a  insta-bilităţii, a  curgerii, pentru a-şi impune  controlul asupra devenirii, păcălind-o prin vicleşug, inteligenţa tentaculară a lui politropos caută să se identifice într-un fel cu natura situaţiei, să  îmbrace  formele  ei,  aşa  cum  se  strecură  sub  pielea  unei foci, pentru a înfrânge magia fluidă a lui Proteus, Menelaos. 

Aşadar,  aflăm  o  inteligenţă  a  cărei  fluiditate  trebuie  să 

devină ea însăşi preeminenţă, polimorfie, răsucire, eludare şi duplicitate.  Prin această capacitate de a lua înfăţişările fără a rămâne însă prizonierul nici  uneia, atât  în cazul caracatiţei, cât  şi  în  cazul  celui  care  este   politropos  –  omul  cu  o  mie  de chipuri,  Vernant  observă  definită  o  formă  particulară  de inteligenţă, abilă în a se plia pe forma împrejurărilor pentru a le putea domina astfel cu mai multă siguranţă .  

Inteligenţă tentaculară precum şi caracterul tentacular al comportamentului configurează repere atât pentru  discurs,   

care  poate  fi  cu  astfel  de  prize  tentaculare,  cât  şi  pentru acţiune  care,  în  mod  similar,  poate  fi  mişcată,  articulată  în aceste  forme  sinuoase,  unduitoare,  tentaculare.  Cele  două 

tipuri tentaculare, de gândire şi de comportament, care apar în discurs şi în atitudine, în vorbire şi în acţiune, sunt, încă 

din antichitate, asociate cu două tipuri de oameni:  sofistul  şi omul politic.   

În  discursurile  sinuoase,  cu  numeroase  întorsături  şi încolăciri,  Vernant  observă  cum  sofistul  îşi  desface  cuvin-tele, precum inelele unui şarpe, pentru a-şi înlănţui preopi-nentul asemeni braţelor mlădioase ale caracatiţei. Pe de altă 

parte, pentru omului politic, a lua înfăţişarea caracatiţei, nu înseamnă, remarcă acelaşi Vernant, doar a fi înzestrat cu un logos  de  caracatiţă,  ci  şi  capacitatea  de  adaptare  la  împre-jurările  incerte,  confuze,  prin  împrumutarea  atâtor  chipuri câte  categorii  şi  tipuri  umane  există  în  cetate,  şi  prin născocirea de multiple stratageme care să confere eficacitate acţiunilor lui în cele mai variate circumstanţe. 

Dacă cele două articulări tentaculare, atât de gândire, cât şi de acţiune, se împletesc, se unesc în acelaşi personaj, trebuie  că  ia  naştere  un  specimen  uman  profund  tributar 

„nopţii fără de cale”, despre care s-ar putea spune că „mai bine ar fi fost dacă nu s-ar fi născut”.  

Politropos  nu  se  poate  confunda  însă  cu  efemeros,   

întrucât    politropos  este  un  tip  uman  care  este  activ  şi  voit disimulant;  politropos  este  un  tip  care  practică  disimularea pentru că vizează un scop anume, este aşadar un tip care în 14 

mod voit doreşte să îmbrace haina disimulării. Prin urmare politropos  se  prezintă  ca  fiind  „stăpân  pe  mişcare”,  ca  unul care  ar  fi  oarecum  conştient  de  această  vorbire,  de  acest discurs, de acest comportament, de această acţiune, disimu-lantă  în  ţesături  labirintice  şi  în  legături  constrictoare, tentaculare.  Piruetele  sale  piezişe,  răsturnările  sale,  întind capcane,  practică  meşteşugite  legături,  împletituri,  noduri, laţuri, plase, lansează mănunchi nevăzut de iţe... Celălalt tip, efemeros, este cum îl bate vântul: ca o frunză-n vânt. Când ici când colo, când într-un fel când în altul, configurat de valul, de spuma devenirii. 

Dacă   politropos  este  tot  timpul  la  „schimbător”,  fiind considerat un „stăpân al mişcării”,  efemeros nu este stăpân pe aceste schimbări, ci  este (re-) configurat de conjuncturi, de situaţii,  este  determinat,  învârtit,  sucit  de  aceste  schimbări. 

Este  preluat  aşadar  cvasipasiv  de  „meandrele  concretului”, fiind  aruncat  încoace  şi  încolo.  Este  un  caracter  lunecos, extrem  de  versatil  acest   efemeros.  Dar   efemeros  nu  este  şi 

„stăpân”  pe  mişcare  şi  schimbare,  ci  este  înstăpânit  de acestea.  Tipul   efemeros,  om  al  clipei  şi  al  schimbărilor,  gela-tinos, labil, când aşa când altminteri, pseudopasiv, nestăpâ-nind mişcarea, este, după Pindar, „pradă timpului viclean”, acelui timp „care face să se schimbe calea unei vieţi”. 

Calea unei vieţi poate fi astfel zis schimbată, prăduită, sub  incidenţa  unui  timp,  nu  oarecare,  ci  a  unuia  viclean. 

Mişcarea  şi  schimbarea  apar  ca  inerente  „căii  unei  vieţi”, ceea  ce  nu  e  de  mirare.  Sunt  atât  de  palpabile,  de  respira-bile, atât mişcarea, cât şi schimbarea. Dar încotro mişcarea, în  ce  fel  schimbarea?  Încotro  calea?  Calea  unei  vieţi,  viaţa 15 

unei căi? De fapt, nu strică să reţinem nevoia unui răspuns la  provocările  întâlnirii  „căii”  şi  „vieţii”  dincolo  de  prădui-rile factice ale „timpului viclean”. 

Tipurile  umane,  politropos  şi   efemeros,   se  mişcă,  se schimbă  într-adevăr,  cu  voie  sau  fără  de  voie,  de  la  „un interior” spre „un exterior”, ori de la „un exterior” spre „un interior”,  cvasiinconsistent  până  la  nimic.  Politropos  şi efemeros  îşi  configurează  necontenit  feţe-feţe,  interfeţe relaţionale, îşi alcătuiesc şi activează astfel roluri sociale. Ce este, mai degrabă cine este, dacă este ori nu este, dincolo de aceste  multiple  feţe  îndreptate  către  terţi,  ca  interfaţă,  ca roluri,  ca  măşti?  În  ce  fel  se  configurează  aceste  feţe  ce  se lasă rulate, transpuse, prezentate în discurs, în acţiune? 

Desigur,  nu  trebuie  să  pierdem  din  atenţie  faptul  că 

intenţia,  voia  lui   politropos,  care  o  fi  el  concret  printre  noi, este aceea de a pescui, aşadar de a prinde în plasa propriului interes  pe  celălalt,  posibila,  inevitabila  sa  pradă.  Altfel  zis, multiplele  feţe  ale  lui   politropos   sunt  măşti  disimulante  ale scopului său ascuns, sunt măşti care preiau abil, interesat, o configurare mulată pe context, pe conjunctură, pe moment. 

Astfel,  adevărata  faţă  a  lui  politropos,  cu  alte  cuvinte 

„adevărata  faţă”  a  „omului  cu  multe  feţe”,  (a)pare  a  fi  cea configurată de propriului interes, în slujba căruia îşi confecţionează  feţe,  feţe,  nu  aleator,  ci  adecvat  în  raport  de situaţia concretă. 

„Omul  cu  multe  feţe”  îşi  ia  faţa/interfaţa  potrivită 

situaţiei,  se  prinde  de  context,  de  conjunctură  precum  se prinde caracatiţa de piatră şi pare una cu ea. Este acolo, în situaţie, ca şi cum a fost acolo dintotdeauna, deşi este acolo 16 

pentru a specula şi profita de orice situaţie. Inserţia „omului cu  multe  feţe”  în  realitate  denotă  o  mare mobilitate,  dar  o mobilitate  stăpânită  abil  de  propriul  interes,  cel  care ghidează discursul şi acţiunea fiecărei înfăţişări  pe care şi-o arată celuilalt. Schimbarea feţelor în raport de fieşce situaţie denotă  o  mobilitate  remarcabilă,  dar  această  mobilitate  a trans-formărilor este legată strâns, adică este stăpânită, este fixată  de  piatra  propriului  interes,  care  îl  ţine  scufundat  de fapt  pe   politropos  în  adâncurile  egocentrice.  Prădătorul politropos  este  la  rându-i  pradă  a  propriului  său  interes, care  îl  leagă  cu  iţe  nevăzute  de  o  piatră  grea,  cea  a  egois-mului în multiplele sale, uneori atât de subtile, faţete. 

Dacă  efemeros  este  folosit  de  situaţie,  politropos  se foloseşte abil de situaţie în interesul său, dar nu cunoaşte, se poate  spune,  adevăratul  chip  al  generozităţii,  chiar  dacă 

conjunctural poate lua prompt chiar şi o faţă a generozităţii. 

În  fond,  care  este  adevăratul  chip  al  omului,  care  este adevăratul chip al realităţii? 

În  substrat  se  ivesc  aici  inevitabile  problematici  ale identităţii  de  sine,  ale  identităţii  subiectului,  ale  identităţii individului  şi  persoanei,  afirmată,  susţinută,  promovată  în chip  autentic  în  relaţii  de  cunoaştere  şi  recunoaştere,  de descoperire de sine şi de celălalt, nu în ceea ce (a) pare a fi acesta,  ci  în  ceea  ce  este  într-adevăr  celălalt,  în  raport  de ceea  este  el  cu  adevărat.  Chestiunea  identităţii  de  sine,  a definirii, a expresiei, a imaginii, dar şi a revelării de sine nu este de evitat din tot spectrul interacţiunilor sociale, întrucât crizele  identităţii  de  sine  sunt  regăsite  în  toate  sfere  existenţei:  relaţii  amoroase,  raporturi  de  familie,  profesionale, 17 

economice,  politice,  religioase  etc.  Sunt  de  regăsit,  de întâlnit aşadar, atât în viaţa privată, cât şi în cea profesională 

şi în spaţiul public. 

Crizele „identităţii de sine”, cu voie sau fără voie, pun de  fapt  în  criză  şi  formele  comunitare  şi  legăturile  sociale, 

„identităţile  comunitare”,  şi  angajează  diferite  sensuri  de transformare  ale  raporturilor  sociale,  ale  formelor  de relaţionare  intersubiectivă,  inter/infra  comunitare,  fie  cu privire la formele  conjugale şi familiale (relaţii  părinţi-copii şi  bărbaţi-femei),  fie  la  formele  profesionale,  de  serviciu  şi muncă  (relaţii  patroni-angajaţi),  fie  cu  privire  la  formele vieţii publice (relaţii între indivizi şi instituţii). 

Dubar defineşte noţiunea de „identitate personală” ca cea  a  unui  subiect  care  învaţă  toată  viaţa  şi  acţionează 

împreună  cu  ceilalţi  pentru  a  marca  două  caracteristici  ale sale: pe de o parte, aceea de a fi o subiectivitate în devenire permanentă, şi, pe de altă parte, faptul că subiectivitatea se construieşte şi se dezvoltă în relaţiile cu celălalt, cu un altul. 

Pentru  Dubar,  chestiunea  subiectivităţii  este  mai  întâi  o chestiune de limbaj, fapt pentru care „a învăţa să te exprimi” 

devine o miză esenţială în interacţiunea socială, atât în sfera privată, cât şi în cea profesională sau publică. Prin urmare, 

„subiectul  care  învaţă  trebuie  să  se  construiască  şi  să  îşi aproprieze propriul său limbaj, limbajul identităţii sale”. 

Astfel,  după  Dubar,  subiectul  trebuie  să-şi  impro-prieze  limbaje  şi  să  acceadă  la  propria  expresie  de  sine,  la formarea  acestei  expresii  de  sine  într-un  proces  de  indivi-dualizare parcurs în viaţa privată, pasională şi intimă, care să 

conducă  la  revelaţia  de  sine.  Ni  se  descoperă  un  limbaj  al 18 

identităţii  personale  ca  unul  care  nu  poate  fi  analizat  în afara  variatelor  resurse  ale  ştiinţelor  limbajului  şi  ale  apro-prierilor sale subiective. 

Se  prea  poate  ca  în  sensul  acestei  nevoi  de  a  învăţa limbaje,  într-un  spectru  mai  larg  al  ştiinţelor  limbajului,  să 

stârnească  un  oarecare  interes  cuiva  şi  premiza  doctorului Chapman,  renumit  consilier  matrimonial,  cum  că  ar  exista de fapt cinci limbaje ale iubirii, dar mai ales constarea sa că, de  regulă,  folosim  limbaje  diferite  în  exprimarea  iubirii, neînţelese  de  celălalt,  ceea  ce,  în  viziunea  sa,  ar  fi  şi  cauza căsătoriilor  neîmplinite,  nefericite,  destrămate.  Îndemnul doctorului  este  simplu:  să  ne  comunicăm  dragostea  pe înţelesul  celuilalt.  Însă,  pentru  a  reuşi  această  exprimare  a iubirii  pe  frecvenţa  de  înţelegere/asimilare  a  celuilalt, trebuie mai întâi să învăţăm limbajul fundamental prin care celălalt receptează iubirea ce i se adresează. 

În  acest  sens,  Chapman  identifică  cele  cinci  limbaje ale  iubirii:  declaraţiile,  timpul  petrecut  împreună,  darurile, serviciile, contactul fizic. Pornind de la aceste cinci limbaje primare ale iubirii, provocarea este să descoperi, să conşti-entizezi limbajul fundamental de iubire propriu, cel  care te caracterizează, la/cu care rezonezi, pe care îl receptezi. Dar în  acelaşi  timp  trebuie  să  afli,  trebuie  să  identifici,  să 

recunoşti, şi limbajul de iubire caracteristic celuilalt, întrucât folosirea  unui  limbaj  al  iubirii  nepotrivit,  inadecvat  faţă 

specificul  limbajului  primar  de  iubire  propriu  acestuia, poate să nu fie lipsit de consecinţe, iar unele pot fi generatoare de reale crize, de traume, de rupturi. 

Provocarea însă faţă de aceste cinci limbaje ale iubirii luate  într-un  context  mai  larg,  ca  cel  de  familie,  spre exemplu,  este  că  trebuie  în  final  să  îţi  însuşeşti  inevitabil toate  aceste  limbaje,  nu  doar  unul  strict,  propriu  parte-nerului  imediat,  proxim,  tocmai  pentru  a  putea  desfăşura adecvat iubirea faţă de fiecare parte, după felul său. Deci nu e vorba de chemarea de a manifesta pur şi simplu o iubire faţă  de  toţi  în  general  şi  la  fel  faţă  de  fiecare,  ci  de  a  o traduce adecvat, în raport de fiecare limbaj de  iubire. Însă, astfel,  eşti  pus  nu  doar  în  faţa  chemării  de  a-ţi  exprima iubirea,  ci  şi  în  faţa  provocării  de  a  descoperi  aceste  cinci limbaje  ale  ei,  de  a  deprinde  vorbirea  acestor  limbaje diferenţiat,  în  raport  de  fiecare  în  parte,  şi  deci  şi  de  a-ţi dobândi o autentică mobilitate în mânuirea acestor limbaje adecvat,  preluând  contextual  mulajul  fiecărei  aşteptări subiective de iubire faţă de care te exprimi. 

Aceste  cinci  limbaje  ale  iubirii  au  nevoie  însă  de resursele  de  iubire  ale  subiectului  care  se  transpune/le transpune  într-un  limbaj  sau  altul.  E  nevoie  deci  de  un rezervor  afectiv  plin  care  să  fie  apoi  articulat,  transmis, exprimat  printr-un  limbaj  adecvat.  Formele  de  limbaj  ale iubirii  au  nevoie  de  conţinutul  de  iubire  al  subiectului, întrucât vorbim de un limbaj intersubiectiv al iubirii, nu de limbaje  oarecare,  a  orice  sau  nimic.  Problema  se  transferă 

astfel din sfera limbajelor în zona resurselor şi a dezvoltării capacităţilor  de  umplere  a  rezervoarelor  de  iubire  ale subiectului,  din  care  urmează  apoi  să  se  reverse  iubirea  pe diverse,  dar  potrivite,  adecvate  canale/limbaje  de  comunicare  şi  către  celălalt/ceilalţi.  Răspunsul  lui  Chapman  la 20 

calea de umplere a rezervorului afectiv,  ce susţine disponi-bilitatea  de  a  iubi  chiar  şi  pe  cei  care  nu  te  iubesc,  face trimitere  la  resursele  spirituale  ale  subiectului,  deci  la decoperirea  rădăcinilor  credinţei  hristice,  la  credinţa subiectului, la subiectul credinţei. 

Pentru Dubar, a fi subiect înseamnă să poţi fi actor al vieţii  tale  familiale,  profesionale  şi  politice.  Înseamnă  să  te înzestrezi şi să dezvolţi capacităţi subiective, cu reflexivitate şi cu repere, cu convingeri şi argumente, capacităţi care nu se  obţin  însă  solitar,  ci  graţie  unor  „ceilalţi  semnificativi” 

care joacă un rol fundamental în construcţia unei intimităţi personale,  prin  intermediul  relaţiilor  de  iubire  ce  implică 

dezvoltarea  expresiei  tale  subiective.  Dar  acest  raport  cu sine  însuşi,  această  „dobândire  a  subiectivităţii”  trebuie mediatizată,  după  Dubar,  în  spaţiul  public  prin  „ceilalţi generalizaţi”  care  permit  accesul  la  o  cetăţenie  activă,  la  o înţelegere  a  instituţiilor,  trebuie  precizat,  nu  doar  ca  structuri care impun constrângeri individului, ci şi ca resurse pe care fiecare şi dimpreună trebuie să înveţe să le mobilizeze eficace. 

Însă, despre provocarea de a fi propriul actor al vieţii tale,  despre  viaţa  cotidiană  ca  spectacol,  respectiv  despre ideea că lumea este o scenă în care fiecare este chemat să îşi joace rolul, să-şi asume, să-şi arate o faţă sau alta, să-şi pună 

o  mască,  de  un  fel  sau  altul,  s-a  mai  vorbit,  s-a  mai  scris. 

Goffman  e  unul  dintre  cei  care  a  scris  abil  şi  convingător despre viaţa ca spectacol şi despre indivizi ca actorii ei, preocupat fiind de înţelegerea modurilor cum sinele individual 21 

„se  prezintă”  în  viaţa  de  zi  cu  zi  în  spaţiul  public,  cum  se arată  „sinele  pe  sine”  în  diverse  structuri  organizaţionale, ori se etalează în multiple „cadre” sociale. 

Goffman  abordează  componenta  expresivă  a  vieţii sociale  prin  prisma  rolului  comunicaţional  pe  care-l  joacă, ca  „sursă  de  impresii”  oferite  în  „prezentarea  de  sine”  de către un individ şi receptate de ceilalţi; impresia este privită 

aici ca o sursă de informaţie despre date invizibile, dar şi ca mijloc  prin  care  auditoriul  îşi  pre-orientează  răspunsul  faţă 

de  „prezentator”,  fără  să  aştepte  consecinţele  finale  ale acţiunilor  acestuia.  Premiza  lui  Goffman  este  legată  de  o miză intrinsecă situată în miezul oricărei interacţiuni sociale care  face  ca  fiecare  individ  ce  intră  în  contact  direct  cu altul  să  dorească  să  descopere  „datele  situaţiei”,  pentru  

„a cunoaşte şi controla” ceea  ce urmează să se  întâmple şi pentru  a  gestiona  cât  „se  poate  arăta”  celorlalţi,  fără  să-şi contrazică propriul interes. 

În  trena  acestui  deziderat  implicit  al  interacţiunilor sociale,  pentru  a  descoperi  natura  factuală  a  situaţiei  –  dat fiind  faptul  că  individul  nu  cunoaşte  toate  datele  relevante din perspectivă socială pentru ceilalţi, dar nu  cunoaşte nici rezultate imediate sau finale ale activităţii celorlalţi, precum nici sentimentele intime pe care aceştia le nutresc faţă de el, informaţiile  complete  de  acest  fel  fiind  rar  accesibile  – 

individul,  conform  lui  Goffman,  apelează  la  o  serie  de elemente  substitutive  ca  „mijloace  predictive”,  precum indicii,  probe,  aluzii,  gesturi  expresive,  simboluri  de  statut etc.  Altfel  spus,  apare  o  comutare  a  receptorului  de  pe realitatea ce în fond îl interesează, dar care este momentan 22 

inaccesibilă  percepţiei,  pe  aparenţele  şi  impresiile  degajate de interlocutor. Astfel că, în mod paradoxal, individul  care este preocupat de fapt de o realitate, care nu îi  e accesibilă 

ca  percepţie  imediată,  ajunge  să  se  orienteze  şi  să  se  con-centreze asupra a ceea ce transmit aparenţele, impresiile. În acest  sens,  interacţiunea  socială  se  desfăşoară  într-un inevitabil  joc  de  realităţi  şi  aparenţe  care  se  impune,  se reclamă cotidian. 

Reversul  este  că indivizii  implicaţi în „prezentarea de sine” ajung să  fie şi  ei preocupaţi de a menţine o impresie conformă  cu  standardele  după  care  sunt  evaluaţi,  judecaţi, lecturaţi  de  auditoriu,  standarde  care  prin  răspândirea, forma  şi  numărul  lor,  au,  după  cum  observă  Goffman,  o încărcătură  morală,  mai  mult  decât  s-ar  putea  crede; indivizii  ajung  să  convertească  actele  comunicaţionale  în acte  morale,  impresia  transmisă  fiind  interpretată  ca pretenţii  şi  angajamente  ce  prezintă  o  anume  coloratură 

etică.  Dar  paradoxal,  după  remarca  sociologului,  indivizii nu  sunt  interesaţi  atât  de  respectarea  acestor  standarde morale, cât sunt animaţi de problema, mai puţin morală, de a transfera o impresie convingătoare că menţin aceste standarde.  Aceasta  face  ca  deşi  activitatea  indivizilor  să  fie recunoscută  ca  fiind  una  firesc  încărcată  de  sarcini  de natură  morală,  totuşi  individul,  în  rol  de  performer  teatral, poate ajunge să nu manifeste şi  în lăuntricitatea sa o preocupare morală faţă de aceste standarde, devenind de fapt ca 

„performer”  un  „negustor  de  moralitate”.  Prin  urmare, Goffman  susţine  paradoxal  că  „obligaţia  şi  folosul  de  a apărea  mereu  într-o  lumină  morală  favorabilă  şi  de  a  fi  un 23 

personaj  socializat  îi  impun  persoanei  să  devină  un  actor versat”. 

În fond, vitraliul conceptual al lui Goffman, preocupat în  lucrarea  sa  de  structura  interacţiunilor  sociale,  este construit,  nu  fără  retorică  şi  abil  manevrat,  prin  folosirea vocabularului  dramaturgic,  sens  în  care  vorbeşte  de performeri  şi  public,  de  rutine,  partituri  şi  roluri,  de performări/teatralizări  de  succes  sau  ratate,  de  recuzită, scenografii şi culise, de necesităţi, deprinderi şi strategii dramaturgice. Contextul analizei sale vizează instituţiile sociale privite  ca  „sisteme  relativ  închise”,  şi  propune,  alături  de abordările acestora din punct de vedere „tehnic”, „politic”, 

„structural” şi „cultural”, o a cincea perspectivă, anume cea 

„dramaturgică”,  pe  care  o  situează  în  ambientul  celorlalte care, de regulă, apar a fi cele mai cunoscute, cele mai uzitate. 

Remarcă  însă  posibilitatea  de  intersectare  între  aceste perspective, observând că aspectele care ţin de „gestionarea impresiilor”,  esenţiale  pentru  perspectiva  dramaturgică, joacă un rol important şi în dimensiunile care sunt luate în atenţie de celelalte perspective. 

În acest sens, evocă, de pildă, întâlnirea dintre perspectiva tehnică şi cea dramaturgică în privinţa standardelor de muncă,  sau  întâlnirea  dintre  perspectiva  politică  şi  cea dramaturgică privitor la  capacitatea  unui  individ de a dirija activitatea altui individ, considerând de principiu că puterea de  orice  natură  are  nevoie  să  îmbrace  forme  eficiente  de manifestare  care  vor  avea  efecte  diferite  în  funcţie  de modul în care este „dramatizată”; altfel spus, individul aflat în  poziţia  de  a  conduce  alţi  indivizi,  fie  că  apelează  la 24 

propriul  exemplu,  la  instruire,  la  persuasiune,  la  negociere, la autoritate, manipulare, ameninţare, sancţiuni sau coerciţie, trebuie  să  transmită  eficient,  indiferent  de  câtă  putere  are, ce  vrea  să  fie  făcut,  ce  acţiuni  este  dispus  să  întreprindă 

pentru ca lucrul să  fie  făcut şi cum va proceda  dacă lucrul nu va fi făcut. 

Întâlnirea  dintre  perspectiva  culturală  şi  cea  dramaturgică  o  vede  pe  linia  menţinerii  unor  standarde  morale, întrucât reţine că valorile morale ale unei instituţii, pe de o parte,  condiţionează  modul  în  care  participanţii  se  vor raporta la anumite probleme, şi, pe de altă parte, conturează 

cadrul  unor  aparenţe  care  trebuiesc  cultivate,  dincolo  de existenţa  sau  inexistenţa  unei  atitudini  afective  în  spatele acestor perspective. Perspectiva dramaturgică ca un contra-punct al analizei din celelalte perspective ar implica în fond descrierea unor „tehnici de gestionare a impresiei”  folosite într-o  instituţie,  problemele  de  gestionare  a  impresiei  în acea  instituţie,  dar  şi  identitatea  şi  inter-relaţionarea  între diversele echipe care performează în instituţia respectivă. 

Perspectiva  abordării  lui  Goffman,  analogă  performării  teatrale,  cu  principiile  sale  asociate,  precum  cele  dramaturgice,  explorează  modul  în  care  individul  în  situaţii obişnuite  de  viaţă  „se  prezintă  pe  sine”  şi  „îşi  prezintă 

activitatea”  celorlalţi, respectiv modul prin care acest actor distribuit într-un rol social gestionează, ghidează şi contro-lează, „impresia” celorlalţi despre atare „prezentare de sine”. 

Astfel, observă că individul care se prezintă în faţa celorlalţi proiectează, conştient sau inconştient, o definiţie a situaţiei, în cadrul căreia „imaginea de sine” este un element esenţial. 

Însă,  reversul  unei  atare  „prezentări  de  sine”  este  că 

atunci  când  survine  un  eveniment  incompatibil  din  punct de  vedere  expresiv  cu  impresia  desfăşurată,  promovată  în mod dorit, acesta are consecinţe atât în planul personalităţii individului,  cât  şi  în  al  interacţiunii  sociale  şi  al  societăţii. 

Disfuncţionalităţile  de  ordin  dramaturgic  afectează  aşadar, conform  lui  Goffman,  trinomul  personalitate-interacţiune-societate  ca  întreg,  dar  şi  fiecare  componentă  a  trinomului în parte. 

De pildă – în cazul individului implicat în identificarea sa cu un anumit rol, cu o instituţie sau un grup, şi prezentat într-o  imagine  de  sine,  care  nu  perturbă  nici  interacţiunile sociale, şi nici nu compromite întregul social ce depinde de acea interacţiune – Goffman constată că, atunci când intervine  o  disfuncţionalitate,  aceasta  poate  avea  consecinţe asupra personalităţii individului, bulversând punctele nodale ale concepţiei de sine pe care s-a construit respectiva personalitate.  La  fel  se  întâmplă  şi  în  cazul  unei  entităţi  sociale (echipă, instituţie, etc.) care îşi pune reputaţia permanent în joc  sau  îşi  testează  legimitatea  de  fiecare  dată  când  un individ, reprezentant legitim, membru integrat în respectiva entitate  socială,  îşi  performează  partitura  specifică;  de exemplu  un  caz  de  malpraxis  al  unui  chirurg  ce 

„performează” ajunge să afecteze nu doar reputaţia acestuia ca  medic  şi  ca  om,  ci  compromite  şi  reputaţia  spitalului,  a entităţii  sociale  în  care  este  integrat  sau/şi  a  corpului profesional  de  care  aparţine;  exemplul  poate  fi  regăsit  de bună seamă în oricare  entitate socială, de natură religioasă, politică,  administrativă,  profesională,  comercială,  publică 

sau  privată,  într-un  trust  de  presă  sau  servicii  secrete,  sau chiar biserică, de pildă. 

În  expresivitatea  individului  şi  în  capacitatea  sa  de  a oferi impresii se desfăşoară două tipuri de activitate comu-nicaţională: o  expresie furnizată, bazată pe simboluri verbale, şi  o   expresie  degajată,  bazată  pe  o  gamă  largă  de  acţiuni percepute de ceilalţi ca o performanţă actoricească; ambele tipuri de comunicare pot produce voluntar dezinformări, ne spune  Goffman,  primul  tip,  propriu  comunicării  verbale, prin  înşelăciune,  iar  al  doilea,  propriu  comunicării  nonverbale, prin disimulare. 

Astfel,  Goffman  suprinde  cum  individul  care  se prezintă pe sine în faţa altora poate dori să fie apreciat sau să-i facă pe ceilalţi să creadă că sunt apreciaţi, poate dori ca ceilalţi  să  perceapă  cu  exactitate  ce  crede  despre  ei,  sau  ca aceştia să nu obţină nici o impresie definitivă, poate dori să 

realizeze  un  climat  armonios,  în  care  interacţiunea  să  se realizeze optim, sau, dimpotrivă, poate să-i înşele, să scape de ei, să le stârnească confuzia, să li se opună sau chiar să-i insulte.  Goffman  susţine  că,  indiferent  de  obiectivul  particular sau de motivul care se află în spatele acestui obiectiv, interesul  celui  ce  se  prezintă  pe  sine  va  fi  ca  acesta  „să 

controleze atitudinea celorlalţi”, în special comportamentul prin care aceştia reacţionează în prezenţa lui; controlul apare ca derivat din „influenţarea reprezentării asupra situaţiei” pe care şi-o fac  ceilalţi, reprezentare pe care o poate influenţa printr-o  exprimare  aptă  să  transmită  o  impresie  care  îi  va face să acţioneze în conformitate cu planul său. 

Pe  scurt  spus,  individul  care  „se  prezintă  pe  sine”  în faţa  altora  apare  de  regulă  motivat  să-şi  mobilizeze  activitatea astfel încât să transmită impresia pe care este interesat să  o transmită.  Dincolo sau  împreună  cu  informaţiile  puse în frază, verbalizate, avem şi un „bagaj de impresii” care ni se transmit de către cel care survine către vederea faţă către faţă,  de  către  cel  care  se  aşază  pe  sine  în  propria  reprezentare în spectacolul lumii. 

Goffman  îşi  desfăşoară  cu  predilecţie  studiul  asupra acestui  tip  de  comunicare  mai  teatral  şi  contextual, presupus neintenţional, fie că această formă de comunicare este sau nu trucată. Citează, pentru exemplificarea a ceea ce analizează,  un  incident,  nu  lipsit  de  umor,  descris  într-un roman  al  lui  W.  Sansom,  ce  îl  are  drept  protagonist  pe multiformul Preedy, un turist englez care îşi face apariţia pe plaja  din  faţa  unui  hotel  din  Spania;  Preedy,  un  personaj polimorf  care  este  preocupat  excesiv  de  impresiile  pe  care crede  că  acţiunile,  manifestările  sale,  pur  corporale,  le  pot transmite celor din preajmă. 

Preedy  trece,  rând  pe  rând,  prin  diverse  transpuneri, parade,  maşinaţiuni  comportamentale,  de  la  „Preedy  cel indiferent”, la „Preedy cel amabil”, la „Preedy cel ideal”, la 

„Preedy cel metodic şi  înţelept”, la „Preedy cel  dezinvolt”, la  urma  urmei,  sau...  „Preedy,  pescarul  din  partea  locului”, de ce nu; pentru „Preedy cel ideal”, spre exemplu, punea în scenă  o  mică  paradă  în  care  prin  diverse  gesturi  lăsa  să  se întrevadă titlul  cărţii sale, o traducere spaniolă  din Homer, ceva  clasic  desigur,  dar  totodată  cosmopolit;  „Preedy  cel metodic şi înţelept” îşi strângea tacticos pătura şi geanta de 28 

plajă,  le  împăturea  preţios  într-o  grămăjoară,  pentru  a  nu intra nisip în ele; „Preedy cel amabil” intră în scenă atunci când  se  întâmplă  ca  o  minge  să  fie  aruncată  către  el,  şi, arătându-se  surprins,  lăsă  un  zâmbet  amuzat  să-i  lumineze faţa, uitându-se  în jur uluit să vadă că  există cu adevărat  şi alţi oameni pe plajă, după care aruncă mingea înapoi, întor-când  schiţa  unui  zâmbet  către  sine,  şi  nu   către  privitori, desigur,  după  care  retrecu  nonşalant  la  contemplarea  spaţiului, solitar, lăsând ca amabilitatea sa să se degaje generos în  eterul  ascuns  al  unor  feţe,  necunoscute,  neştiute,  poate de nisip... 

În fine, impresia, de un fel sau altul, pe care Preedy o provoacă dă seamă de un exemplu privitor la acţiunile cuiva care  se  prezintă  în  faţa  altora,  influenţând  modul  acestora de a defini situaţia şi felul în care fiecare îşi face o impresie, în  mod  corect  sau  incorect,  despre  cineva  aflat  în  preajma lor, fiindcă, de bună seamă, se pot extrage concluzii greşite, ce  nu  sunt  justificate,  nici  de  intenţia  individului,  nici  de faptele  sale  ce,  vrea,  nu  vrea,  degajă  boarea  de  impresii, învăluitoare. 

În  aceste  relaţii  ce  angajează  „prezentarea  de  sine” 

într-un context al celorlaţi, Goffman observă, vizavi de cele două  tipuri  de  comunicare  amintită,  că  dacă  în  cazul aserţiunilor  verbale  manipularea  este  relativ  mai  uşor  de controlat,  în  cazul  degajărilor  impresiilor  către  ceilalţi  controlul  individului  pare  mult  mai  scăzut.  Aceasta  face  să 

existe,  pe  de  o  parte,  o  „asimetrie  fundamentală  a  comunicării”, dat fiind că individul este conştient doar de un flux de  comunicare,  iar  martorii  săi  sunt  conştienţi  şi  de  acest 29 

flux, dar şi de prezenţa unui flux secund, şi, pe de altă parte, să  releve  posibilitatea  ca  aspectele  necontrolabile  ale  comportamentului  expresiv  să  devină  un  „filtru  de  validare”  al aspectelor controlabile. 

Însă, această tendinţă de verificare şi validare a aspectelor dirijabile ale comportamentului prin prisma aspectelor mai puţin dirijabile, face şi ca individul, conştient de această 

dublă  formă  de  receptare,  să  exploateze  atare  posibilitate, influenţând  impresia  pe  care  o  degajă  printr-un  comportament controlat, despre care presupune că transmite informaţii  creditabile.  Acest  tip  de  „control  asupra  comportamentului  individului”,  asupra  comportamentului  său presupus de necontrolat, face, conform lui Goffman, să se restabilească „simetria comunicării”, deschizând scena întâlnirii  pentru  un  joc  al  informaţiilor  în  care  se  desfăşoară  o spirală  de  disimulări,  descoperiri,  false  revelaţii  şi  redescoperiri. 

Goffman  notează  însă  şi  că,  dat  fiind  o  „încredere  a receptorilor în aspectele presupus necontrolate ale atitudinii individului”,  acesta  poate  beneficia  de  pe  urma  acestui control.  Dar  dacă  ceilalţi  simt  că  individul  „manipulează 

caracterul  spontan  al  comportamentului”,  aceştia  tind  să 

caute  în  spatele  acestui  act  de  manipulare  o  atitudine  pe care  individul nu a reuşit să o controleze, ceea  ce  conduce la un control şi asupra comportamentului manifest al  individului, presupus de necontrolat, care restabileşte de fapt o asimetrie a procesului de comunicare. În realitatea curentă, Goffman  e  de  părere  că  „asimetria  procesului  de  comunicare”, iniţială, este menţinută datorită faptului că pare mai 30 

puţin  dezvoltată  capacitatea  noastră  de  a  controla  şi manipula  propriul  comportament  în  raport  cu  arta  de  a străbate  la  linia  de  demarcare  a  calculării  şi  producerii 

„neintenţiei”, a „jucării” spontanului, a degajării „firescului”. 

Dat  fiind  faptul  că  în  viaţa  cotidiană  există  o  largă 

acceptare a faptului că „primele impresii contează” în definirea  unei  situaţii,  Goffman  exemplifică  această  „păşire  cu dreptul”  în  controlul/definirea  unei  situaţii,  prin  „modelul didactic”  al  profesorului  care  intră  într-o  clasă  nouă  şi 

„demarează dur”  ca să arate „cine  e şefu”, sau  prin modul similar  comportamental  al  îngrijitorilor  din  instituţiile psihiatrice  care pun pacientul nou la punct „din prima zi”, pentru  a  înţelege  „cine  e  şefu”,  cu  scopul,  cred  ei,  de  a preveni dificultăţi ulterioare. 

Prezentarea  de  sine  de  genul  „cine  e  şefu”  în definirea/controlul  situaţiei  şi  inducerea  unui  comportament  receptorilor/martorilor  de  recunoaştere  a  acestei definiţii „autoritare”, nu se petrece, desigur, numai în şcoală 

ori  în  spitalul  de  psihiatrie,  ci  şi  în  alte  spaţii  şi  locaţii,  în grupuri, instituţii şi organizaţii, fie ele profesionale, politice, religioase  ori  de  alt  fel.  Din  păcate,  vedem  des  în  viaţa curentă  cum  interacţiunile  de  parcurs,  ce  urmează  deci 

„primei impresii”, reflectate de evenimente  care şubrezesc, contrazic,  discreditează,  compromit  această  proiecţie  de impact prim, fac ca micro/macro-climatul unui atare sistem comunitar/social  al  interacţiunilor  faţă-în-faţă  să  facă 

implozie,  să  producă  confuzie  şi  blocaje,  fac  ca  individul-performerul „prezentării de sine” să devină ca atare discreditat,  ostilizat,  poate  ruşinat,  iar  ceilalţi-spectatorii  să  fie 31 

nemulţumiţi,  stingheriţi,  contrariaţi,  poate  revoltaţi,  dat fiind că au fost prinşi într-o definire greşită a situaţiei, sau, mai  grav,  într-o  situaţie  care  nu  mai  suportă  altă  definire. 

De  bună  seamă  că  situaţia  nu  mai  suportă  o  altă  definire dacă individul care se prezintă pe sine ca „cine e şefu” este tributar  permanent  acestui  „mod  de  lucru”,  pe  care  îl reiterează continuu, neratând niciun moment de a se afirma şi  revendica  comportamental  ca  atare,  forţând  asimilarea grunjoasă a acestei definiţii a situaţiei. 

Goffman  se  arată  preocupat  în  lucrarea  sa  de  caracterul  moral,  distinctiv,  regăsit  ca  esenţial  în  orice  definiţie proiectivă  a  situaţiei,  pornind  de  la  premiza  principială  că 

orice  individ  care  posedă  anumite  caracteristici  sociale  are 

„dreptul  moral”  ca  ceilalţi,  în  faţa  cărora  se  prezintă,  să-l evalueze  şi  să-l  trateze  potrivit  condiţiei  sale;  corelativ acestui principiu este un altul, foarte important, mai ales în structurile de autoritate, anume cel care susţine că individul care afirmă că are anumite caracteristici sociale ar trebui să 

şi  fie  ceea  ce  pretinde  că  este.  Altfel  zis,  atunci  când  un individ  proiectează  o  anume  definiţie  asupra  unei  situaţii emite  implicit  şi/sau  explicit  o  „pretenţie  morală”  de  a  fi evaluat  şi  tratat  în  conformitate  cu  poziţia,  funcţia, autoritatea,  statutul,  rolul  său  social,  aşa  cum  oamenii  de acest  fel  au  dreptul  sau  revendică  o  atare  formă  de aşteptare,  de  tratare.  Problematica  se  deschide  analizei  pe frontul  interacţiunilor  ce  angajează  prezentarea  de  sine  a individului într-o informare a ceea ce este, sau are pretenţia că este, şi în direcţia a ceea ce pretinde înaintea altora că ar trebui să vadă că „ar fi”. 

Individul  desfăşurat  în  prezentarea  de  sine  înfăşoară 

totodată  receptarea  celorlaţi  în  strategii,  tehnici  şi  practici corective,  defensive,  protective,  prin  care  caută  să  com-penseze, să prezerve, să ocrotească impresia cultivată vizavi de definirea unei situaţii în ochii altuia. Ansamblul divers al actelor  unei  astfel  de  „prezentări  dramaturgice  a  activităţii unui  individ”  în  faţa  altora,  şi  al  influenţării  reciproce  a indivizilor  atunci  când  se  întâlnesc,  când  se  află  într-o prezenţă  fizică  imediată,  într-o  anume  ocazie,  Goffman  o numeşte  „performare”.  Modelul  de  acţiune  prestabilit  şi aspirat  într-o  prezentare  sau  interpretare,  într-o  ocazie  sau alta,  prin  intermediul  unei  „performări”,  îl  numeşte 

„partitură”  sau  „rutină”.  În  raport  de  „performare”  şi 

„partitură” sau „rutină” prezintă „rolul social” ca punere în scenă  a  „drepturilor  şi  datoriilor  legate  de  un  statut  dat”, 

„rol social” care reclamă ca una sau mai multe „partituri” să 

fie prezentate de „performer” în diferite ocazii, aceluiaşi tip de public sau unui public alcătuit din aceleaşi persoane. 

În jocul social al unui individ ce performează, după o partitură anume într-un context, acesta revendică, conform lui Goffman, o încredinţare a participanţilor, pe scena unor astfel  de  interacţiuni  „faţă  către  faţă”,  că  personajul  ce  se prezintă deţine într-adevăr calităţile, însuşirile, atributele, pe care susţine că le posedă, şi că sarcina pe care o îndeplineşte va  avea  negreşit  finalitatea  pretinsă  implicit;  pe  scurt, trebuie crezut că „toate sunt cum par să fie”, nu altfel, ceea ce  într-o  perspectivă  răsturnată  ridică  o  problemă  şi  a credinţei  proprii  a  „performerului”  în  impresia  de  realitate pe care o produce, o emite, o degajă. 

Cei  doi  poli,  sinceritatea  şi  cinismul,  între  care  se mişcă  performerul,  sunt  suprinşi  desigur  de  Goffman  în raport de sinceritatea şi credinţa individului implicat în actul lui,  respectiv  nesinceritatea  şi  neîncrederea  individului; exemplul celui care nu este implicat în rutina sa, nu crede în propriul său act, care este lipsit de încredere în rolul său, şi chiar  poate  nu  are  nici  o  preocupare  în  sine  pentru  ce  va crede publicul său, este desemnat drept „cazul cinicului”. 

În  ceea  ce  priveşte  cinicul,  este  interesant  cum Goffman remarcă faptul că nu toţi „performerii cinici” sunt animaţi de iluzionarea şi amăgirea-impresionarea publicului în „scop egoist” sau pentru „câştiguri personale”. Ilustrează 

acest  fapt  prin  exemplul  unor  oameni  de  scenă  precum Marc  Aureliu  şi  Sun  Tzu,  ori  prin  cazul  unor  specialişti, sinceri de altfel în mod curent, dar care la „cererea implicită 

a  publicului”  de  a  fi  amăgiţi  –  acel  public  doritor  de 

„minciună frumoasă”, de „minciuna liniştitoare” – răspund pe măsură, devenind „performerii cinici cărora publicul nu le  permite  să  fie  sinceri”;  este  oferit  cazul  doctorului  care induce efectul placebo într-un fel sau altul pacientului; cazul pacienţilor de boli mintale  care simulează simptome bizare în  faţa  asistentelor  practicante  pentru  a  nu  le  supune  unei performări  „dezamăgitor  de  normale”;  cazul  subalternilor care  îşi  copleşesc  superiorii  aflaţi  în  vizită  cu  excedentară 

ospitalitate, motivaţi nu de dorinţa de a primi favoruri, ci de încercarea de a face ca superiorul să se simtă în largul său, simulându-i acestuia genul de univers pe care performerul îl crede ca fiind normal. 

Între cele două extreme, sinceritate şi cinism, Goffman nu  exclude  şi  existenţa  unor  puncte  de  tranziţie,  sau  de amestec  şi  întrepătrundere,  atunci  când  individul  încearcă, spre  exemplu,  să  inducă  publicului  o  evaluare  a  lui  şi  a situaţiei într-un anumit fel, urmărind această evaluare ca un scop  în  sine,  deşi  performerul  poate  să  nu  creadă  până  la capăt  că  merită  definirea  pe  care  o  revendică  sau  că 

impresia de realitate pe care o transferă e  într-adevăr justificată;  ex.  cazul  înşelătoriilor  şi  a  fraudelor  pioase  ale vracilor  şi  şamanilor  de  serviciu,  care  se  folosesc  de prestidigitaţie pentru vindecări şi exhibarea puterilor, şi care pot  crede  în  puterile  şamanice,  dar  nu  neapărat  şi  în puterile, sau în gesturile de catalizare şi emisie a lor. 

Un  alt  termen  pe  care  îl  propune  Goffman,  în  acest orizont  al performării  în  spectacolul  vieţii  curente,  este  cel de  „faţadă”,  termen  prin  care  sociologul  desemnează  acel aspect  din  performarea  individului  care  funcţionează  de regulă ca „un mod constant şi fix” în definirea unei situaţii în faţa celorlalţi. Astfel, „faţada” apare ca „echipament fix şi standardizat”  angajat  de  individ,  intenţionat  sau  nu,  în timpul  performării,  dar,  ca  „faţadă  socială”,  aceasta  apare împărţită  în  trei  componente:  scenografie,  înfăţişare  şi atitudine. 

Prin termenul de „faţadă personală”  înţelege componente  ale  echipamentului  expresiv  –  unele  fixe,  precum caracteristicile  rasiale,  altele  mobile,  precum  expresiile faciale  –  identificate  cu  performerul  însuşi,  componente care  în  chip  firesc  se  aşteaptă  să  îl  însoţească  oriunde; printre  acestea,  Goffman  enumeră  însemnele  funcţiei  sau 35 

ale  rangului,  îmbrăcămintea,  dimensiunile  fizice,  caracteristici  legate  de  vârstă,  sex,  rasă,  respectiv  particularităţi  de vorbire, expresii faciale, limbaj gestic etc. 

Sociologul  introduce  „înfăţişarea”  şi  „atitudinea”  în alcătuirea  „faţadei  personale”,  „înfăţişarea”  cu  referire  la stimulii  care  informează  cu  privire  la  statutul  social  al performerului,  care  transmit  ceva  despre  starea  rituală 

temporară  a  individului,  respectiv  „atitudinea”  –  fie  ea trufaşă, agresivă, fie sfioasă, justificativă – care desemnează 

acei  stimuli  care  atrag  atenţia  asupra  rolului  interactiv  pe care performerul se aşteaptă să îl joace la un moment dat în acţiunea care începe să se desfăşoare. 

Inadvertenţele,  incongruenţa,  lipsa  de  corespondenţă 

sau  contrazicerea  reciprocă  între  „înfăţişare”  şi  „atitudine” 

destabilizează  aşteptările  interlocutorului  implicat  în  interacţiune,  determinând  o  impresie  contradictorie.  La  fel  se întâmplă şi în cazul incoerenţei între scenografie, înfăţişare şi  atitudine.  Cu  alte  cuvinte  relaţiile,  unitare  sau  nu,  dintre părţile  care alcătuiesc  „faţada personală” nu sunt lipsite de relevanţă în transmiterea impresiei ce defineşte o situaţie şi orientează  o  receptare  publică,  mai  ales  când  comunicarea sau  afişarea  lor  nu  este  integrată,  când  este  incoerentă, dizarmonică, fragmentată. 

O importantă caracteristică a informaţiilor purtate de 

„faţadă”  este  remarcată  de  Goffman  în  „generalitatea  şi caracterul  său  abstract”.  Aceasta  face  ca  diferite  partituri/ 

rutine  să  poată  împrumuta  aceeaşi  „faţadă  socială”,  care tinde să se instituţionalizeze în termenii aşteptărilor stereotipe abstracte,  pentru  a  deveni  o  „adevărată  reprezentare 36 

colectivă”  care  transmite  de  acum  o  impresie  idealizată; caracteristica  este  exemplificată prin „performările  cerşeto-rilor de stradă” care încearcă să transmită impresii cu aspect idealizat,  prin  care  caută  să  pună  în  scenă  stereotipuri extreme  ale  observatorilor  privitoare  la  sărăcia  lucie;  dar este exemplificat şi prin „profesii din domeniul serviciilor” 

care  oferă  „expresii  dramatice  ale  curăţeniei,  modernităţii, ale competenţei şi integrităţii morale”, deşi aceste standarde abstracte au semnificaţii distincte pentru fiecare performare profesionalizată. 

Propriu-zis,  individul  lansat  în  prezentarea  de  sine  în faţa  celorlalţi  tinde  să  expună,  să  încorporeze,  să  eviden-ţieze „valorile oficiale acreditate şi împărtăşite de societate”, sens  în  care  performarea  lui  apare  ca  „o  ceremonie  care încearcă  să  se  prezinte  ca  o  reînnoire  şi  reafirmare  a valorilor  morale  ale  comunităţii”.  Corelativ  acestei  reiterări ceremonioase  de  valori  este  recunoscută  şi  tendinţa  individului  de  a  ascunde  publicului  orice  indică  „o  treabă 

murdară”,  dar  şi  cultivarea  impresiei  generale  de  compatibilitate între om şi slujba lui. Altfel zi, individul lansează şi acreditează  ideea  că  dobândirea  rolului  performat  a  fost animată  de  motive  ideale,  că  nu  au  existat  „târguri strategice”,  „nepotisme”  sau  „trocuri  morale”  în  vederea căpătării  acestui  rol,  că,  în  fine,  performatorul  deţine indubitabil  „calificările  ideale”  şi  „calităţi  vocaţionale” 

pentru  acest  rol;  exemplul  preotului  care  dă  impresia  că  a intrat  în  slujire  dintr-o  chemare  sau  dintr-o  vocaţie,  dar ascunde  aspiraţia  către  ascensiunea  socială,  instituţională, ori generează impresia  că alegerea  unei parohii  anume este 37 

făcută pentru ce poate oferi el spiritual credincioşilor, şi nu pentru  că  i  s-au  oferit  condiţii  mai  bune,  o  casă  parohială 

nouă  sau  de  curând  renovată  şi  o  plată  a  cheltuielilor  de mutare, cazare şi întreţinere. 

Goffman notează şi că definiţia socială a întruchipării unui  rol  nu  este  de  fapt  una  extrem  de  consecventă, întrucât există „o modulare a receptării” publice. Astfel, se consideră  „o  crimă  de  neiertat”  împotriva  comunităţii  să 

joci  rolul  unei  persoane  cu  statut  sacru,  precum  un  preot sau  un  doctor,  dar,  în  pandant,  reacţia  este  mai  puţin siderată  şi  îngrijorată  atunci  când  cineva  joacă  un  rol profan,  insignifiant,  de  vagabond  sau  muncitor  necalificat, de  exemplu;  putem  avea,  de  pildă,  o  poziţie  intransigentă 

faţă  de  „performerii  de  tip  escroc”  care  denaturează  cu bună ştiinţă ceva, orice din viaţa lor, în raport de îngăduinţa manifestată faţă de aceia care aleg să ascundă un defect, un handicap, o lipsă – fie că e un fost condamnat, un epileptic, o tânără ce şi-a pierdut fecioria –, în loc să îşi recunoască şi asume în chip onorabil condiţia de fapt. Sunt evidenţiate şi alte  exemple  de  receptare  inegală;  înţelegerea  diferită,  mai aspră  faţă  de  cel  ce  întruchipează  un  individ  anume  decât faţă  de  cel  care  întruchipează  o  categorie  anume;  manifestarea unui sentiment diferit vizavi de cei care îşi schimbă 

identitatea faţă de ce cred ei că sunt pretenţiile juste ale unei colectivităţi, de cei care fac aceasta accidental sau în joacă în raport  de  cei  care  o  fac  pentru  un  câştig  personal,  psihologic sau material. 

Goffman declară că e firesc ca membrii unui public să 

transfere  poate  fi  adevărată  sau  falsă,  naturală  sau  imitaţie, valabilă  sau  mincinoasă.  În  fond,  atunci  când  evaluăm  o 

„faţadă  falsă”,  la  cei  care  disimulează,  înşală,  escrochează, cumpănim  la  ruptura,  la  distanţa,  la  nepotrivirea  între aparenţele  cultivate  şi  realitate.  Astfel,  când  ne  lămurim  că 

avem  de  a  face  cu  un  impostor  sau  un  escroc  descoperim de fapt că nu avea dreptul să joace rolul pe  care îl  juca, că 

nu  era  acreditat  pentru  statutul  pe  care  îl  performa,  şi  ca atare îl insinua şi îl pretindea. 

În acelaşi timp, ni se evidenţiază riscul ca performarea 

„performantă”  a  impostorului,  atunci  când  aproximează 

foarte  bine  realitatea  prin  impresia  cultivată,  să  submineze în  capacitatea  de  înţelegere  a  publicului  legătura  morală 

dintre autoritatea legitimă de a juca o partitură  şi abilitatea de a o juca. Este remarcată de fapt aici o tendinţă a publicului de a credita aluziile performate şi a le trata ca semne probatoare,  ceea  ce  pune  publicul  în  poziţia  de  a  se  lăsa păcălit şi indus în eroare, întrucât „sunt puţine semnele care să nu poată fi folosite pentru a atesta prezenţa a ceva ce nu se află de fapt acolo”, ne spune Goffman. 

Această  „prezentare  de  sine”  propusă  de  Goffman evaluează  „structura  sinelui”  în  funcţie  de  modul  cum  se regizează  performările  actoriei  cotidiene,  şi  nu  trimite  de fapt la „un sine în sine”, ci la un „sine scenic” considerat un produs  al  mai  multor  dimensiuni  şi  mijloace,  „un  sine social”.  În  fond  este  analizat  un  întreg  mecanism  de 

„producere a sinelui”, a unui „sine” ce apare ca un artefact, ca o rezultantă generată de un complex de interacţiuni, atât a  publicului  cu  scena  –  definită,  formată  din  activitatea 39 

scenică  a  unei  echipe  de  oameni,  cu  recuzită  aferentă,  pe care  sinele  personajului  jucat  va  prinde  viaţă  –  cât  şi  cu  o serie  de  mijloace  „închise  în  instituţiile  sociale”,  în  care există  o  „regiune  ascunsă”,  posesoare  de  instrumente  care modelează corpul, respectiv o „regiune expusă” dotată cu o întreagă recuzită. 

În  această  perspectivă,  mijloacele  care  produc  şi conservă  „sinele”  în  acest  atribut,  rezultantă  scenică,  nu rezidă din lăuntrul posesorului său, nu derivă din acesta, din persoană, ci din „întreaga scenă a acţiunii sale, fiind generat de  acea  calitate  a  întâmplărilor  scenice  care  le  face  inter-pretabile  de  către  public”.  Propriu-zis,  sinele  pus  în  scenă, cea  socială  a  interacţiunilor,  este  conturat  ca  un  construct, ca „un fel de imagine” pe care individul ca actor şi personaj încearcă să le-o impună celorlalţi ca „imagine de sine”. Este vorba  în  fond  de  un  „sine”  ca  „personaj  jucat”,  de  un 

„sine” ca „efect dramatic iradiat difuz din performanţa unei scene”,  profund  marcat  de  preocuparea,  mobilul  său fundamental, de a fi creditat sau nu. Este „un sine atribuit”. 

Publicul  în  faţa  căruia  se  desfăşoară  o  scenă,  priceput regizată  şi  abil  interpretată,  este  determinat  să  atribuie  „un sine”  personajului  jucat,  „un  sine”  care,  ţine  să  precizeze Goffman, este un „produs al scenei” care se petrece şi „nu o cauză a scenei”. 

Individul  este  de  fapt  „divizat”  de  Goffman  în lucrarea sa în „două ipostaze de bază”; este văzut, pe de o parte,  ca   performer,  ca  producător  necontenit  de  impresii, supus  sarcinii  de  a  oferi  o  performare,  şi,  pe  de  altă  parte, este  văzut  ca   personaj,  figură  exemplară,  de  regulă  pozitivă, 40 

care trebuie prezentată, în calităţile sale marcante, prin performare. Aceste ipostaze, ce capătă sens în contextul spectacolului  cotidian,  deşi  atributele  personajului  şi  atributele performerului  sunt  de  ordin  diferit,  ne  relevă  individul  în dublă ipostază, ca  personaj performat şi ca  performer. 

Goffman  recunoaşte  totuşi  că  trăsăturile  individului ca performer, nu sunt doar efectul unor performări, ci sunt 

„de  natură  psihobiologică”  –  deşi  par  să  provină  din interacţiunea  intimă  cu  performările  puse  în  scenă,  deşi performarea,  ieşind  la  suprafaţă  spre  a  dobândi  un  „sine consistent”, iese în aşa fel încât „fiecare personaj performat să pară că emană în mod organic din performerul său”. 

Pe  individul  ca  performer  Goffman  îl  vede  înzestrat cu  o  mare  capacitate  de  a  învăţa,  fiindcă  e  dator  să-şi transpună şi impună partitura, îl vede capabil de fantasme şi vise, ce conduc fie la unele performări triumfale, fie la altele marcate  de  nelinişte  şi  temeri  asociate  cu  posibile  discre-ditări.  Dar  îl  vede  şi  cuprins  adesea  de  spirit  gregar,  ori comportând  atenţie  şi  tact  faţă  de  interesele  coechipierilor şi  publicului,  sau  chiar  fiind  pradă  unor  sentimente  de ruşine  profundă,  apăsătoare,  ce  îl  fac  să-şi  asume  cât  mai puţine riscuri care ar putea să-i provoace o demascare. 

Despre o performare care asumă o „faţadă socială” în cadrul unor interacţiuni pe scena lumii, ce ajunge chiar până 

la  asumarea  unui  rol  misionar  –   personajul  misionar  –,  aflăm chiar  de  la  un  apostol,  anume  cel  supranumit  „apostol  al neamurilor”,  care,  cu  două  milenii  în  urmă,  mărturisea, prevenind  pe  corinteni  şi  nu  doar,  că  sunt  şi  „apostoli mincinoşi,  lucrători  vicleni,  care  iau  chip  de  apostoli  ai  lui 41 

Hristos”. La care adăugă că a lua „chipul de apostol”, a crea o „impresie” de apostol „nu este de mirare, deoarece însuşi satana se preface în înger al luminii”. 

Aşadar, acest mod de „prezentare de sine” este o performare  care  se  poate  petrece  nu  doar  pe  scena  interacţiunilor interumane, ci şi pe un cadru lărgit al acestei scene, care  deschide  interacţiunile  şi  spre  un  orizont  supra-mundan.  Performarea  umană  de  acest  fel  îşi  poate  găsi astfel un exemplu de maestru al „gestionării impresiei” într-o 

„regiune ascunsă” întunecată, chiar angelică, de ce nu, care performează  într-o  „regiune  expusă”  ca  „lumină”,  sau,  mă 

rog, ca „personaj de lumină”. Astfel, ne previne apostolul că 

„nu  este  deci  lucru  mare  dacă  şi  slujitorii  lui  iau  chip  de slujitori  ai  dreptăţii,  al  căror  sfârşit  va  fi  după  faptele  lor”. 

Se înţelege ai cui slujitori, sau de ce „echipă de performeri” 

vorbim,  când  ni  se  generează  impresia  unor  „personaje  de lumină”,  şi  ni  se  degajă  impresia  de  „lumină”  pentru  a controla  definirea  situaţiei,  cum  altfel,  decât  într-o  intarsie binefăcătoare  de  „lumină”.  Performarea  s-a  prevăzut  însă 

că  va  ajunge  până  într-acolo  încât  să  apară,  nu  doar 

„personaje misionare”, ci chiar „personaje mesianice” ce se vor arăta de-a dreptul „ca hristoşi”, deci  ca performeri, nu doar  ai  luminii  ori  ai  luminii  hristice,  ci  chiar  ai  identităţii persoanei  hristice,  substituind  pe/în  rol  de  Hristos  Însuşi. 

Şi, dată fiind posibila aşteptare mesianică, a  unora ca posibilă „primă venire”, a altora ca „a doua venire”, şi eventuale stereotipii  asociate  unui  tip  mesianic,  se  pot  confecţiona 

„faţade mesianice” care să pună în scenă partituri fascinante, spectaculoase, luminoase, pe măsura aşteptărilor. 

Că,  spre  exemplu,  lumina  e  o  chintesenţă  valorică 

comunitară,  poate  fi  un  argument  de  ce  s-ar  face  un altceva/cineva  ca  un  ceva/altcineva  „de  lumină”  când  se 

„prezintă  pe  sine”  unui  public,  ca  „faţadă  socială”  deci. 

Interfaţa de „lumină” e neîndoielnic o bună „faţadă socială”, are  largă  trecere,  e  greu  să  i  te  împotriveşti.  E  în  fond, implicit,  indirect,  şi  un  supraargument  că  „lumina”  e valoarea  care  aproape  pretutindeni,  oricând,  convinge,  e larg  acceptată  ca  de  la  sine,  e  cuceritoare  de  spaţii, revelatoare a lor. 

După spusele apostolului se poate genera impresia de către  cineva,  slujitor  nu  al  Lui,  care  expune  un  chip  al dreptăţii,  îşi  confecţionează  un  atare  chip,  cum  că  ar  fi slujitor  al  dreptăţii,  la  arătare,  deşi  în  ascuns  slujeşte nedreptăţii,  altcuiva,  deci,  nu  Lui.  De  unde  întrebarea, binevenită:  cui  slujeşti?  Şi  prevenirea  arhicunoscută:  „Nu poţi să slujeşti la doi domni/doi stăpâni”. E adevărat şi  că 

slujirea la unul sau altul, care-o fi, se poate petrece cu voie sau  fără  voie,  cu  ştiinţă  sau  neştiinţă,  ceea  ce  complică 

oarecum  situaţia,  definirea  ei,  chiar  dacă  „faţada  socială” 

apare pusă în scenă în acelaşi „chip al slujirii”, dreptăţii, ori milei, de pildă. 

Problema  ce  reclamă  o  rezolvare  acută  este  cea  a aflării chipului articulării între „regiunea ascunsă” şi „regiunea expusă”  –  expresii/zone  cu  care  operează  Goffman, observând  viaţa  cotidiană  ca  spectacol  –  respectiv,  nevoia unui răspuns la provocarea identificării „regiunii ascunse” a individului  performer,  a  străbaterii  şi  a  recunoaşterii identităţii  chipului/spectrului  „zonei”  de  culise/regie 43 

generatoare  de  impresii,  vise,  realităţi,  închipuiri,  imagini, fantasme.  Problematica,  în  altfel  spus,  este  şi  una  a (comunicării,  legăturii)  văzutului  şi  nevăzutului,  a  interiorului  şi  exteriorului.  Dar  a  unei  vederi  nu  doar  a  văzutului ca văzut, ci şi a nevăzutului ca nevăzut văzut, a unei arătări nu doar a exteriorului, ci şi a arătării interiorului ca interior exteriorizat. Este, aşadar, o problemă, nu doar a feţei sau a multiplelor feţe scoase la arătare, ieşite la interval, ci şi una a revelării  chipului,  ori  antichipului  care  le  subîntinde,  le întruchipează,  întrupează  sau  nu.  Pe  scurt  zis,  contează 

cine,  ce  şi  cui,  când  se  arată,  se  prezintă  „pe  sine”,  şi,  de bună seamă, cine vede aceste „arătări”, sau străvede chipul de întruchipare a lor, dincolo de „impresia pe care o face”, impresie ce poate, sau nu, să „ia faţa”. 

Contează deci cine e perfomerul care joacă partitura – 

aceeaşi, în diverse ocazii, generând o relaţie socială anume, sau schimbă partitura, ca model de acţiune prestabilit, într-o altă  ocazie,  în  alt  ambient,  în  alt  mediu,  fiind  supus, vulnerabil,  interacţiunilor  faţă-în-faţă  şi  influenţei  generate de  prezenţa  şi  a  altor  indivizi,  sau  chiar  a  unor  grupuri  de indivizi, alţii. 

Renumitul părinte al psihologiei americane vorbea de altfel  cu  peste  un  secol  în  urmă  de  existenţa  mai  multor 

„euri  sociale”  ale  unui  individ  ce  se  lasă  activate  în  mod diferenţiat în funcţie de câte grupuri distincte de persoane, ce au opinii care contează pentru respectivul individ, există, individ care „se prezintă” astfel cu un „eu social” diferit în raport  de  şi  în  cadrul  fiecărui  grup  anume;  de  pildă,  tineri care  apar  ca  persoane  sfioase  în  faţa  părinţilor  sau 44 

institutorilor,  dar  trec  la  înjurături,  „aroganţe”  şi  agresiuni printre  tovarăşii  lor  de  „haiducie”,  sau,  pur  şi  simplu  se poate observa ivirea acestor euri sociale multiple, ne spune James,  în  modul  diferit  de  a  ne  arăta  în  faţa  patronilor,  a angajaţilor, a prietenilor apropiaţi, a colegilor de serviciu, a membrilor de grup, de familie, restrânsă sau lărgită. Aceste euri  sociale  pot  fi  supuse  unei  tensiuni  de  faliere,  de reaşezare, de disoluţie, de blocare  reciprocă sau estompare univocă, atunci când individul  ce le manifestă este prins în 

„zone”  de  interferenţă  a  unor  indivizi  sau  grupuri  ce exprimă  acele  opinii  care  pot  conta  într-adevăr,  fiecare  în parte, pentru el, dar care au o influenţă diferită, şi ca putere şi  ca  intensitate,  deci  au  o  anume  preeminenţă  în  ceea  ce priveşte  capacitatea  de  suscitare,  de  provocare  a  manifestării unui eu sau a altui eu social. 

Desigur, prezentarea de sine, după o partitură sau alta, ivirea unei faţade în regiunile de expunere, într-un spaţiu al interacţiunilor  directe,  individuale  sau  de  grup,  comportă 

riscuri,  provocări  ale  adecvării  sau  inadecvării,  implică 

primejdii  ale  mărturisirii,  înfruntări,  temeri,  împotriviri, deconspirări. 

Apostolul  Pavel  le  spuse  galatenilor  că  atunci  când apostolul  Petru  a  venit  în  Antiohia  i-a  stat  împotrivă 

întrucât  îl  consideră  vrednic  de  înfruntare.  Şi  le  şi  explică 

galatenilor de ce: „Căci înainte de a veni unii de la Iacov, el mânca cu cei dintre neamuri; dar când au venit ei, se ferea şi  se  osebea,  temându-se  de  cei  din  tăierea  împrejur.  Şi, împreună  cu  el,  s-au  făţărnicit  şi  ceilalţi  iudei,  încât  şi Barnaba a fost atras în făţărnicia lor. Dar când am văzut că 

ei  nu  calcă  drept,  după  adevărul  Evangheliei,  am  zis  lui Chefa,  înaintea tuturor: Dacă tu, care  eşti iudeu, trăieşti  ca păgânii şi nu ca iudeii, de ce sileşti pe păgâni să trăiască ca iudeii?”. 

Astfel, apostolul Pavel îl înfruntă fără reţinere într-un anumit context public pe apostolul Petru cum că acesta s-ar fi  făţărnicit,  nu  singur,  ci  împreună  cu  ceilalţi  iudei,  încât atraseră încă pe cineva la făţărnicia lor, anume pe Barnaba. 

Acuza  era  legată  deci  de  faptul  că,  urmând  o  partitură  a neamurilor,  într-un  fel  se  prezenta  pe  sine  în  faţa  celor  de alt neam, cu care şi mânca împreună, dar în prezenţa celor de  acelaşi  neam  cu  el,  iudei  de  care  se  temea,  Petru  îşi schimba  atitudinea,  prelua  partitura  de  iudeu,  încât  ajunse să  se  ferească  şi  să  se  delimiteze  de  cei  de  alt  neam. 

Apostolul  Pavel  îl  preveni  pe  apostolul  Petru  că  nu  poate sili  pe  ceilalţi  de  alt  neam  să  trăiască  precum  iudeii,  dacă 

chiar el, apostolul Petru, iudeu fiind, nu trăieşte ca iudeii, ci ca  ceilalţi  de  alt  neam;  altfel  zis,  înfruntarea  vizează  faptul de a fi şi a te declara într-un fel dar a trăi şi a te arăta în alt fel,  propunând  altora,  ce  sunt  altfel  decât  tine,  să  fie  exact invers,  să  intre  într-un  schimb  de  partituri,  de  roluri. 

Apostolul  Pavel  prezentă  de  altfel  calea  unei  alte  partituri, cea hristică, care afirmă că omul se îndreaptă nu din fapte, nu din Lege şi faptele Legii, ci se  îndreaptă din credinţa în Hristos  Iisus;  o  partitură  de  nouă  paradigmă  care,  având prestabilit  în  Hristos  modelul  de  acţiune,  depăşeşte  dualitatea contrară între partitura iudaică, cu model de acţiune în Lege,  şi  cea  a  neamurilor,  având  model  de  acţiune  în  cele ale firii. 

Despre  arătarea  oamenilor  în  spectacolul  cotidian înaintea  semenilor,  fie  a  faptelor  dreptăţii,  a  milei,  chiar  a rugăciunii şi a postirii, s-a învăţat de milenii din evanghelii: 

„faptele dreptăţii  voastre să nu le faceţi  înaintea oamenilor ca  să  fiţi  văzuţi  de  ei”;  „când  faci  milostenie,  nu  trâmbiţa înaintea ta, cum fac făţarnicii în sinagogi şi pe uliţe, ca să fie slăviţi  de  oameni”;  „când  vă  rugaţi,  nu  fiţi  ca  făţarnicii cărora le place, prin sinagogi şi prin  colţurile  uliţelor, să se roage, ca să se arate oamenilor”; „când postiţi, nu fiţi trişti ca făţarnicii, că ei îşi smolesc feţele, ca să se arate oamenilor că postesc”. 

Aceste  multiple  feţe  ale  arătării  „faptelor  dreptăţii” 

înaintea oamenilor apar incriminate fiindcă cultivă „un sine scenic”  al  „omului  drept”,  doar  ca  impresie  de  „faţadă”, prezentată  în  „regiunea  de  expunere”  –  scaune  în  faţă  în sinagogi,  cap  de  masă  la  ospeţe,  în  banca  întâi  oriunde, oricând,  prin  pieţe,  târguri,  colţuri  de  uliţe  şi  alte  spaţii  cu vizibilitate  şi  frecventabilitate  –  pentru  a  contura  numai artefactul „omului drept”, întrucât dreptului îi sunt negreşit asociate  merite,  virtuţi,  calităţi,  care  necesită,  de  bună 

seamă,  recunoaştere,  cinstire,  apreciere.  Iar  nevoia  de  a  fi apreciat  şi  de  a  ţi  se  recunoaşte  meritele,  calităţile,  este desemnată de psihologul american drept cea mai profundă 

nevoie  omenească.  Aşa  încât,  dacă  tot  se  doreşte  împlinită 

această adâncă nevoie umană de apreciere, se poate ajunge chiar  la  punerea  în  scenă  a  unei  performări  a  „faptelor dreptăţii”, ceea ce pare de înţeles, dat fiind faptul că, într-o comunitate în care reverberează spiritul religios, există acest standard idealizat, chiar stereotipizat al aprecierii inevitabile 47 

a publicului faţă de un reper maximal, precum „cel drept”, căruia îi sunt negreşit asociate „faptele dreptăţii”. Un astfel de  individ  performer  al  impresiei  „faptelor  dreptăţii”  îşi asumă,  vrea  nu  vrea,  riscul,  amintit  de  Goffman,  să  fie ruşinat prin demascare. 

Desigur se ştie că performarea poate lua şi alte feţe, a cărturarilor  şi  învăţătorilor  de  lege,  de  pildă,  care  au  regia, scenografia,  recuzita  şi  mişcarea  lor  scenică:  se  plimbă  în haine  lungi,  îşi  lăţesc  filacteriile  şi  îşi  măresc  ciucurii  de  pe poale; se aşează preţios pe poziţii de atenţie, cinstire şi recunoaştere, în spaţiul comunitar, fie pieţe, ospeţe, sinagogi; de ochii lumii îndelung se roagă, şi, în fine, aşteaptă, fiindcă le place,  „să  li  se  plece  lumea  în  pieţe  şi  să  fie  numiţi  de oameni:  Rabi”,  adică  învăţătorule.  Pe  scurt,  după  mărturia Scripturii  înseşi:  „toate  faptelor  le  fac  ca  să  fie  priviţi  de oameni”.  Se  înscriu  deci  cu  „drepturi  depline”  în  „viaţa cotidiană ca spectacol”. Sau, mai bine zis acest tip de comportament „performant” al făptuirii „privitoare  la oameni” 

îl putem găsi cotidian, chiar şi în viaţa instituţiilor religioase, cele prezente. 

Această  „prezentare  de  sine”  prin  „faţada”  faptelor dreptăţii este însă una absentă, inexistentă, ne-prezentă „în ascuns”. Nu generează aşadar nici o impresie „celui ce vede cele ascunse”, anume Tatăl, în cazul de faţă, nu al minciunii, ci cel din ceruri, „care vede în ascuns”. 

De  altfel,  îndemnaţi  să  ne  ferim  de  aluatul  fariseilor care  este  făţărnicia,  suntem  preveniţi  în  filele  scripturii  că 

„nimic  nu  este  acoperit  care  să  nu  se  descopere  şi  nimic ascuns  care  să  nu  se  cunoască”,  şi  de  aceea  suntem 48 

avertizaţi: „câte aţi spus la întuneric se vor auzi la lumină; şi ceea  ce  aţi  vorbit  la  ureche,  în  odăi,  se  va  vesti  de  pe acoperişuri”. Isaia, profetul, tună ameninţător, mustrător cu secole  bune  înainte  de  Întruparea  Cuvântului:  „Vai  de  cei ce ascund lui Dumnezeu taina planurilor lor, ca faptele lor să  se  facă  la  întuneric!  Vai  de  cei  care  zic:  Cine  ne  vede? 

Cine  ne  ştie?”.  Acoperiţii  vor  fi  descoperiţi  sau  sunt  ca  şi descoperiţi,  pentru  cine  îi  vede,  pentru  cine  îi  ştie.  Cineva vede, cineva ştie. Sigur. 

Paradoxal,  nu  te  poţi  ascunde  de  cel  ce  vede  cele ascunse, şi ca atare îţi rămâne „de făcut”, mai degrabă „de văzut”  chipul  cum  te  arăţi,  cum  te  prezinţi  pe  tine/sine  în ascunsul  tău,  şi,  mai  ales,  trebuie  să  identifici  cine  este  în fond, dacă este, crezi că este, „sinele ascuns” al tău în acea 

„(ascunsă)  prezentare  de  sine”.  Ceea  ce  revine  la  a  nu  te confunda,  identifica  cu  artefactul  „sinelui  scenic”,  cu  acest 

„sine social” scos la „paradă” cu toată „pompa” lui, şi poate nu  numai  a  lui,  dar  şi,  mai  ales,  revine  la  a  căuta  să  îţi descoperi  adevăratul  chip,  ascuns,  nu  pentru  a-l  ascunde sau a te ascunde, ci pentru a-l arăta la faţă... O faţă a adevărului  care  mărturiseşte,  întruchipează,  chipul  real,  ce transpare  şi  mărturiseşte  ascunsul  ca  ceea  ce  este,  şi  nu livrează doar impresii. Nu se reduce la a fi o simplă faţadă 

socială,  nu  se  reduce  la  construcţia  şi  etalarea  un  efemer personaj, un joker. 

„Ia  seama,  deci,  ca  lumina  din  tine  să  nu  fie întuneric”, e strigătul scripturii care avertizează că este şi o lumină în tine, în ascunsul tău, alta decât cea de rampă, de arătare  simulată,  de  impresie  fascinantă,  ce  închipuie  un 49 

„sine personaj”. Este şi o lumină lăuntrică, aşa cum este şi o curăţire dinăuntru, nu doar una din afară, aşa cum ar trebui să  fie  legătură  de  unire  între  „înăuntru”  şi  „înafară”,  şi  o întâietate  a  celor  „dinăuntru”  faţă  de  cele  „dinafară”,  şi astfel  şi  o  curăţire  din  afară  care  survine  din  curăţirea dinăuntru. De altfel s-a şi zis apriat: „Fariseule orb! Curăţă 

întâi  partea  dinăuntru  a  paharului  şi  a  blidului,  ca  să  fie curată şi cea din afară.”. 

Domnul răspunse şfichiuit mirării fariseului care văzu, constată,  că Domnul  nu  se  spălă pe  mâini,  până  la  cot  era datina, înainte de a se aşeza la masă unde fu rugat chiar de fariseu  să  prânzească:  „Acum,  voi  fariseilor,  curăţiţi  partea din  afară  a  paharului  şi  a  blidului,  dar  lăuntrul  vostru  este plin de răpire şi de viclenie. Nebunilor! Oare, cel ce a făcut partea din afară n-a făcut şi partea dinăuntru? Daţi mai întâi milostenie cele ce sunt înlăuntrul vostru şi, iată, toate vă vor fi curate. Dar vai vouă, fariseilor! Că daţi zeciuială din izmă 

şi untariţă şi din toate legumele şi lăsaţi la o parte dreptatea şi iubirea de Dumnezeu; pe acestea se cuvenea să le faceţi şi pe  acelea  să  nu  le  lăsaţi.  Vai  vouă,  cărturarilor  şi  fariseilor făţarnici! Că sunteţi ca mormintele ce nu se văd, şi oamenii, care umblă peste ele, nu le ştiu.” 

În  alt  loc,  Cuvântul  se  întrupă  nu  mai  puţin  răspicat: 

„Vai vouă, cărturarilor şi fariseilor făţarnici! Că semănaţi cu mormintele  văruite,  ce  pe  din  afară  se  arată  frumoase, înăuntru  însă  sunt  pline  de  oase  de  morţi  şi  de  toată 

necurăţia.  Aşa  şi  voi,  pe  din  afară  vă  arătaţi  drepţi oamenilor,  înăuntru  însă  sunteţi  plini  de  făţărnicie  şi  de fărădelege”. 

50 

S-ar  putea  reţine  de  aici  nevoia  de  a  fi  cu  grijă,  cu prudenţă, cu vigilenţă faţă de „viaţa cotidiană ca spectacol” 

care  întâmpină  pescuitor  la  tot  pasul  cu  tot  felul  de performeri  cu  „faţade”,  regii,  scenografii,  culise,  recuzite, măşti  şi  roluri,  încercând  mai  abil  sau  mai  puţin,  să  ne definească o situaţie sau alta în care ne aflăm, şi în subsidiar să ne indice, de ce nu, calea de urmat şi modul de acţionat, cum  şi  încotro,  fie  singuri,  fie  în  masă,  gregar  sau  înco-lonaţi, după cum prevede partitura; altfel zis, încearcă să ne atragă în cursa, mrejele, tentaculele unui evanescent spectacol al lumii,  politropos, forfotitor, care nu ne aparţine; încearcă să 

ne prindă, să ne agaţe, să ne pescuiască, aşadar, ca polimorf, multirol   efemeros,  pentru  a  ne  aduce  la  un  liman  sau  altul, unde  nu  ne  este  voia,  sau  să  ne  arunce  în  ghe(e)nă  pur  şi simplu. 

Negreşit  trebuie  păşit  cu  atenţie  pe  mirabila  scenă 

veche a „lumii noi”, fiindcă e plină de morminte, unele care nu se văd, altele care se văd, sunt văruite, împodobite, au o faţadă ce se arată, se înfăţoşază. Dar atât unele cât şi altele, văruite  sau  nu,  ştiute  sau  neştiute  morminte,  ascund  latura şi  umbra  morţii,  celor  ce-şi  petrec  la  arătare  viaţa,  uitată 

dincoace  de  morminte,  călcând,  mărşăluind,  jucând  pe  sau printre ele, printre morminte. 

Jocul se schimbă când şi dincolo, nu doar dincoace de morminte,  vedem  că  este  –  credinţa,  trebuie  spus,  este 

„vedere dincolo de vedere” – şi o altă viaţă-n-Viaţă, fiindcă 

riscăm  atunci  să  ne  deconspirăm,  mărturisind  o  altă  cale, cea spre paradoxala înviere „cu moartea pe moarte călcând”. 

ascunsă,  adică  înseamnă  a  arăta  cine  eşti  întru  adevăr, legând,  unind,  integrând,  prezentând  în  împărtăşirea  de sine,  dimpreună,  aşa  cum  e  firesc,  cele  dinăuntru/ascunse cu  cele  dinafară/arătate.  Identitatea  ascunsă  se  dezvăluie desigur  şi  direct,  implicit,  pe  sine,  dar  şi  indirect  prin arătările de sine, aşa încât  receptarea deconspirării depinde de  vederea/vederile  privitorilor,  de  străbaterile  lor  în orizontul arătărilor şi/sau al ascunderilor. 

Chestiunea e şi întrucâtva complicată, pentru că, e de acceptat,  identitatea  ascunsă  este  totdeauna  mai  largă  în forma  ei  decât  forma  de  prezentare  care,  în  atare  condiţii, nu  o  poate  cuprinde,  nu  o  încape  întru  totul;  vederea identităţii  ascunse  prin  inter-medierile  vederii  prezentării-arătării  acesteia  lasă  loc  interpretărilor,  poate  fi  insuficient probată pentru un auditoriu fragil, nesigur, incert, şi riscă să 

fie  interpretată,  chiar  greşit  interpretată,  denaturată,  mistificată; altfel zis, nu trebuie, sau e dificil să înţelegem actorul numai  prin  prisma  şi  intermediul  rolurilor  jucate  în spectacolul  cotidian,  public  sau  privat;  sau,  altceva  este  să 

cunoşti  actorul  în  sine  însuşi,  direct,  nemediat,  pentru  ca apoi să îl cunoşti, recunoşti şi identifici în/prin rolurile sale, adică mediat de acestea. 

Trebuie  însă  înţeles  că  jocul  combinativ  înăuntru/ 

înafară,  ascuns/arătat,  supus  actului  deconspirării,  cel  al dezvăluirii  identităţii  de  sine  de  care  vorbim,  prezumă, implică  o  dublă  vedere.  Mai  lămurit  spus  angajează  doi ochi:  un  „ochi  dinafară”  –  ce  vede  direct  cele  ce  apar  la arătare,  şi  indirect  (poate)  pe  cele  ascunse  –,  şi  un  „ochi dinăuntru”,  care  vede  cele  ascunse,  direct,  chiar  prin  şi 52 

dincolo  de  morminte,  văruite  sau  nu.  De  aceea,  calea deconspirării,  a  dezvăluirii  identităţii  de  sine,  este  cea  a accederii  la  această  dublă  vedere,  nu  ciclopiană,  ci  de  ochi deschişi  într-o  dublă  realitate:  un  „ochi  dinăuntru”  şi  un 

„ochi  dinafară”.  Ce  va  să  însemne  „ochiul  dinăuntru”  şi 

„ochiul  dinafară”  se  poate  lămuri  odată  ce  aflăm  ce  este lăuntricul, acest, să-i spunem, „sine dinăuntru”, întrucât  ce nu  este  lăuntric  se  poate  conveni  că  e  oarecum  ştiut,  e tangibil, palpabil, e vizibil. 

Însă,  apelativul  de  orb  adresat  fariseului,  deconspi-rarea  sa  drept  „călăuză  oarbă”,  cu  siguranţă  nu  trimite  la 

„orbirea dinafară”,  fiindcă nu avea nevoie, de bună seamă, de baston alb în pieţe, la mese şi sinagogi, întrucât vedea prea bine,  ci  trimite  la  „ochiul  dinăuntru”  care  era  „cataractat”, nefiresc de opac, de nevăzător. Orbirea  fariseului se referă 

la nevederea limpede a adevărului originar, ultim al realităţii, apoi la nevederea sinelui dinăuntru, propriu, care, pe cale de consecinţă, conduce la un alt handicap: neputinţa vederii în lăuntrul altui sine. 

Acest  tip  de  orbire  îl  face  pe  renumitul  cărturar  sau celebru  fariseu,  care-o  fi,  „călăuză  oarbă”,  fiindcă  nu  a văzut Calea, nu o vede, nu se vede nici pe sine în sine, deşi degajă  impresia  că  o  vede,  că  se  vede,  că  ştie,  altfel  nu  ar 

„înconjura marea şi uscatul” ca să facă un ucenic, şi, dacă îl face,  îl  călăuzeşte  apoi  „în  a  fi  un  fiu  al  gheenei”,  îndoit decât  el/ei.  Se  poate  constata  această  dedicare  plină  de angajament a „călăuzirii în orb”, dar şi paradoxala dinamică 

a „filiaţiei gheenei” care proliferează necontenit, din gheenă 

în gheenă, în mai multă gheenă. Prin urmare, „călăuzirea în 53 

orb”  nu  e  întotdeauna,  pretutindeni  ocazională,  întâmplă-toare,  ci  poate  fi  şi  după  o  înlănţuită  „filiaţie”  milenară, după o iniţiatică moştenire de gheenă, paternă. 

Într-adevăr  gravă,  periculoasă  apare  însă  ascunderea, această  mascare-faţadare,  disimulare  a  sinelui  dinăuntru, necurat,  viclenit,  cu  un  „alt  sine”  inconsistent,  artefact  de prezentare,  un  sine  dinafară,  „curat”,  „sincer”,  etalat  ca 

„faţada  văruită”.  Însă,  tendinţa  de  arătare,  de  expunere-faţadare socială nu trebuie culpabilizată şi înfierată ca atare, întrucât  e  chiar  firească,  dar  nu  prin  sine  şi  pentru  sine,  şi nu ca excrescenţă artificială, denaturată, mistificată, contra-făcută,  ci  prin  caracterul  său  de  vehicul  transparent  de expunere  şi  transpunere  autentică,  mărturisitoare  şi  a  celor dinăuntru,  reale,  adevărate.  De  aceea,  antidotul  expunerii nu trebuie căutat în ascunderea cu orice preţ, chiar în extre-mul  ascunderii,  retragerii  ce  castrează  orice  „prezentare”-

înfăţişare, ci în gestionarea sinceră, onestă, a măsurii reale a unei  întâlniri  integrative,  participative,  unitare,  a  celor dinăuntru cu  cele dinafară, ce se prezintă dimpreună – aici şi  acum  –  modulat,  dinamic,  în  chip  adecvat  mediilor  de comunicare dintr-o regiune de expunere socială, limitată de specifice bariere de percepţie, externe sau interne. 

„Pe  acestea  să  le  faceţi,  şi  pe  acelea  să  nu  le  lăsaţi”, este  îndemnul,  adresat  tuturor,  nu  doar  fariseilor  şi  cărturarilor făţarnici, de a fi atenţi la o dimpreună lucrare a celor dinăuntru  cu  cele  dinafară,  în  dispunerea,  mişcarea  şi aşezarea  lor  firească  în  raport  de  arhechipul-originea  lor recunoscută,  asimilată.  Să  nu  ne  refugiem  aşadar  doar  în cele  dinăuntru,  ascunse,  să  nu  ne  închidem  aşadar  doar  în 54 

cele  dinafară,  expuse.  Să  nu  rupem  şi  să  înstrăinăm  cele dinafară de cele dinauntru. În fond, cele dinafară trebuie să 

fie  o  imagine  în  asemănare,  firesc  transparentă,  a  icoanei dinăuntru.  Cele  dinafară  trebuie  să  reflecte  asemănarea celor  dinăuntru,  să  devină  o  extensie,  o  mărturie  a  icoanei dinăuntru, şi nu un construct imagistic cvasiautonom ce „ia faţa”,  obliterând  pe  cele  dinăuntru.  Legătura  dintre  cele dinăuntru  cu  cele  dinafară  este,  în  datul  originar  şi  în firescul  ei,  una  de  natură  iconică,  adică  într-o  asociere  de asemănare.  Subminarea  acestei  asemănări,  acestei  specifice legături iconice, nu aleatorie, nu arbitrară, are consecinţe de natură patologică. 

Această  ruptură  între  „partea  dinăuntru”  şi  „partea dinafară”,  inversarea  ordinii  şi,  în  fond,  a  relaţiei  şi  a comunicării  fireşti  între  aceste  „două  părţi”,  dar,  mai  ales, nerecunoaşterea  faptului  că  ambele  părţi  au  aceeaşi  unică 

sursă-origine, l-a făcut pe fariseu să nu fie apreciat doar ca orb,  şi,  mai  mult,  l-a  făcut  să  fie  cinstit  şi  ca  nebun. 

Nebunia  ar  fi  astfel  şi  această  „proiectare  de  lasere  pe faţadă”  până  la  confundarea  cu  ea,  această  expunere  „la vedere”,  până  la  identificarea  cu  propria  expunere,  cu vitrina  unei  artificiale  imagini  de  sine  însuşi,  uitând  că 

acestea,  cele dinafară, depind,  comunică cu  cele dinăuntru, şi că acestea, precum şi acelea, au fost făcute să fie şi într-o anume  ordine,  unitate,  relaţie,  într-o  integrare  în  chipul-icoana împărtăşirii lor comune. 

În  spectacolul  cotidian,  nebunia,  în  definirea  situaţiei de mai sus, ar putea fi recunoscută în cultivarea permanentă 

public  şi/sau  privat  într-o  imensă  scenă-piaţă  de  etalare  a unor  imagini  de  sine  ca  „faţade”  sociale.  O  nebunie  care s-ar înţelege astfel ca estompare, dizolvare, risipire, pierdere a identităţii de sine a actorului în rolurile jucate. Ceea ce ar conduce  la  o  confundare,  la  o  substituire  a  actorului  de rolul  însuşi.  S-ar  contura  astfel  premizele  de  definire  ale unei  situaţii  limită  în  care  rolurile  îşi  devorează  actorul,  îl cotropesc.  O  situaţie  în  care  îl  joacă  rolul  pe  actor,  nu actorul  pe  rol,  o  situaţie  ce  defineşte  simptomatic  ruptura barierei  între  realitate  şi  ficţiune,  indicând  depersonalizare, dedublare, multiplă personalitate, şi care poate ajunge până 

la  „ieşire  din  minţi”,  până  la  posedare.  Se  iveşte  o  lume-scenă  spectaculară,  posedată  de  roluri  polimorfe,  însă  cu prea puţini actori care îşi asumă, având capacitatea reală de a  o  face,  situarea,  mişcarea  în  roluri  diverse,  fiind  cu adevărat liberi şi, ca atare, nedefiniţi, decât cel mult în mod relativ, de rolurile în care intră. 

Prin  urmare,  relieful  atât  de  diferit  faţetat,  multistra-tificat  al  realităţii  interacţiunilor  umane  reclamă  inevitabil nevoia  de  permanentă  poziţionare,  situare  şi  adecvare,  în fond,  de  asumare  a  unor  roluri  sociale,  sens  în  care,  fără 

îndoială  se  lasă  asociată  şi  nevoia  de  prezentare  a  unor faţade sociale, configurate şi prezentate după registrul unor multiple  partituri,  în  funcţie  de  structura  pre-dispoziţiilor native, a setărilor culturale, a formelor mentale ori religios-spirituale, a dorinţelor şi aşteptărilor diverse ale auditoriului, evident  neomogen,  care  se  cer  satisfăcute,  împlinite,  realizate în spectacolul cotidian al lumii. 

Însă, chestiunea fundamentală rămâne cea a actorului, în  sensul  identităţii  lui  nealterate,  integru  prezervată  în diversele  roluri,  liber,  firesc  asumate  într-un  chip  responsabil,  unul  al  slujirii  oneste,  sincere,  convinse,  dedicate;  o asumare  a  unor  roluri  şi  performarea  lor  în  vederea dobândirii celuilalt, a publicului, nu pentru performer şi de dragul  performării,  ci  pentru  a-l  atrage  pe  o  cale  a adevărului, a descoperirii de sine, a împlinirii lui reale. 

În  acest  sens,  afirma  apostolul  Pavel  că,  liber  fiind faţă  de  toţi,  s-a  făcut  rob  tuturor  în  scopul  dobândirii multora  pentru  calea  vieţii  adevărate.  Şi-a  asumat  astfel rolul  de  rob,  de  slujitor  al  tuturor,  fiind  însă  nerobit  de robie,  ci  liber  ca  vieţuitor  şi  mărturisitor  al  adevărului, anume  Cel  care  eliberează,  care  „te  face  liber”:  „Fiindcă 

deşi sunt liber  faţă de toţi, rob tuturor m-am făcut, pentru ca pe cei mai mulţi să dobândesc. Cu iudeii ca un iudeu am fost, ca să-i dobândesc pe Iudei. Cu cei de sub lege, ca unul de sub lege – deşi eu nu sunt sub lege –, ca să-i dobândesc pe cei de sub lege. Cu cei ce nu au legea, ca unul ce nu are legea  –  deşi  nu  sunt  fără  de  lege  în  faţa  lui  Dumnezeu,  ci întru legea lui  Hristos – ca să-i dobândesc pe cei  ce nu au legea. Slab m-am făcut cu cei slabi, ca să-i dobândesc pe cei slabi. Tuturor toate m-am făcut, pentru ca-n orice chip să-i mântuiesc  pe  unii.  Dar  pe  toate  de  dragul  Evangheliei  le fac, ca să-i fiu părtaş”. 

Se  poate  observa  astfel  la  lucru,  pe  scena  lumii, mobilitatea maximală a unei performări care are capacitatea şi libertatea de a „se face tuturor toate”, de a se arăta într-un fel sau altul, vizând însă o pescuire minunată, o mărturisire 57 

de  credinţă  şi  o  mântuitoare  iubire  şi  dăruire  ce  aduce  în spectacolul  cotidian  chipul  părtăşiei  cu  Vestea  cea  Bună. 

Astfel zis,  condiţia de vieţuire hristică se arată  a fi  una, nu fixă, rigidă, anchilozată, ci una ce permite un mare grad de mobilitate  a  actorului/performerului  în  multiplele  roluri sociale  cotidiene,  roluri  de  asumat  în  virtutea  adevărului care-i  prezervă  reala,  autentica,  veşnica  identitate,  şi  îi conferă,  sporind  permanent,  deplina  libertate  a  dăruirii  de sine. Mobilitatea este aici una care are rădăcini adânci, este cea  a  vieţii  care  se  desfăşoară  pe  calea  adevărului.  Este  o mobilitate  stabilă,  de  paradoxală  libertate  centrată,  fixată, fiind o mobilitate articulată, ţintită şi susţinută, nutrită permanent de chipul hristic, şi nu o mişcare, fie considerată a fi stăpână, fie nu pe schimbare, de gen efemeros sau de tip politropos.  Mobilitatea  aceasta  de  condiţie  hristică  este aşadar  una  a  regăsirii  permanenţei  suportului  şi  resurselor mobilităţii  în  transcendenţa  întrupată,  arătată  a  chipului hristic. 

În  atare  perspectivă,  încremenirea,  înţepenirea  într-o faţadă  stereotip,  ce  vrea  să  se  arate  a  fi  o  transpunere  de partitură creştină, chiar în diverse registre, este mai degrabă 

un  semnal  al  debranşării  de  la  resursele  mobilităţii,  un simptom al pierderii contactului real cu suportul mobilităţii, un indiciu al absenţei prizei hristice directe, aici şi acum. O 

astfel de faţadă „personal-socială” apare doar ca o „imagine de  sine”,  ca  impresie,  ideal  cucernică,  cuvioasă,  de  ce  nu, smerită,  dar  nu  şi  ca  o  icoană  care  rulează  pe  ecranul vizibilităţii  cotidiene  dinamica  tainică  a  asemănării   in  actu după  un  chip  viu,  prezent,  transparent,  permanent  mobil, 58 

cel hristic; o astfel de „faţadă” nu mai este într-o mişcare de iconare, nu mai este o asemănare, ci este o imitaţie; o astfel de  „faţadă”  nu  mai  arată,  nu mai  descoperă  şi actualizează 

chipul  de  persoană,  adevăratul  sine,  ci  se  etalează  ca  personaj, ca un „sine social”; se expune, aşadar, ca un artefact de imagine-reprezentare, şi nu ca o icoană-prezenţă. 

Pierderea  caracterului  iconic  al  „faţadei”  mută  jocul între morminte, aduce, pune spectacolul lumii cotidian într-un imens  cimitir,  local  sau  global,  după  cum  îl  privim  sau  ne situăm  în  el,  întrucât  extrage  din  „sinele  social”  de  reprezentare  tocmai  miezul:  chipul  iconic  al  persoanei  –  sinele real,  viul,  deplin  autentic.  În  mod  firesc,  nu  trebuie  să  „te dai în spectacol” până nu îţi regăseşti adevăratul sine, până 

nu  îţi  descoperi,  uşor  uşor,  chipul  tainic  de  persoană,  de fapt  suportul  identitar  al  mobilităţii  care  îţi  permite  să  te mişti  neamestecat,  neconfuz,  nerisipit,  întreg  şi  autentic  în multiplele roluri „faţadate” ce, vrei nu vrei, ţi se propun pe cale. E riscant şi periculos ca mobilitatea artei spectacolului vieţii cotidiene, preocupată excesiv de expunerea de sine, să 

devanseze,  sau  mai  grav  să  obtureze,  să  anuleze  chiar, căutarea  şi  regăsirea  adevăratei  mobilităţii,  cea  a  sinelui profund,  a  chipului  identităţii  reale,  a   cine-lui  fundamental. 

E  indubitabil  degenerant,  denaturant  ca  arta  spectacolului vieţii  cotidiene  să  genereze  incontinent  pe  scenă  numai personaje de tip politropos şi efemeros, pescari într-o lume fără rost, frivolă, versatilă, absurdă. 

De fapt, creştinismul schimbă partitura dualistă de tip metafizic-filosofic antic, ce asocia devenirea cu  mişcarea şi principiul  transcendent  cu  nemişcarea  cu  imobilitatea, 59 

descoperind  că  transcendentul  originar  este  persoană,  iar persoana  este  un  chip  absolut  al  vieţii,  cu  mobilitate,  nu doar în afară de sine, dincolo de sine,  ci şi în sine. Cu alte cuvinte,  mobilitatea  nu  mai  este  doar  apanajul  devenirii,  ci şi a transcendentului, care nu mai este  un simplu principiu imobil, nedeterminat, ci este  chip-persoană, originea-originală, nu  nedeterminată,  ci  identitară.  Astfel,  pe  scena  spectacolului  lumii  apare  un  chip  al  vieţii  transcendente  care  arată 

chipul  de  persoană  ca  un  chip  al  mobilităţii  în  sine  şi dincolo  de  sine,  mobilitate  extinsă  necontenit,  veşnic  în asemănările-icoanele, mărturiile ei, mobile, itinerante. 

De  aceea,  înainte  de  a  învăţa  limbajul  rolurilor polimorfe  ar  fi  bine  să  învăţăm,  măcar  cu  un  pas  înainte, limbajul  identităţii  de  sine,  ca  să  învăţăm  să  păşim  pe cărarea  descoperirii  de  sine  ca  asemănare  de  chip-icoană, pentru  a  ne  putea  reface  autentica  mobilitate,  adică  acea capacitate de „a ne face tuturor toate”, întrucât taina vieţii, s-a  mai  spus,  se  arată  la  faţă,  dacă  ne  mişcăm  plinitor  în cuvântul: „mai fericit este a da decât a lua”. 

Discursul religios despre starea vremii* 

Cu  ceva  ani  în  urmă,  răsfoind  o  carte,  dacă  memoria nu mă înşală, semnată de Edmond André, am aflat din cele spuse de autor că un mistic sufit, chiar dacă vorbeşte despre 

„starea  vremii”,  tot  despre  sufism  vorbeşte.  Pe  urmele  unui mare iniţiat îmi pare că  era titlul acelei  cărţi, iar iniţiatul, ale cărui urme André căuta să le calce, era Gurdjieff. 

Titlul  cărţii,  punând  în  atenţie  nu  doar  un  iniţiat oarecare, în măsura în care  e posibil să fie un „mic iniţiat” 

ce  poate  fi  nu  un  oarecare,  ci  unul  calificat  de  autor  ca mare, şi deci superior, seduce, pe  unii poate chiar îi  incită, întrucât  unde  e  iniţiat  e  şi  premiza  unei  căi  misterioase,  ce apare  şi/sau  e  pe  pragul  dezvăluirii.  Cât  despre  misterul exploatat în varia orientări şi modalităţi de discursul retoric, de persuadare, precum cel de popularizare a ştiinţei, până la discursul  seductiv,  incitativ,  de  captare  în  diverse  secte, mişcări,  asociaţii  sau  organizaţii,  s-a  mai  vorbit,  şi  încă 

consistent.  Nu  s-a  evitat,  de  pildă,  din  perspectiva  psiho-logicii  retorice,  prezentată  de  profesorul  Mihai,  evaluarea unor  cazuri  concrete  în  care  este  surprins  modul  de  a 

„subjuga  o  persoană,  valorificându-i  slăbiciunile  strict  pe 



*  Textul  de  faţă  reprezintă  o  dezvoltare  a unui  articol  publicat, într-o formă restrânsă, în Revista Sinapsa nr. IX (Platytera, Bucureşti, 2011). 

calea  discursului  retoric  seductiv  sau  incitativ,  adică  numai prin pseudo-argumentare”. În sfârşit, tot felul de mistere şi discursuri  despre  dezvăluiri  misterice  ne  pot  împresura, dacă nu au şi făcut-o deja. În fond, misterul asociat nevoii umane permanente de el e şi aici, din nou, fiindcă este dintotdeauna, pasibil de a fi explorat şi exploatat, cu pricepere mai mare ori mai mică, şi nu doar de iniţiaţi. Cu iniţiaţii se înţelege  de  la  sine  că  situaţia  e  mai  complicată,  fiindcă  au misterul la purtător, sunt deţinători de căi ezoterice, chiar. 

Acest „mare iniţiat” al autorului francez este neascuns cititorului,  întrucât,  cum  am  spus,  este  vorba  de  Gurdjieff George  Ivanovici,  născut  în  1887  la  Alexandropol, Transcaucazia, în apropierea graniţei ruso-persice şi decedat în  1949,  la  Paris.  Familia  sa,  de  origine  greacă,  a  locuit  o perioadă  de  timp  în  Turcia,  stabilindu-se  ulterior  în Armenia. Poate de aceea P.D. Uspensky vorbea de originea sa armeano-greacă. 

De  la  Uspensky  aflăm  că  Gurdjieff  a  primit  o  foarte bună educaţie, fiind supravegheat îndeaproape de episcopul localităţii,  care  l-a  format  pentru  a  deveni  medic  şi  preot. 

Gurdjieff însă a plecat de acasă pe când era încă adolescent şi s-a întors după 20 de ani. Se spune că în această perioadă a călătorit în Asia, Europa şi Africa, fiind membrul unui grup ezoteric  numit  „Căutătorii  Adevărului”,  ce  avea  ca  scop găsirea Adevărului Ultim. Tot Uspensky spune că Gurdjieff a cunoscut fachiri şi dervişi, autentici maeştri spirituali, că a studiat  practicile  yoghine,  că  a  vizitat  celebrele  mănăstiri tibetane, că liderii grupului din care făcea parte  îl trimiteau de la un maestru la altul, fiecare dintre aceştia dăruindu-i o 62 

parte din cunoştinţele sale, precum şi meseria lor. Astfel, el a învăţat arta ţesutului, caligrafia, prelucrarea aramei, tehnici respiratorii,  dansurile  dervişilor,  muzica  sufită  şi  tehnici yoghine de evoluţie spirituală rapidă. 

Pentru  a  strânge  fonduri  pentru  cărţi  şi  pentru călătoriile  grupului  „Căutătorii  Adevărului”,  a  prins  vrăbii, pe care le-a pictat şi le-a vândut oamenilor bogaţi, probabil americani, pe post de canari americani; a cumpărat covoare din  Caucaz  şi  le-a  vândut  la  Moscova,  probabil  la  ruşi, susţinând că sunt din India, dar mai ales convins fiind că nu este  un  păcat  să  profiţi  de  snobismul  şi  prostia  oamenilor bogaţi.  Rând  pe  rând,  sau  în  acelaşi  timp,  a  fost  tâmplar, mecanic  de  locomotivă,  şef  de  şantier,  ghid  pentru  turişti, cărora  se  bucura  să  „le  sucească  mintea”,  spune  chiar iniţiatul, pentru a-i tapa de bani. Nu are prea multe scrupule în ce priveşte modul de a face bani. Se transformă chiar în furnizor  de  materiale  de  construcţii  pentru  căi  ferate  şi drumuri, desfăşoară activităţi deosebit de lucrative: practică 

negustoria cu covoare şi antichităţi, comerţul cu amănuntul, deţine  restaurante,  săli  de  cinema  şi  altele.  Uspensky,  un cunoscut matematician, jurnalist şi un mare amator de ezoterism,  care  amintea  de  foarte  buna  educaţie  primită  de Gurdjieff  de  la  un  episcop,  cauţionează  aceste  gesturi,  po-vestite  de  însuşi  iniţiat  discipolilor,  ca  fiind  „expresii  ale spiritului de aventură şi ale inventivităţii”. 

Cert  este  că  Gurdjieff  este  înconjurat  de  legende, răspândite de discipoli care le amplifică sau le interpretează 

într-un  sens  care,  după  cum  mărturiseşte  însuşi  Gurdjieff, nu este poate cel mai bun. Apoi, dat fiind faptul că printre 63 

călătoriile sale, de până la 1914, unele sunt imaginare, altele reale,  altele  de  iniţiere,  s-a  iscat  justificat  întrebarea:  cum poate  fi  distins  adevărul  de  fals  la  un  asemenea  om? 

Iniţiator sau escroc?, s-a întrebat, încă se întreabă. Esenţial la  Gurdjieff  era  să  „înveţi  să  nu  te  obişnuieşti  cu  nimic”. 

Convenţiile  trebuiau  înfrânte.  Se  practica  postul,  iar săptămâna  următoare  se  făcea  chef.  Gurdjieff  propune omului  să  distrugă  în  el  toate  obişnuinţele  trecutului,  şi, printr-o serie de exerciţii psihologice şi prin auto-observare, să se angajeze, nu pe căile considerate de el tradiţionale: cea a  fachirului,  a  călugărului  sau  cea  a  yoghinului,  ci  pe  o  

„a  patra  cale”,  aceea  a   omului  şiret.  Şi  asta  tocmai  pentru  a anihila  capcanele  care  fac  din  om  un  automat.  Această  

„a  patra  cale”,  calea  omului  şiret,  Gurdjieff  proiecta  să  o expună  într-o  vastă  trilogie  sub  titlul  general   Recits  de Belzebuth à son petit-fils.    Sigur că Belzebuth   în surse biblice şi creştine apare ca un demon şi numele unuia dintre cei şapte prinţi  ai  Iadului.  Într-o  scriere  apocrifă,  Testamentul  lui Solomon,  apare  chiar  ca  domn  al  demonilor.  Şi  iată  cum Gurdjieff, căutând Adevărul, a lăsat o „cale a omului şiret”, fiind sincer şi autentic în desemnarea ei, cum altfel decât ca povestire  dinspre  Belzebuth  către  fiii   săi,  şi,  de  ce  nu,  şi  convingător pentru cei ce nu cred, desigur în altă... Cale. 

Deşi nu despre Gurdjieff urmăream a vorbi, putem fi puşi  în  dificultate  dacă  descoperim  că  André  păşeşte  la rându-i  pe  „calea  omului  şiret”,  deşi  era  apelată  şi  clamată 

ca  mişcare  „pe  urmele  unui  mare  iniţiat”.  Sigur  că  a  păşi 

„pe urmele unui mare iniţiat” are o altă relevanţă când este identificată  păşirea  ca  o  înscriere  pe  „calea  omului  şiret”. 

Că  André  ar  merge  pe  această  „cale  şireată”,  oarecum  îl priveşte. Ne priveşte?... Complicat răspuns. 

De  fapt,  nu  atât  convingerea  lui  ne  interesează,  cât dacă şi în ce măsură discursul misticului sufit despre starea vremii este şi în ce fel un discurs religios. Că această temă a lui  sufi  şi  a  stării  vremii  ar  putea  fi  un  „şiretlic  al  căii”  lui André,  fiind  deci  construită  ca  argument  lăuntric  „căii omului  şiret”,  nu  este  exclus.  Sau  poate  André  vrea  să  ne atragă atenţia că şi sufitul urmează aceeaşi cale, disimulând-o sub incerta, improbabila „stare a vremii”. Calea omului şiret la  Gurdjieff,  la  André,  putem  conveni,  dar  şi  la  misticul sufit?  Nu  şiretenia  ne  interesează  însă  aici,  chiar  când  şi dacă îşi arogă o cale proprie, „o cale a sa”, adică a şireteniei, sub  auspiciile,  nu  banale,  ci  ezoterice  ale  iniţierii.  Deşi  o iniţiere în şiretenie poate stârni interes, poate seduce, poate incita,  fiindcă  una  e  să  fii  şiret,  şi  asta  poate  ocazional,  nu zic la evenimente, dar alta este să fii maestru al şireteniei, să 

cunoşti şiretenia în misterul ei, la ea acasă. 

Dacă  memoria  mă  înşală  cu  privire  la  originea  şi autorul  prin  care  am  preluat  referinţa  la  „misticul  sufit  şi starea  vremii”,  ceea  ce  este  posibil,  şi,  de  ce  nu,  chiar plauzibil,  sunt  însă  convins,  chiar  nu  mă  îndoiesc,  că 

undeva-cândva  am  citit-o.  Nu-mi  aparţine  tema,  nu  e  o provocare construită, inventată de mine. În definitiv, vreau să  spun  că  se  poate  aborda  chestiunea  misticului  sufit  şi  a stării vremii, fie ea schimbătoare sau nu, ploioasă sau înso-rită, caldă sau rece, de zi sau de noapte, făcând abstracţie de autor, fie el francez şi apelat André, şi, de ce nu, neluând în considerare invocatul excurs pe urmele unui iniţiat, ce ar fi 65 

sau ar putea fi mai mare sau mai mic. Că ar fi Gurdjieff sau oricare altul, iniţiat desigur, la urma urmei poate chiar nu ne interesează,  cu  atât  mai  mult  cu  cât  a  viza  depăşirea  con-venţiilor,  obişnuinţelor,  automatismelor  este  –  poate  fi,  de ce nu? – visul unei treziri în întuneric, altfel zis, ieşirea pe o uşă  a  misterului  libertăţii  fără  rost  şi  sens,  răzvrătită, anarhică,  situarea  pe  o  cale  a  şireteniei,  şi  mai  aplicat, păşirea pe o cale a omului şiret. La urma urmei, că şiretenia şi-a făcut sieşi cale, s-a făcut cale, nu e poate nici măcar un mister. Se vede şi din satelit. Ştiu şi chinezii. 

În fond, ce este religios sau ce este nereligios în acest mod  discursiv  al  lui  sufi,  când  şi  de  ce  un  discurs  despre starea  vremii  este  sau  poate  fi  considerat  religios?  De  ce, cum  şi  în  ce  sens  discursul  acestui  sufit  este  un  discurs religios? De ce varia discursuri media despre starea vremii ce inundă  improbabila  vreme  de  azi  nu  sunt  discursuri  religioase?  Cine  şi  în  ce  condiţii  evaluează  discursul  misticului sufit  ca  fiind  unul  de  caracter  religios?  Cum  un  discurs despre  ceva  ca starea  vremii,  supusă  probabilităţii  şi  schimbării,  poate  ascunde  temeiul  şi  caracterul  religios  al discursului şi cui i se poate revela astfel? 

În fond, ce este într-un discurs în stare să convingă? 

S-a  vorbit  astfel,  din  vechime,  vizavi  de  ce  e  în  stare să convingă, de raţionalitate, alături de care nu se excluse şi o  implicare  a  sufletului,  la  care  se  adăugă  şi  o  importanţă 

sporită  a  limbajului,  dar  nu  se  uită,  încă  până  azi,  că  de convins,  să  fim  serioşi,  conving  şi  influenţa  şi  cadourile,  şi autoritatea  şi  funcţia.  În  actul  comunicării  se  spuse  că  se impune ca adresantul să aibă o opinie convingătoare, dar se 66 

făcu, totodată, şi o diferenţă între opinie, cea în care vorbitorul  nu  cunoaşte  faptul  la  care  se  referă,  şi  ştiinţă,  atunci când  îl  cunoaşte.  Se  subînţelege  că  o  convingere  izvorâtă 

din cunoaşterea faptului este de altă forţă decât cea ivită din necunoaşterea lui, din părelnicie. 

Într-o  accepţiune  foarte  generală,  spune  profesorul Mihai,  convingerea  constituie  actul  spiritual  de  afirmare, actul  subiectual  însufleţitor  al  unei  cunoştinţe  aptă  să  fie comunicată. După dominanta intenţiei cuvântătorului, arată 

profesorul,  discursul  retoric  este:   persuasiv  (domină  dovedirea  rezonabilă  care  duce  la  convingeri),  seductiv  (domină 

dovedirea afectivă care conduce la comportamente aparent rezonabile),  incitativ (domină provocarea emoţiilor care conduce  la  comportamente  aparent  rezonabile).  Este   persuasiv discursul  retoric  care  vizează  comunicarea  (în  ce  cred  eu lăuntric  să  crezi  şi  tu  lăuntric,  prin  mijlocirea  susţinerilor mele la care aderi). Este  seductiv  discursul retoric care vizează 

asumarea  unilaterală  de  către  public,  a  unei  valori,  prin mijlocirea argumentelor preponderent afective. Este  incitant discursul  retoric  care  vizează  instalarea  în  public  a  unei tensiuni  emoţionale  suficiente  să  se  comporte  cum  îi sugerează cuvântătorul. Ca atare stând lucrurile, se înţelege că trebuie să fim cu grijă cuvenită şi cu reală prudenţă faţă 

de  incitatorii  care  stârnesc  voit  tensiuni  emoţionale,  folosind diverse canale, extraterane, terane, subterane, pentru a determina şi orienta comportamente individuale şi de grup, în  diferite  reţele  şi  structuri,  nu  numai  cele  zise  de  socia-lizare, larg uzitate. 

În  plus,  profesorul  afirmă  că  avem  o  „comunicare autentică”  dacă,  într-adevăr,  utilizatorul  „are  convingerea pe  care  o  propune”,  pozitivă  sau  negativă  etic,  şi  este inautentică  comunicarea dacă mimează această convingere. 

Ne  este  însă  semnalată  şi  o  responsabilitate  a  comunicării, de fapt a comunicatorului, în sensul că „persoana care ştie ce este mai bine pentru public, are nu numai dreptul, dar şi obligaţia morală să comunice”. Dar, pentru a realiza comunicarea, acestei condiţii, necesară, i se adaugă o alta, anume 

„exigenţa de credibilitate”, întrucât chiar dacă ştie mai bine, comunicatorul  „trebuie  să  aibă  credibilitate  la  publicul  său sau  să  o  obţină  în  desfăşurarea  discursului”.  Rezultatele scontate  ale  comunicării,  după  cum  ne  indică  profesorul, survin în siajul unei potrivite asocieri între „ştiinţa binelui”, 

„exigenţa de credibilitate” şi „tehnicile retorice”. 

Şi  asupra  discursului  misticului  sufit,  nu  despre mistică  ori  despre  sufism  explicit,  ci  despre  starea  vremii însăşi, ne putem întreba cum şi/sau când este acest discurs, dacă este, incitativ, seductiv, persuasiv. Care este intenţia şi motivaţia  discursului  lui  sufi  vizavi  de  public  şi  receptarea de  către acesta a  exigenţei de credibilitate şi a autenticităţii în  ex-punerea  „stării  vremii”?  În  cazul  discursului  retoric persuasiv  se  poate  avea  în  vedere  un  transfer  al   credo-ului lăuntric al sufitului mistic către publicul receptor, care poate adera la acesta, prin mijlocirea „sus-ţinerilor” sale. 

Însă  a  ce  şi  care   sus-ţineri?  Cele  ce  vizează  mistica sufită  şi/sau  cele  ce  vizează  starea  vremii?  E  o  opinie despre  „starea  vremii”  a  lui  sufi  sau  e  vorba  de  o  ştiinţă  a lui sufi despre starea vremii, fiindcă ştiinţa misticii sufite nu 68 

ne îndoim că ar poseda-o, altfel, nu ar mai purta numele de sufi,  decât  ca  pârât.  La  modul  real,  s-ar  putea  ca  dintre receptorii  discursului  unii  să  adere  doar  la  „starea  vremii”, alţii nici măcar la ea, ştiind că vremea e atât de probabilă, şi la  urma  urmei  atât  de  trecătoare  şi  schimbătoare,  ba  chiar s-ar  putea  spune,  azi  mai  mult  ca  ieri,  vulnerabilă,  ca  stare desigur. Şi nu m-aş duce cu gândul la „fenomenul încălzirii globale”  prezent  în  discursul  contemporan,  fiindcă  starea vremii  ar  putea  deveni  şi  mai  incertă,  probabil.  Şi,  când evoc  această  incertitudine,  nu  mă  gândesc  doar  la  misticul sufi.  Şi,  sincer  vorbind,  nici  la  convingerea,  credo-ul  strălu-citului actor DiCaprio, realizator recent al unui documentar ce  aduse  în  atenţie  nu  doar  „fenomenul  încălzirii  globale”, ci mai ales pericolele la care ne expune acest fenomen mai apocaliptic  decât  apocalipsa  însăşi.  Că  discursul  retoric despre  starea  vremii  ar  fi  poetic,  categorial,  conceptual, cotidian,  după  natura  limbajului  utilizat,  sau,  în  raport  de publicul  receptor,  extensional,  nedeterminat  mai  degrabă 

decât  determinat,  nu  e  de  abordat  in  abstracto  aici.  Ce relevanţă  ar  putea  avea  pentru  starea  vremii,  cea  atât  de concret versatilă? Depinde ea, „starea vremii”, de discursul, retorica cuiva, iniţiat sau nu? 

Din unghiul de vedere al misticului sufit, însă, putem crede că intenţionalitatea sa este girată de mistica sufită pe care  o/sau  îl  locuieşte,  şi  de  care,  pe  fondul  ei,  unitar  şi integrat, nu se poate des-prinde. Fiindcă, la urma urmei, ori suntem mistici sufiţi, ori nu mai suntem. De aici şi în acest sens, afirmaţia că şi  de  vorbeşte despre  „starea  vremii” tot despre sufism vorbeşte, anume  cine? Misticul sufit,  fiindcă 

despre el încercăm să vorbim, şi nu întrucât ne interesează. 

Sigur  că  înţelege  acest  aspect  cine  ştie,  cine  e  prevenit, avizat, cine poate să-nţeleagă. Nu mai puţin justificată, provocatoare  aş  zice,  e  şi  chestionarea,  la  urma  urmei  de  bun simţ: misticul sufit poate vorbi el însuşi în persoană despre 

„starea  vremii”  ca  stare  a  vremii?  Altfel  zis,  misticul  sufit poate prezenta şi el o rubrică meteo, cumva, undeva, cândva, punând mistica lui de sufi între paranteze, întrucât, conve-nim, îl convingem, că se adresează unui public anume care vrea să vadă şi să audă cum mai e, numai cum e cu „starea vremii”? La această întrebare nu ştiu cum pică să răspundă 

altcineva în locul său,  unul de iniţiat, asta am stabilit, cred. 

Am stabilit cum că ar fi iniţiat, nu şi ce înseamnă a fi iniţiat, ori a fi părtaş iniţierii, mici sau mari, care-o fi. Ce înseamnă 

un mistic sufit în persoană, fie că poartă un discurs despre starea vremii fie nu, nu m-aş încumeta degrabă să răspund, întrucât persoana nu e doar faţă şi nume. 

De  bună  seamă,  chestiunea  vorbirii  despre  „starea vremii”,  oricare  ar  fi  ea,  oricum  ar  fi  ea,  în  precaritatea  şi versatilitatea ei, poate fi un semn, argument chiar, că misticul  sufit  se  poate  ascunde  în/prin  faptul  curent,  în/prin lucrul contingent, fie el un ţesut de covor sau o scriere cali-grafică, sau vreun alt meşteşug ori anume/oricare meserie. 

Temeiul  motivaţional  al  ascunderii,  aparente  pentru  unii, poate releva  un caracter misteric şi  iniţiatic, ce  pune prag/ 

stavilă/sită  neaveniţilor,  nepregătiţilor,  neiniţiaţilor,  sau,  de ce nu, poate arăta chiar  o cale a omului şiret. Mai verosimil ar fi ca să încerce un răspuns aplicat la o astfel de chestiune un mistic sufit, şi nu mă grăbesc să spun „în persoană”. Asta în 70 

caz  că  îl  găsim  sau  reuşim  să-l  întâlnim,  ba,  mai  mult,  să-l descoperim  şi  identificăm,  întrucât  riscăm  să  dăm  de  el înfăşurat  într-un  discurs  despre  „starea  vremii”.  Şi,  fiind vorba  de  starea  vremii,  Slavă  Domnului,  că  vreme  trece, vreme vine de când lumea, de ea suntem înştiinţaţi nu doar dimineaţa  şi  seara,  doar  e  rubrică  curentă  la  orice  buletin sau jurnal de ştiri, mai mult decât din oră în oră. 

De  ce  această  deasă  înştiinţare  despre  starea  vremii? 

Din cauza ratingului, s-ar putea răspunde în fugă, nu chiar convingător,  fiindcă  ratingul  e  mai  degrabă  aici  efect  şi ţintă, decât cauză. Cererea de starea vremii a publicului, s-ar putea zice. Dar de ce cere ce cere, măria sa publicul, de ce cere dumnealui să ştie starea vremii, totuşi? Ce îi spune lui, omului,  această  stare  a  vremii?  O  fi  poate  vreo  legătură 

între  starea  vremii  şi  starea  omului,  una  mai  mare  şi  mai profundă  poate  decât  putem  noi  şti  şi  explica.  Şi  nu  e  de gândit aici şi acum la teoriile şi în termenii conspiraţiei. Sau poate  omul  are  nevoie  să  vadă  că  viaţa  nu  e  monotonă, ternă, ci există totuşi şi schimbare. Şi „starea vremii” îi confirmă, convingător, zi de zi, ceas de ceas: da, există schimbare, permanentă  schimbare,  totul  este  schimbător,  chiar  trecător, neverosimil de trecător.  Memento mori!  Sau mai bine zis 

„remember death”, cum spune, nu doar americanul, ci chiar tot omul care nu vru sau nu apucă să înveţe  esperando. 

Desigur că dintre cei ce vorbesc ori povestesc despre starea vremii, la radio sau tv, ca să amintim doar pe aceştia, nu  ştim  să  aibă  vreo  legătură  cu  mistica  sufită  vreunul dintre ei. Înclinăm să credem în probabilitatea că nici unul. 

identifica  pe  unul  faţă  de  celălalt  sau  ceilalţi.  Însă,  de  ce l-am  identifica,  dacă  intenţia  noastră  este  să  aflăm  starea vremii, timpul probabil, motivaţi fiind de a ne orienta cum să ne îmbrăcăm, dacă să luăm umbrelă sau nu etc., şi nu de căutări  de  natură  mistică.  Astfel  de  căutări  ne-ar  orienta timpul  probabil  altfel,  fie  ploaie,  fie  soare,  fie  vânt.  Că 

autenticitatea şi credibilitatea celor ce ne transmit prognoza stării vremii în discurs, mai cu seamă în cel televizat, ar avea vreun  rol  persuasiv,  seductiv,  incitant  în  a  ne  stimula aderarea mai mult sau mai puţin convinsă la aceeaşi stare a vremii, prezentată de diferiţi interpreţi ai viziunii satelitului extraterestru  şi  ai  prompterului  omniscient  nu  ne  interesează  aici.  Dar  nu  e  de  evitat  că  verosmilul  televiziunii apare, paradoxal, pentru unii, ca o „cale a omului şiret”. 

Revenind  totuşi  şi  simplificând,  dacă  sufismul  este  o mistică  de  origine  şi  natură  religioasă,  discursul  misticului sufit  trebuie  că  e  discursul  unui  om  religios,  acceptând premiza  că  omul  religios  este  astfel,  adică  religios,  şi  când doarme  şi  când  e  treaz,  şi  când  merge  şi  când  stă,  şi  când mănâncă şi când nu, şi când lucrează şi când nu, şi când ţine un  discurs şi  când nu  îl  ţine;  cum  ar  veni,  vorbeşte şi  când tace.  Aici  ar  putea  fi  chiar  o  cheie,  cea  a  aflării  a  ce  ne vorbeşte,  nu  vorba,  ci  tăcerea.  Şi  vorbim,  se-nţelege,  de tăcere după un sens mistic, religios. Altfel zis, vorbim despre faptul că tăcerea mistică ar putea grăi ceva, altceva-altcumva decât  tăcerea  cuiva  care  nimic  nu  are  a  spune.  Libertatea misticului sufit  ca  actor  faţă  de/în  discurs/rol-mască  este o altă  chestiune.  Cu  mască  sau  fără  mască  trebuie  să  fie  el însuşi. Anume cine? 

Chiar şi astfel fiind, poetul nepereche ne previne: privitor ca la teatru tu în lume să te-nchipui, joace unul pentru patru,  totuşi  tu  ghici-vei  chipu-i.  Tu  aşază-te  deoparte, regăsindu-te  pe  tine,  când  cu  zgomote  deşarte   vreme  trece, vreme vine. Şi încă ce vreme! 

Dar,  poate,  mai  interesantă  este  aici  chestiunea  limbajului  şi  a  metalimbajului,  dualitatea,  posibil  coexistentă, necontrară, a acestor limbaje şi raportul dintre  ele: disimulant,  indexal,  simbolic,  iconic,  precum  şi  un  anume  apofatism  şi  catafatism,  în-făşurate  şi/sau  des-făşurate,  de metalimbaj, de limbaj. Mai mult însă este de aflat care este calea  subiectului  inserat,  înfăşurat,  desfăşurat,  prin  limbaj, prin metalimbaj, adică cine este actantul misterios al acestei comunicări, sau meta-comunicări, apofatice şi/sau catafatice. 

Lao  Tse  înţeleptul  spusese  încă  prin  secolul  VI  î.Hr.: Calea pe care ţi-o arăt nu e Calea. Această   paradoxală „cale care nu  arată  Calea”  a  influenţat  profund  toate  sistemele  de gândire precum şi religiile Chinei, afirmă Su Yan. Cu excepţia Bibliei,  remarcă  acelaşi  Su  Yan,  nimeni  altul,  acest  text  de numai 5000 de caractere, fiind tradus în majoritatea limbilor, a cunoscut cea mai largă popularitate, şi în urma răspândirii pe durata a două milenii şi jumătate, a scos la iveală faptul că 

„Lao Tse este un fluviu care adună apele culturii orientale şi occidentale,  devenind  o  comoară  a  înţelepciunii  lumii  şi  că 

influenţa sa trece de la cercurile academice la societate, de la teorie, la viaţa oamenilor de toate zilele”. Ceea ce înseamnă 

că această arătată cale care nu e Calea, străbătu nu doar spre culmile  academice  şi  teoretice,  ci  se  coborî  chiar  şi  la  firul ierbii societăţii, la viaţa omului, cea de zi cu zi. 

Bătrânul  Tse  nu  ne  pare  însă  a  fi  şiret,  întrucât  el  nu vrea  să  ascundă,  ba  chiar  previne  că  nu  discursul  „despre Cale”  e  Calea,  că  una  este  calea discursului (despre  Cale) şi alta  este  Calea  propriu-zisă.  Anterior  celebrului  călugăr budist  Obaku,  ce  lovea  de-a dreptul  ucenicii  cu sandaua  de lemn în cap pentru subita iluminare, Lao Tse loveşte aşadar cu  sandaua  paradoxului  pentru  a  scurtcircuita  limbajul/ 

gândirea  discursivă,  relevând  wu-wei-ul,  acţiunea  non-acţiunii.  Lao  Tse  ne  încredinţează  de  bună  seamă  că  una  e Calea  şi  alta  este  „vorbirea  despre”  Cale.  Totuşi,  distincţia între Cale şi „vorbire despre” Cale este una, dar distincţia cu pricina nu spune şi că nu ar putea fi şi o legătură, şi de ce fel ar  fi,  între  Cale  şi  „vorbirea  despre”  Cale.  Însă,  despre  ce Cale vorbim când „vorbim despre” Cale? Calea lui Lao Tse? 

A vorbit singur Lao Tse despre ea, altfel nu ştiam de ea, de Calea lui Lao Tse, cea anume nearătat arătată. Noi însă aici, şi nu doar aici, putem să „vorbim despre” Cale, despre altă 

Cale, desigur. Care? Singura. 

O Cale care s-a arătat, descoperit singură pe sine. 

Putem fi încredinţaţi însă de sinceritatea lui Lao Tse, ca om superior, când arată o limită, o insuficienţă, o neputinţă a limbajului  de  a  cuprinde  şi  a  exprima  Calea.  Precum  încredinţaţi suntem şi în faptul simplu, relevant direct din această 

zicere:  calea  pe  care  ţi-o  arăt  nu  e  Calea,  cum  că  Lao  Tse, într-adevăr, nu arată... Calea. Că pentru istoricul religiilor de la Chicago, sau poate şi de altundeva, (Tao-) Calea desemnează 

realitatea  ultimă, misterioasă şi  insesizabilă a  oricărei  creaţii, temei al întregii existenţe, e o altă chestiune. Calea se descoperi pe sine apriat la plinirea vremii când „Cuvântul s-a făcut trup” 

şi vorbi despre Cale, despre Sine: Eu sunt Calea, Adevărul şi Viaţa.  Strâmtă  e  Calea,  aflăm  din  Cartea  Sacră,  precum  şi  că 

puţini sunt cei care o află, deşi mai mulţi sunt cei ce „vorbesc despre”, despre Cale. Cel puţin aşa pretind, aşa cred. 

Într-un  volum  despre  esenţa  doctrinei  buddhiste  la întrebarea  „ Creştinii se roagă lui Dumnezeu, musulmanii lui Alah. Cui se roagă buddhiştii?” venerabilul Gonsar Rinpoche, tibetan  trăitor  budist  în  Elveţia,  răspunse  că  în  privinţa  lui Dumnezeu sau Allah, totul depinde de cum înţelegem această 

denumire, fiindcă, în cele din urmă, nu denumirea contează, ci doar semnificaţia ei. Cât despre budişti, spuse că budiştii se  roagă  celor  Trei  Giuvaeruri  (Buddha,  Dharma,  Sangha) care  sunt  în  acelaşi  timp  „obiecte  de  refugiu”,  „obiectele cărora ne rugăm” şi „scopul pe care aspirăm să-l împlinim”  .  

În final conchise că dacă prin Dumnezeu înţelegem „o stare perfectă”, „o stare în care înţelepciunea şi capacităţile noastre au ajuns la desăvârşire şi în care toate obstacolele au fost eliminate”, adică „o stare de încetare ultimă şi de perfecţiune”, acea stare nu este diferită de Buddha sau de iluminare. 

Gonsar, în discursul său – care trebuie că este religios, în măsura în care budismul este o religie, deşi ateu, şi nu o filosofie  –  susţine  prin  urmare  că,  fie  că  vorbim  despre Dumnezeu, fie că vorbim despre Allah, e importantă înţelegerea, semnificaţia denumirii. Pentru Gonsar, însă, o „stare perfectă”,  o  „stare  în  care  înţelepciunea  şi  capacităţile noastre au ajuns la desăvârşire”, şi „în care toate obstacolele au  fost  eliminate”,  adică  o  „stare  de  încetare  ultimă  şi  de perfecţiune” este „Dumnezeu”, care e totuna cu Buddha şi e totuna cu iluminarea. De fapt, tibetanul vrea să ne spună că 

poate  folosi  denumirea  de  Dumnezeu  sau  de  Allah,  având drept semnificaţie „iluminarea”, „vacuitatea”, „mod ultim de existenţă”  etc.  Dumnezeu  în  realitate,  mai  bine  zis  ca Realitate în Sine, pentru tibetano-elveţianul Gonsar,  nu există 

 şi nici nu este. Ceea ce e firesc şi într-un fel cinstit, dat fiind că 

budismul  este  în  fond  autodeclarat  ateu.  Ambiguitatea  vine din  „vorbirea  despre”  Dumnezeu,  care  pentru  tibetan  nu este o Realitate. 

De altfel, sunt şi în cotidian din cei care spun, aparent pacificator  vizavi  de  oricare  ar  fi  el,  dintr-o  religie  sau  alta, chiar într-o confesiune sau alta, că cel care se roagă, „tot lui Dumnezeu se roagă”, fiindcă „doar e un singur Dumnezeu”. 

De  bună  seamă  că  Dumnezeu  e  unul  singur,  asta  putem conveni.  Dar,  cum  vedem  din  ce  spune  Gonsar,  îl  putem identifica  pe  Dumnezeu  cu  altceva  decât  El  însuşi,  şi  îi putem  atribui  chiar  şi  o  altă  semnificaţie.  Însă,  problema omului căutător şi a celui rugător e întâlnirea cu El, adică cu Dumnezeu  ca  ce  este  El  ca  Realitate,  ca  Dumnezeu,  deci. 

Fapt  pentru  care  omul  rugător  caută  nu  să-şi  închipuie  un Dumnezeu  după  o  semnificaţie  sau  alta,  nici  măcar  Unul 

„după chipul şi asemănarea sa”, adică a omului. Aici este de fapt o răscruce, între o cale a unui „Dumnezeu după chipul şi  asemănarea  omului”  respectiv  o  alta  a  „omului  după 

chipul  şi  asemănarea  lui  Dumnezeu”;  în  prima  variantă 

Dumnezeu poate fi orice semnificaţie îi atribuie omul, poate fi  orice  sau  nimic,  iar  în  cea de  a  doua  variantă Dumnezeu este  în  realitate  „Cel  ce  Este”  şi  trebuie  identificat  şi  recunoscut ca atare. În acest sens, se poate spune că e important pentru omul căutător, rugător, şi ce nu este Dumnezeu:  neti, 76 

 neti,  nici  aceasta,  nici  aceasta.  Dar,  în  chip  fundamental trebuie reţinut: Tu nu eşti EL, EL nu eşti Tu!  

Gonsar  ne  arată  că   Vacuitatea  înseamnă   negaţie,  şi  că 

există un ceva, care, însă, trebuie negat. Cu toate acestea, ne spune tibetanul, dacă negaţia este exagerată, cădem în extrema nihilismului,  iar  dacă  nu  negăm  „ceea  ce  trebuie  negat”, cădem  în  extrema  eternalismului.  Este  dificil  de  găsit  calea de mijloc între „nihilism” şi „eternalism” ne previne Gonsar, fapt  pentru  care  ne  şi  sugerează  că  „trebuie  să  negăm  în mod corect  ceea ce trebuie negat – dar nici prea mult nici prea puţin”, întrucât „înţelegerea vacuităţii este importantă”. 

Astfel, această „negare” este o metodă, este o cale ce caută  

experierea   Vacuităţii,     ce    devine  un  soi  de   via  negativa   care porneşte,  după  cum  afirmă  tibetanul,  de  la  o  discriminare corectă a  eu-lui, printr-o identificare precisă a lui, pentru a evita dezvoltarea unor vederi nihiliste. 

Interesant  că  pentru  tibetanul,  de  acum  european, Gonsar,  primordială  este  „găsirea  obiectului”  de  negat.  Cu alte  cuvinte,  identificarea  „obiectului”  ca  atare  precede procesul negaţiei. Trebuie deci să identificăm acest  eu, acest sine care trebuie negat, precizează tibetanul, făcând trimitere la  maestrul  Santideva,  care  susţine  că  „dacă  nu  există  mai întâi  contact  cu  lucrul  care  este  denumit,  nu  avem  nici  un alt  mijloc  prin  care  să  înţelegem  ce  este  absenţa  lucrului”  . 

Nu pot înţelege ce este absenţa lucrului fără să înţeleg mai înainte prin contact prezenţa lucrului.  Vacuitatea apare astfel ca  absenţa  sau  ca  negarea  eului.  De  altfel,  după  credo-ul mărturisit al tibetanului, sinele şi eul sunt luate aici doar ca exemple  şi  premize  de  analiză,  pentru  a  demonstra,  de 77 

manieră  generală,  că  ele  nu  au  existenţă  inerentă  sau  o existenţă proprie. În plus, Gonsar crede că de fapt Buddha a spus: „Toate  lucrurile sunt asemănătoare iluziilor”. Deci, conform lui Gonsar, Buddha nu a spus că lucrurile, că chiar 

„totul  este  o  iluzie”,  ci  că  lucrurile,  deşi  sunt  o  realitate, sunt  asemenea  unor  iluzii.  Prin  urmare,  Buddha  nu  ar  fi spus că fenomenele sunt iluzii, ci că sunt iluzorii şi că apar ca  iluzii,  fiindcă  dacă  ar  fi  iluzii  nu  ar  exista  nicidecum. 

Sigur că Gonsar oferă ca instrument ajutător în înţelegerea iluziei,  definiţia  iluziei:  „perceperea  naturii  fenomenelor într-un  mod  diferit  de  cel  adevărat”.  Iluzia  ţine  astfel  de percepţie,  de  o  anumită  percepţie,  de  un  mod  perceptiv, altul decât un mod perceptiv adevărat. 

Ne putem  întreba  însă  de  ce  această abordare   răsucită, ce  privilegiază  parcă  iluzia  înaintea  realităţii,  ce  arată 

fenomenele şi lucrurile ca fiind asemănătoare iluziilor. De ce nu  iluziile  sunt  asemănătoare  lucrurilor  şi  fenomenelor? 

Sigur că cineva îi poate răspunde lui Gonsar că este o iluzie că  vacuitatea experiată este realitatea ultimă (seamănă, dar nu e!), dar şi că „realizarea vacuităţii” şi rămânerea în meditaţie în  această  stare,  prin  practica  numită   meditaţia  asemănătoare spaţiului,  este  o  groapă-mormânt  al  stingerii  de  sine,  căreia numai lumina hristică îi poate reda viaţa şi plinătatea. Adică 

ar  trebui  negată  în  sensul  „depăşirii”  şi  această   vacuitate  – 

identificată  desigur  prin  experienţă,  dar  denumită  şi  interpretată falacios (iluzie!) ca  realitate ultimă – pentru a putea face încă un pas către Realitatea Primă şi cu adevărat Ultimă, ceea ce  înseamnă  deja  o  altă  Cale.  Eu  sunt  Alfa  şi  Omega, Începutul  şi  Sfârşitul,  este  afirmarea,  mărturisirea  unei  alte 78 

Căi care transcende, şi ca Realitate şi ca parcurs şi finalitate, calea către vacuitatea budistă. O Cale pe  care budismul nu o percepe în realitatea şi adevărul ei, ci o interpretează prin propriul mod perceptiv, transformându-o astfel într-o iluzie. 

De aceea este un impas al re-întoarcerii pe Cale, cum o  prăpastie  căscată,  de  netrecut  pentru  cei  care  alunecă 

absorbant  pe   calea  vidului,  şi  care  ajung,  atunci  când  sunt implicaţi profund într-un anumit gen de meditaţie, precum cea  amintită,  să  perceapă  că  „nu  mai  există  nimic  altceva decât  această  vacuitate”,  fiindcă  „toate  celelalte  gânduri conceptuale dispar”  .  În această meditaţie, întrucât „singura percepţie  care  rămâne  în  acel  moment  este  cea  a  vacuităţii în sine” este limpede că nu mai poţi percepe şi o altă realitate  transcendentă,  şi  o  altă  Cale,  de  pildă.  Vacuitatea  este punctul  terminus  al  căii  budiste,  este  finalul,  maxima realizare.   

Precizarea lui Gonsar, faţă de începătorii care ajung la acest  punct  fără  înţelegerea  veritabilă,  cum  că  „realizarea vacuităţii lor se schimbă într-o stare fără gând”, nu e o cale de ieşire. Percepţia acestei vacuităţi experiată ca distinctă de starea  fără  gând  nu  ar  fi  impasul  real,  e  o  posibilă  experienţă, dar adâncirea în acest gol, considerat unica realitate, ca  realitatea-vacuitate,  golul  în  afară  de  care  nu  mai  există 

nimic altceva, este concluzia care închide definitiv accesul la o suprarealitate. În acest sens, se poate vorbi în mod just de vacuitatea aceasta, nu doar postulată, ci imersată, experiată, cu  adevărat  ca  de  moartea  transcendentală,  ca  de  abisul prăpastiei  fără  fund.  Afundarea,  absorbirea  în  acest  vid deopotrivă cu golirea şi detaşarea de gânduri, dispariţia lor 79 

chiar,  apare  astfel  drept  calea  închiderii  în  definitiv  şi pecetluit mormânt pseudo-transcendental. 

Până  la  urmă,  în  acest  demers  al  identificării  şi  al negării,  negarea  are  ultimul  cuvânt,  confirmând  iluzia  unei identificări mincinoase a ceea ce se desemnează prin această 

vacuitate  ca  realitate  ultimă,  drept  Alfa  şi  Omega.  Cu  alte cuvinte,  volens nolens, nihilismul, chiar vizând o experiere  în transcenderea  gândului  şi  a  conceptului,  marchează  structural această  cale. Paradoxal, iluzia – care dintru început era vizată spre a fi înlăturată prin identificări şi negări succesive într-un  anumit  plan  –  este  cea  care  marchează  definitiv finalitatea  demersului  experienţial.  Şi,  din  punct  de  vedere antropologic, identificarea naturii  eu-lui,  sine-lui, în viziunea buddistă,  cu  structuri  energetic-materiale  constituie  un  soi de iluzie, în sensul în care aceste agregări subtile-energetice nu sunt natura  sine-lui ori a  eu-lui, ci manifestări ale Sine-lui, ale Eu-lui a căror natură transcende aceste agregări energetice. 

În  atare  sens,  ceea  ce  e  experiat  ca  vid/vacuitate  în budism  este  de  fapt  Sine-le,  Eu-l,  de  fapt  Sufletul.  Însă, acesta  nu poate fi realitatea ultimă, decât în mod iluziv, întrucât Sufletul  acesta  are  la  rândul  său  o  Origine  a  sa,  ce  îl transcende, şi în adâncul căruia e altarul de taină, redeschis prin  întreita  scufundare  baptismală,  în  Chipul  şi  Numele Treimii  Sfinte.  Prin  urmare,  ceea  ce  identifică  budismul  ca eu,  disipat  în  agregate  energetice  subtile,  exprimă  de  fapt energiile-puterile  Sufletului  (creat),  cu  relativă  autonomie faţă de acesta, un cvasi-eu, un cvasi-sine. 

Că  spunem  Dumnezeu  unei  pietre,  unui  copac,  unei stări, unui înger, eu-lui, sufletului, marelui arhitect, unui om, 80 

că  facem  religie  şi  discurs  religios  din  aceste  identificări  e altceva decât a-L întâlni pe Dumnezeul  Cel Viu descoperit prin  Întruparea  Cuvântului,  Cel  ce  a  vorbit  despre  Cale  ca despre  Sine,  şi  despre  Sine  ca  despre  Alfa  şi  Omega, Începutul  şi  Sfârşitul.  Vacuitatea  tibetană  încearcă  experienţa  unui  „sfârşit”  care  nu  vrea  să  ştie  de...  Începutul  şi Sfârşitul, descoperit de însuşi Chipul-Icoana Alfa şi Omega prin  Întrupare,  şi  mărturisit  prin  preaplinul  de  întrupare  al transfigurării,  prin  Schimbarea  la  Faţă.  Mai  pe  scurt:  atâta timp cât Dumnezeu nu se descoperă pe Sine omului, omul nu-L  poate  identifica,  recunoaşte,  întâlni  ca  nesfârşită  şi inepuizabilă persoană-taină, ca Alfa şi Omega. 

După  tradiţia  creştinismului  răsăritean,  evocată  în ascetica  şi  mistica  sa  de  marele  teolog  D.  Stăniloae,  nu există doar un mister al lucrurilor şi al fiinţelor, ci există şi un mister al fiinţei divine. Altfel zis, sunt mistere şi mistere, şi  acestea  nu  trebuie  amestecate,  nu  trebuie  confundate. 

Însă,  în  perspectiva  teologului,  misterul  în  profunzimile realităţii sale  ultime  este legat de persoană. Astfel  că într-o 

„dinamică  veşnică  a  cunoaşterii”  este  angajat  nu  numai misterul  inepuizabil  şi  apofatismul,  ci  şi  „relaţia  între Persoana supremă şi persoana creată”. În plus, Dumnezeu e altceva, ca realitate, decât întreaga creaţie: îngeri, natură, om. 

Nu  poate  fi  identificat  cu nimic din realul  creatural, nici  cu componente  ale  naturii  cosmice,  ale  naturii  umane  sau angelice.  Nu  este  în  continuitate  substanţială  cu  nimic  din toate  acestea.  Dar  în  orizontul  teologic  creştin  răsăritean fenomenele nu numai că nu sunt asemănătoare iluziilor, cum prezenta  Gonsar  tibetanul,  ci  pot  fi  revelatoare  ale  lui 81 

Dumnezeu,  ca  realitate  în  sine,  ca  persoană-conştiinţă 

absolută.  Mai  mult,  afirmaţia,  teologia  pozitivă,  este  aici,  în spaţiul  creştin,  „premiza”  fundamentală.  Dumnezeu  „Este cel ce este”, viu şi real. Dumnezeu Este! 

„Ce ar fi dacă n-am mai spune nimic despre Dumnezeu, nici  măcar  că  este?  Nu  s-ar  periclita,  în  lipsa  oricărei propovăduiri,  însăşi  viaţa  religioasă?  Ce  s-ar  întâmpla  dacă 

n-am  spune  că  Dumnezeu  e  mare  şi  plin  de  iubire?  Dacă 

lumea şi Scriptura sunt revelaţiile  lui Dumnezeu, iar ele ne spun ceva pozitiv despre El, evident că teologia pozitivă îşi are  drepturile  ei.”    –  ne  încredinţează  mărturisirii  sale teologul. Astfel, deşi teologia pozitivă apare ca o „teologie a finitului”,  aceasta  este  „departe  de  a  exclude  infinitul”. 

Dimpotrivă, teologia pozitivă face posibilă ridicarea spre el, fiindcă  Dumnezeu  se  descoperă  şi  prin  creaţie,  prin  lume, prin  Scriptură.  Cât  priveşte  teologia  negativă,  teologul  ne spune că aceasta „înviorează spiritul nostru cu pespectivele nesfârşite  pe  care  misterul,  ca  sân  inepuizabil  de  adevăruri şi de revelaţii le deschide spiritului”. Însă, în demersul său, teologia  negativă  nu  uită  şi  nu  leapădă,  nu  desconsideră 

conceptele  pozitive  cu  privire  la  Dumnezeu,  extrase  din lumea/realitatea creată, şi, deşi constată că aceste concepte sunt  inadecvate  şi  neputincioase  pentru  a  vorbi  despre Dumnezeu,  totuşi,  „numai  în  comparaţie  cu  acestea constată că Dumnezeu e altfel”. 

Prin urmare, atât teologia pozitivă, cât şi teologia negativă dimpreună vorbesc despre Dumnezeu, teo-loghisesc, adică,  se-nţelege,  „vorbesc  despre”  Cale.  Altfel  zis,  despre Cale se poate vorbi atât în termeni afirmativi, pozitivi, cât şi 82 

prin negarea celor afirmativi, pozitivi, mod în care teologia negativă procedează la o zugrăvire de „icoană (în negativ) a măreţiei divine”, care e mai presus de orice cuvânt. Teologia negativă se bazează însă pe teologia pozitivă, o are ca înce-pătură, fiindcă are nevoie de termenii ei pozitivi, de bogăţia şi subtilitatea lor, pentru a-i nega, arătând că Dumnezeu ca realitate în sine, este dincolo şi de unii şi de alţii. 

Însă  teologia  negativă  nu  este  o  negare  a  raţiunii,  ci 

„pretinde o continuă înălţare a schelelor raţiunii” pe trepte tot  mai  înalte,  pentru  a  oferi  o  viziune  cât  mai  cuprinzătoare asupra „nemărginirii oceanului divin”. Astfel, teologia negativă,  în  înţelegerea  teologului,  a  vorbitorului  despre Dumnezeu-Cale,  nu  pretinde  renunţarea  la  conceptele raţionale,  ci  e  dornică  de  sporirea  lor,  ea  fiind  „punctul supra-raţional  al  neobositelor  încordări  ale  raţiunii,  care  nu trebuie  să-şi sfârşească nicicând  cercetările  ei asupra naturii, vieţii omeneşti, Scripturii”. 

Cu  alte  cuvinte,  perspectiva  teologiei  negative  presupune  (şi)  cercetarea  asupra  naturii,  vieţii  omeneşti  şi  asupra Scripturii, şi  ca atare nu  exclude raţiunea,  implicarea  ei, nici discursul raţional, dar prin teologia negativă se cheamă nu la excluderea raţiunii, ci la depăşirea ei, la o pătrundere într-un orizont supra-raţional. Teologia pozitivă şi teologia negativă 

încearcă  o  cunoaştere  a  lui  Dumnezeu  pornind  de  la realitatea şi fenomenele lumii create, de la univers şi făpturi, care  şi  ele  vorbesc  despre  Dumnezeu,  în  felul  lor,  prin însuşirile  şi  calităţile  lor,  prin  frumuseţea,  armonia,  inteligenţa şi conştiinţa lor, prin viaţa lor. 

Însă,  oricare  făptură  creată,  fie  că  este  om,  înger  sau natură,  are  la  rându-i  realitatea  ei,  distinctă,  nu  ca  semnificaţie, ci ca realitate în sine de realitatea transcendentă a lui Dumnezeu.  De  aceea  trebuie  identificat  şi  recunoscut  cu acurateţe  în perspectivă  antropologică  ce/cine  este omul  ca persoană,  sine-le,  eu-l,  ca  premiză  a  unui  real  dialog,  neconfundat,  neamestecat,  cu  Dumnezeu  Treime  de  Persoane. 

Care  este  autenticul  său  chip  apofatic?  Discursul  teologiei negative  este  paradoxal  pozitiv,  slujind  exprimării  dinamicii adâncirii  şi  experierii  apofatice  a  tainei  nesfârşit  descope-ritoare a lui Dumnezeu. Această taină de adâncire nesfârşită 

este  cea  a  persoanei,  adică  a  unei  conştiinţe,  nu  a  unei vacuităţi,  precum  în  budism,  şi  trebuie  identificată  şi recunoscută ca atare. 

Interesant,  apropo  de apofatism şi  discurs,  este faptul cum  Areopagitul  rămâne  în  spaţiul  ecleziologic  integrând şi susţinând un limbaj filosofic în exprimarea teologiei sale, iar Origen  a  fost  declarat  eretic  chiar  comentând  Scriptura. 

Evident că se poate desfăşura cineva într-un discurs folosind un limbaj scripturistic fiind eretic, marxist, ocultist etc. Osho comentează   Fericirile   convins  că  Iisus  Hristos  este  un iluminat,  şi  nu Dumnezeu  Cuvântul  ce  s-a  făcut  Trup,  Fiul 

„Născut iar nu făcut”. Fie că îl pot considera unii pe Osho filosof mistic  sau  religios,  un  realizat,  discursul  său  filosofic sau religios, iniţiatic, cum o fi el, la ce susţinere şi convingere te îmbie să aderi? Evident nu la un credo creştin, întrucât nu e  o  mărturie  hristică,  chiar  dacă  vorbeşte  despre  Fericirile despre  care  a  vorbit  Cuvântul  Însuşi,  chiar  dacă  vorbeşte despre Hristos însuşi. La urma urmei, discursul religios chiar 84 

plin,  încărcat  de  citate  din  versete  şi  saturat  de  limbaj scripturistic, desfăşurat de un credincios eretic, adică cel care are un credo, altul decât credo-ul ortodox, fie că e un discurs persuasiv, seductiv, incitativ, tot de convingerea sa lăuntrică, la care te cheamă să aderi, este indubitabil amprentat, marcat, configurat. Discursul religios sau nu despre crucifix, în ce fel, în ce sens ar fi unul persuasiv, seductiv, incitativ? 

Într-un  articol  despre  crucifix,  obiceiuri  şi  tradiţii (apărut în 2003 în  La Repubblica) Eco are în atenţie polemica în jurul cazului crucifixului în şcoli. De fapt, vorbind despre valul de migraţii care transformă continentul european, Eco opinează  că  Europa  va  să  devină  un  continent  colorat,  cu toate schimbările, adaptările, concilierile şi ciocnirile aferente acestui fapt, având să parcurgă „o tranziţie deloc lină” către această  proclamată  finalitate  policoloră.  În  acest  sens  şi  în acest context semnalează, ca episod înscris în această tranziţie conflictuală, „polemica în jurul cazului crucifixului în şcoli”. 

În  conflictualitatea  tranziţiei  inevitabile  evocate  de  semiotician, acesta crede că „nu se vor ivi doar probleme politice, de  drept  sau  chiar  religioase,  ci  vor  intra  în  joc  pulsiuni pasionale, asupra cărora nu acţionează nici legea, şi nici dez-baterea publică”. Cazul „crucifixului în şcoli” este prezentată 

ca una dintre aceste probleme, care a reuşit „să pună alături, ca  reacţii  (de  semn  opus),  persoane  care  gândesc  diferit, credincioşi  şi  necredincioşi”.  Interesant  cum,  în  sprijinul crucifixului în şcoli, reacţii îndurerate şi indignate s-au făcut auzite, remarcă Eco, chiar şi din partea unor indivizi agnostici, care spun că „crucea este un fapt de antropologie culturală”, profilul său fiind înrădăcinat în sensibilitatea colectivă. 

Dacă  „chestiunile  pasionale  nu  se  discută,  iar  chestiunile  juridice  sunt  irevelante”,  careva  ar  putea  susţine  şi  că 

„problema  este  irelevantă  şi  din  punct  de  vedere  religios”. 

Semioticianul  afirmă  că  problema  nu  este  irelevantă  din punct de vedere religios, ca principiu, deoarece crucifixul în clasele  de  curs  aminteşte  că  Italia  este  o  ţară  creştină  şi catolică. Dar, „considerentele de principiu” intră în conflict cu  „observaţiile  de  ordin  sociologic”,  întrucât,  semioticianul, deşi recunoaşte crucifixul ca pe „o emblemă clasică 

a civilizaţiei europene”, îl observă actualmente laicizat, şi nu de  ieri  de  azi.  Cu  alte  cuvinte  crucea  a  devenit,  în  constatarea lui Eco, un „simbol mirean şi universal”. 

În  observaţiile  de  ordin  sociologic  ce  reflectă  fenomenul  acestei  laicizări  prezintă  diferite  exemple,  nu  dificil de  remarcat,  de  identificat,  de  verificat;  observăm  crucifixuri  ce  ies  la  iveală  din  decolteuri;  vedem  lănţişoare  cu cruce purtate de fete care circulă cu buricul la vedere şi cu fusta  până  în  vintre;  aflăm  cruci  şi  structuri  cruciforme  pe drapelele  unor  ţări  foarte  laice  precum  Suedia,  Norvegia, Elveţia,  Noua  Zeelandă,  Malta,  Islanda,  Grecia,  Finlanda, Danemarca,  Australia,  Marea  Britanie  etc;  există  oraşe italiene care au o cruce în stema lor, chiar sub administraţie de  stânga,  şi  nimeni  n-a  protestat  vreodată.  Toate  aceste exemple s-ar zice că pot constitui tot atâtea raţiuni „pentru a declara acceptabil crucifixul în şcoli, dar cum se vede, ele n-au nici un fel de atingere cu sentimentul religios”. Există 

„o  adevărată  batjocură  la  care  a  fost  supus  crucifixul,  dar nimeni  nu  s-a  scandalizat  vreodată”,  ne  previne  acelaşi ilustru interpret şi tâlcuitor de semne. 

În  fond,  Eco  susţine  că  „există  în  lumea  aceasta obiceiuri şi tradiţii mai puternice decât credinţele sau revol-tele  în  contra  oricărei  credinţe,  iar  obiceiurile  şi  tradiţiile sunt  respectate”.  Şi  de  aici  concluzia  sa:  „dincolo  de  orice principiu  religios,  şi  cu  condiţia  ca  religiozitatea  lui  să  fie respectată,  trebuie  să  accepte  obiceiurile  şi  tradiţiile  ţării gazdă.”  Şi  corolarul  ei:  „O  invitaţie  pentru  intoleranţii fundamentalişti: înţelegeţi şi acceptaţi obiceiurile şi tradiţiile ţării  gazdă.  O  invitaţie  şi  pentru  gazde:  Faceţi  în  aşa  fel încât  obiceiurile  şi  tradiţiile  voastre  să  nu  devină  o  impu-nere a religiilor voastre”. 

Demersul retoric al semioticianului în subsidiar relevă 

faptul  că  discursuri  diferite  ca  perspectivă  pot  aparent concerta în susţinerea, din unghi şi cu argumente proprii, a unei   anume  chestiuni  într-o   anume  conjunctură.  Care  e  intenţia, convingerea, motivaţia  celor ce se  implică într-un astfel de demers este o altă problemă, care dă însă seama de altceva, anume  de  absenţa  neutralităţii  implicite  fiecărui  demers discursiv.  Este  limpede  că  agnosticii,  susţinând  cauza  prezenţei  crucifixului  în  şcoli,  n-au  devenit  credincioşi.  Că 

aceste demersuri se susţin şi implicit au, nu doar un punct comun,  ci  chiar  un  unghi  de  convergenţă,  e  discutabil. 

Astfel,  spre  exemplu,  e  de  lămurit  din  ce  perspectivă  vede Eco „obiceiurile şi tradiţiile mai puternice decât credinţele”? 

Cum  este  de  înţeles  situarea  aceasta  a  „obiceiurilor  şi  a tradiţiilor”  ca  una  „mai  adâncă  şi  mai  puternică  decât  credinţele religioase”? Care este fundamentul şi originea acestor obiceiuri  şi  tradiţii?  Când,  cum,  în  ce  sens  „obiceiurile  şi 87 

tradiţiile ” (după înţelesul  lui  Eco) devin mijloace pentru ca 

„religia să se impună”? Sau poate viceversa? 

Argumentarea  lui  Eco,  deşi  apare   pro  crucifixuri  în şcoli, postulează convingerea sa că „obiceiurile şi tradiţiile” 

sunt  mai  puternice  decât  „credinţele  sau  religiile”,  că,  în ultima  instanţă,  sunt  deasupra  acestora.  Că  un  astfel  de discurs  nu  e  religios  e  limpede.  Că  ar  fi  neutru  faţă  de credinţă şi religie, cine poate crede? Greu de crezut. Putem crede  că  intenţia  sa,  măcar  implicită  demersului  său  persuasiv,  este  să  aderăm  la  convingerea  sa  intimă,  anume  că 

este ceva „deasupra credinţei şi religiei”. Scurt spus, suntem chemaţi să asumăm crucifixul ca „obiceiuri şi tradiţii”, nu ca 

„religie  şi  credinţă”.  Dar,  cum  să  înţelegem  la  urma  urmei sensul acelui verset al Cărţii: „ Cine nu adună cu Mine risipeşte. 

 Cine va căuta să-şi salveze singur sufletul, acela îl va pierde!” ? 

În   Contra  religiei,  C.  Yannaras  face  o  distincţie  între religie  şi  eclezia,  afirmând  eclezia  ca  altfel  şi  altceva  decât religia. Sigur se poate întreba careva dacă discursul său este religios,  este  eclezial  sau  este  metafizico-filosofic  cu aparenţă  eclezială,  deci  dacă  ne  vorbeşte  sau  nu  despre  o  

„a patra cale”. În caz că e a treia variantă, eclezia la care el intenţionează  să  ne  convingă  să  aderăm  e  construcţia  sa metafizico-filosofică,  credo-ul  său  intim,  reprezentarea  sa vizavi de eclezia sau e cu adevărat vorba de eclezia credo-ul niceean,  „cea  sobornicească  şi  apostolească  biserică”?  Că 

religiozitatea  reprezintă  pentru  Yannaras  o  nevoie  naturală 

a  omului  –  o  necesitate  înnăscută,  instinctuală,  că  religiozitatea  este  asemănătoare  foamei,  setei,  temerii  de  boală  şi de durere, groazei în faţa morţii – se poate concede că este 88 

o  definiţie  particulară  a  religiozităţii,  definire  ce  este  nu departe  de  înţelegerea  marxistă  asupra  religiei  şi  religiozităţii. 

În  contra  acestei  religiozităţi  şi  religii  se  ridică 

filosoful, propunând o soluţie pe care o declară ca fiind cea a  „ecleziei”.  A  unei  „eclezia  metafizico-filosofică”  paralelă 

cu  eclezia mărturisită în  Crez? Sau, poate, s-ar putea crede, de  către  unii  sau  alţii,  că  Yannaras  vorbeşte  de   „una  sfântă 

 sobornicească  şi  apostolească  Biserică” ,  numai  că  o  defineşte,  o re-construieşte  conceptual  după  chipul  şi  asemănarea discursului  său,  adică  metafizico-filosofic.  Yannaras  propune o „trăire  eclezială”  care să determine răsturnarea ter-menilor religiei, desigur ai religiei definită de el în parametrii naturali, instinctuali, ai necesităţii, ai temerii, ai fricii. De ce religia  ar  fi  de  definit  numai  în  coordonate  naturale  şi instinctuale,  iar  eclezia  s-ar  preta  la  definirea  metafizico-filozofică, este o altă problemă a cărei lămurire nu pare că o aflăm  de  la  Yannaras.  Chestiunea  este  dacă  prin  discursul său Yannaras se poziţionează  intra  sau  extra eclezia ca „una sfântă,  sobornicească  şi  apostolească  Biserică”?  Cu  alte cuvinte, dacă discursul său implică sau nu şi mărturisirea de credinţă  în  lăuntrul  Crez-ului?  Face  metafizică  în  limbaj teologic sau face teologie în limbaj metafizic? 

Schema propusă de Yannaras arată religia  ca asociată 

individului,  instinctului,  interesului,  necesităţii,  iar  Biserica se  prezintă  ca  asociată  persoanei,  eliberării  de  instinct, libertăţii,  dragostei.  Gurdjieff,  cum  am  văzut,  trimitea  şi  el la  eliberarea  de  obişnuinţe,  de  automatisme  ca  necesităţi pentru  libertatea  spirituală  dincolo  de  constrângeri  etc., 89 

sigur, pe  calea  ce şi-o asuma, pe  calea omului şiret. Perechile polarizate:  dragoste/instinct,  libertate/necesitate  etc,  ca scheme  propuse  de  Yannaras,  îl  aseamănă  într-un  anume fel cu Gurdjieff. Cum ar părea însă Gurdjieff în perspectiva lui  Yannaras:  religios  sau  bisericesc?  Sau  poate  altfel, Yannaras e pe un fel de  cale a omului şiret ce se strecoară sub acoperământul  hainei  ecleziei,  în  chip  de  apologet  al ecleziei,  pe  care  se  ţine  „să  o  apere”,  pe  de  o  parte, epurând-o de religiozitate, dar, pe de altă parte, subminând-o printr-o  reinterpretare  a  fundamentului  ei;  spre  exemplu, cel  triadologic,  cel  ce  vorbeşte  despre  Calea  descoperire  a Originii ca Tatăl, Fiul şi Sfântul Duh. 

Din  cele  expuse  de  Yannaras,  Dumnezeul  său  e libertatea: „Prin numele Tată este desemnată libertatea nu ca act voliţional pur şi simplu (posibilitate nelimitată de opţiuni), ci  drept  cauză  a   fiinţei:  cauza  configurării  ca   ipostază  a   fiinţei, cauza  constituirii  ca  realitate  ipostatică”  (C.  Yannaras).  Însă 

este vorba de  libertatea  înţeleasă ca eliberare de orice predeterminare, limitare, necesitate,  libertatea drept cauză a iposta-zei,  libertatea chiar cauză a constituirii ca realitate ipostatică. 

Dragostea trimite astfel, după Yannaras, tot la libertate ca la Cauza fără de Cauză. „Dumnezeu este dragoste” semnifică 

pentru  filosoful  grec,  de  fapt,  că   dragostea   e  Dumnezeu, fiindcă dragostea e  libertate, iar  libertatea  e relaţie ce naşte  

 ipostazele. 

Astfel,  modul  de  existenţă,  ce  îl  deosebeşte  pe Dumnezeu  de  orice  existent  –  spune  Yannaras  –,  este libertatea, libertatea existenţială absolută. Însă, „nu libertatea ca  o  posibilitate  nelimitată  de  opţiuni”,  ci  în  mod 90 

primordial  „ca  eliberare  de  orice  predeterminare,  limitare, necesitate existenţială”. La această libertate trimite cuvântul dragoste  –  întrucât  filosoful  înţelege  întotdeauna  dragostea doar ca opţiune activă, nu ca necesitate. Dar Yannaras susţine  că  la  aceeaşi  „libertate  existenţială  absolută”  trimit  de fapt şi semnificantele lingvistice ale „mărturiei ecleziastice” 

privitoare  la   treimea  ipostazelor  Cauzei  fără  de  Cauză  a existenţelor”,  deşi,  concomitent  afirmă,  în  răspărul 

„mărturiei ecleziastice” că semnificantele  Tată, Fiu, Duh nu indică  trei  entităţi  personale  (realizări  parţiale  autonome)  a unei naturi sau substanţe comune date (asemenea naturilor pe  care  le  deducem  ca  raţiune  –  mod  al  fiecărei  specii comune de existenţe). 

Cu  alte  cuvinte,  numele  (Tatăl,  Fiul,  Sfântul  Duh) arată  că  existenţa/supra-existenţialitatea  fiecărei  ipostaze  a 

„Cauzei  fără  de  Cauză”  a  tuturor  „se  realizează”  ca 

„libertate a unei relaţii de iubire”. Deci numele (Tatăl, Fiul, Sfântul  Duh)  la  filosof  nu  trimit,  nu  indică,  nu  semnifică 

entităţi-realităţi/persoane  ca  reale  existenţe  în  sine  ontolo-gice,  precum  se  afirmă  în  „mărturia  ecleziei”.  Mai  mult,  în discursul filosofului apare şi această „Cauză fără de Cauză”, ce  este  „peste”  „treimea  ipostazelor”,  deci  inclusiv  peste 

„Tatăl”, care, în acest sens, apare şi el ca o ipostază (-efect), adică are o cauză, numită „Cauza fără de Cauză”. 

În  fond,  pentru  Yannaras  Dumnezeu  Tatăl  nu  e Originea în Sine, nu e chip de Tatăl în sine ce are potenţa şi capacitatea de naştere a Fiului, ci naşterea, relaţionarea e cea care  generează  chipul  de  Tată  şi  chipul  de  Fiu,  al  ipostazelor  de  Tatăl  şi  de  Fiul.  Tatăl  şi  Fiul  apar  la  filosof  ca 91 

produse  ale  „relaţiei”.  Dumnezeul  metafizicii  lui  Yannaras este   relaţia:  „Numele  Tată  arată  că  ipostaza  concretă 

(cauzală a fiinţei) nici nu se cunoaşte nici nu există prin sine şi pentru sine. Există ca „născător” al  Fiului şi  ca cel de la care  „purcede”  Duhul.  „Naşterea”  Fiului  şi  „purcederea” 

Duhului (în afara timpului şi prin iubire – din iubire şi doar din iubire, doar ca rezultat al libertăţii) este modul prin care se  defineşte   ipostaza  fiinţei  Tatălui:  este  ipostază  (existenţă 

reală),  deoarece  refuză  autonomia  ontică  personală  şi  îşi realizează în mod liber  fiinţa ca relaţie, ca dragoste”. 

Ipostazele  sunt  generate  de   relaţie/dragoste/libertate  la Yannaras. Ipostazele nu sunt deci întreguri-realităţi în sine, chipuri  ontologico-fiinţiale,  cu  potenţă  şi  capacitate  de relaţie,  în  sine  şi  dincolo  de  sine,  nu  sunt  persoane. 

Dumnezeul metafizicii lui Yannaras e  libertatea ce generează 

triada ipostazelor/măşti a „Cauzei fără Cauză”. Calea apare pentru filosof ca „un mod de a fi în relaţie”, ca „mod de a fi  social”,  ca  „expresie  a  libertăţii  relaţiei  biruitoare  asupra necesităţii”. 

De bună seamă metafizica lui Yannaras se foloseşte în discursul său de un limbaj teologic creştin, de aceea poate îi şi  spune  „metafizică  creştină”,  dar  în  sine  rămâne  o 

„construcţie metafizică”, chiar în şi ceea ce priveşte „eclezia” 

pe care o propune; ni se arată astfel „o  eclezie  yannaristă” 

ce induce un  credo care nu este  credo-ul ecleziei „una sfântă, apostolească  şi  sobornicească  Biserică”,  întrucât,  începând cu  fundamentul  triadologic,  filosoful  îi  re-configurează 

acestui fundament structura. La urma urmelor, calea acestei 

„metafizici creştine” se vrea a fi o cale a ecleziei, fiindcă se 92 

foloseşte de termenii şi limbajul ecleziei. Se poate spune că 

filosoful  vorbeşte  despre  „calea  ecleziei”,  dar  nu  o  arată. 

Altfel  zis,  calea  (ecleziei)  pe  care  ne-o  arată  nu  e  Calea (ecleziei).  Dar  nu  este  Calea  (ecleziei)  nu  din  pricina neputinţei limbajului de a o arăta în taina şi apofatismul său, ci fiindcă, paradoxal, limbajul în conţinutul semnificant, nu în forma lui, o deconspiră ca fiind o „altă cale” decât cea a ecleziei, chiar dacă o numeşte, o declară astfel. 

De  altfel,  filosoful  aduce  în  atenţie  în  discursul  său apofatismul  şi  relaţia,  relativitatea  limbajului  şi  prioritatea experienţei.  Numeşte  astfel   apofatism  refuzul  de  a  epuiza cunoaşterea prin  exprimarea  ei, considerând  că  exprimarea adevărului unei constatări empirice şi înţelegerea exprimării nu  înlocuiesc  cunoaşterea  adevărului-constatării.  Filosoful afirmă  astfel  că  putem  înţelege  o  exprimare  (lingvistică, figurativă  sau  oricare  alta),  dar  putem  totodată ignora  adevărul (realitatea) la care trimite exprimarea. În fond, afirmă 

că  „cunoaşterea  oricărui  adevăr  nu  înseamnă  înţelegerea semnificantelor  ce  îl  exprimă,  ci  contactul  direct  al  relaţiei (sau  experienţa  relaţiei)  cu  realitatea  semnificată  sau  cu mărturia experienţei ce o confirmă”. 

Negrăitul experienţei căii apofatice a relaţiei, distinct şi neredus  la  medierea  limbajului  exprimat,  devine  astfel preeminent. Modul relaţiei ca experiere direct apofatică, contactul  relaţionar,  nemijlocit  de  discursul  însăilând  semnificanţi,  apare  ca  mod  al  cunoaşterii  realităţii  adevărului.  O 

prioritate  a  experierii  apofatice  într-un  fel  firesc  propusă, asumată, invocată, promovată de filosof. Însă care ar fi calea 93 

acestei  experieri  apofatice  tainice  veridice  şi  modul  descoperirii şi exprimării ei într-adevăr,  întru adevăr? 

Ştim că apostolul neamurilor şi-a prevenit ucenicul să 

se ferească de cei care „având înfăţişarea adevăratei credinţe, tăgăduiesc  în  ascuns  puterea  ei”,  dar  şi  de  cei  care  „mereu învăţând,  nu  pot  să  ajungă  niciodată  la  cunoaşterea adevărului”. Ceea ce înseamnă că şi discursul de înfăţişare a unui  credo  „de  adevărată  credinţă”  poate  fi  duplicitar, disimulant,  deşi,  de  ce  nu,  incitant,  seductiv,  ascunzând  o 

„pseudo  credinţă”  sau  chiar  „necredinţă”  şi,  mai  sinistru, 

„reaua-credinţă”;  există  desigur  şi  acea/altă  cale  –  ademe-nitoarea,  amăgitoarea,  incitanta  şi  seductiva  pre-facere  în 

„lumină”  ca  pre-făcătorie  a  „celui  întunecat”  ce  se  arată/ 

ex-pune înainte ca „luminat”, i-luminat, iniţiat. 

Desigur,  într-o  schemă,  care  ar  urma  un  model avansat de un istoric al religiilor, atât „adevărata credinţă”  , cât şi „falsele credinţe” ar apărea doar ca  egale „produse ale minţii”, cu nimic „mai adevărate” sau „mai false”, una vizavi de  cealaltă/celelalte.  Dar  această  viziune  –  ce  circumscrie credinţa  la  „capacităţile  de  producţie ”   ale  minţii,  negând însăşi  autenticul  temei  al  credinţei,  care  este  existenţa  unei realităţi  transcendente,  ce  nu  este  în  continuitate  de substanţă cu subiectul actant al credinţei – e „o deschidere care închide”. 

Un teolog contemporan ardelean, citând un autor rus, al cărui nume nu mi-l amintesc, susţinea că „între ortodocşi şi catolici  e un zid care nu ajunge până la cer”, propunând astfel  o  imagine  care  doreşte  să  inducă  faptul  că  înălţimile spirituale ale oamenilor duhovniceşti se întâlnesc fără să se 94 

poticnească în peretele-barieră despărţitor. Această perspectivă,  mai  degrabă  metaforică,  pierde  din  vedere  un  realism al  tavanului  teologic,  permeabil  sau  nu  la  penetrarea  sa  de lumina  adevărului  de  credinţă.  Aşadar,  e  şi  o  separare  în perspectiva  verticalei  prin  orizontala  tavanului,  şi  nu  doar una orizontală prin verticala peretului despărţitor. De fapt, prin „peretele despărţitor” se induce faptul că despărţirea e valabilă doar pentru cei „de jos”, pentru „cei mici”, pentru cei ce n-au ajuns la înălţimi. Dar, pe de altă parte, se induce faptul că „această despărţire” e doar efectul unei „construcţii umane”, un produs al/o producţie a minţii omului, ce nu a afectat decât relaţia orizontalei inter-umane, şi nu şi „relaţia orizontală”  articulată  prin  verticalitatea  relaţiei  omului  cu Dumnezeu. 

Cu  alte  cuvinte,  chestiunea  disputei   filioque,   fie  că 

„Duhul  Sfânt  purcede  de  la  Tatăl”  sau  că  „Duhul  Sfânt purcede şi de  la Tatăl şi de  la Fiul”,  exprimă, după autorul rus  şi  după  cei  care  îi  împărtăşesc  sintagma,  doar  cărămizi aşezate, dispuse, în zidul vertical, secant, despărţitor al întâlnirii orizontale, inter-umane, ocolindu-se sau ascunzându-se faptul,  fundamental,  că  aceste  sintagme  exprimă  în  primul rând ferestre macroscopice,  ce deschid sau închid vederea, transparentizând bolta sau opacizând planşeul, spre adevărul transcendent,  afectând  relaţia-întâlnirea  pe  verticală,  şi  ca atare  şi  obturând  o  experienţă  plenară  pe  orizontala  inter-umană, desfăşurată sub incidenţa şi în orizontul verticalei. 

Nu  este  vorba,  prin  urmare,  doar  de  o  „ceartă  de cuvinte”, de „o neînţelegere de termeni şi limbaj”, şi, de fapt, nu  e  vorba  nici  de  aceeaşi  experiere  apofatică,  spirituală, 95 

tainică, elevată; o curioasă experiere apofatică care ar încerca să relativizeze exprimările semnificanţilor până la aleatorii şi indiferente  sensuri,  ba  chiar  până  la  contrarietatea  semnifi-caţiilor,  paradoxal  presupus  descoperite  ale  adevărului experiat.  Şi  aceasta,  mai  cu  seamă  când  aici  e  vorba  ca adevărul  experiat să  fie, nu  un obiect,  ci  un Subiect  care se descoperă pe Sine, cum altfel, decât prin Duhul Adevărului. 

Viziunea  asupra  unui  perete  despărţitor  evanescent,  ce  se 

„subţiază  spre  înălţimi”  până  la  dispariţie,  dă  seamă,  ne vorbeşte despre o „cale de  unire” ce nu vrea să străbată prin lumina  unităţii  în  sânul  adevărului  de  credinţă  ca  un   credo mărturisit. 

De  altfel,  dacă,  aşa  cum  zice  Yannaras,  cunoaşterea oricărui  adevăr  nu  înseamnă  înţelegerea  semnificantelor  ce îl  exprimă,  ci  contactul  direct  cu  realitatea  semnificată  sau cu mărturia experienţei ce o confirmă, se poate întreba dacă 

„Duhul  Sfânt  purcede  de  la  Tatăl”  sau  „Duhul  Sfânt purcede  şi  de  la  Tatăl  şi  de  la  Fiul”  exprimă  un  contact direct într-adevăr cu realitatea exprimată, semnificantă prin aceste  formule.  Mai  degrabă,  se  poate  spune  că  cei  care afirmă,  susţin  aceste  două  formule  „Duhul  Sfânt  purcede de la Tatăl” sau „Duhul Sfânt purcede şi de la Tatăl şi de la Fiul”  nu  sunt  prin  experienţă  tributari  cunoaşterii  aceluiaşi adevăr, fapt pentru care, în mod firesc, nici mărturia experienţei  lor depusă, articulată în aceste formule nu coincide. 

Ca  atare  aceste  formule  diferă,  fiindcă  în  realitate  nu  e vorba  de  cunoaşterea  aceluiaşi  adevăr  prin  contact  direct. 

Aşadar,  deosebirea  nu  e  numai  la  nivel  de  formule  şi semnificanţi, ci este o deosebire, în primul rând, cu privire 96 

la cunoaşterea prin experiere directă a adevărului. A prezuma că contactul cu realitatea semnificantă e acelaşi, dar formu-larea acestor contacte experienţiale e diferită, nu are noimă. 

De fapt, după sensul creştinismului răsăritean, trebuie avut  în  atenţie  modul  iconic,  inter-subiectiv,  sinergic  între om  şi  Dumnezeu,  privitor  la   mărturisirea  de  credinţă,  atât  în ceea  ce  priveşte  mărturisirea,  cât  şi  în  ceea  ce  priveşte receptarea  acesteia,  atunci  când  subiectul  receptor  aderă,  e convins  să  îşi  asume  mărturia  celui  dintâi.  Cu  alte  cuvinte, nimeni  nu  poate  aprinde,  insufla,  transmite  credinţa  în Hristos  către  un  alt  subiect  uman  decât  prin  medierea prezenţei  lui  Hristos,  înrâurită  atât  asupra  mărturisitorului, cât şi asupra celui chemat la ospăţul credinţei. 

De aici,  adevărata credinţă e probată de prezenţa reală a lui  Hristos  prin  Duhul  Adevărului  ce  nu  se  poate  tăgădui, contesta, contrazice pe Sine, şi care e prezent  şi dincolo de/ şi în/ şi prin susţinerile  credo-ului lăuntric al mărturisitorului, cât şi în  mişcarea (meta-persuadarea)  ascultătorului spre aderarea la aceste susţineri exprimate prin diverse forme de limbaj, ce îl pot  ascunde  devoalând  şi  devoala  ascunzând,  dar  nu contesta  sau  contrazice.  Vedem  şi  reţinem  în  acest  sens  o anume  relativitate  a  limbajului  exprimat,  dar  şi  o  indubi-tabilă valoare iconică a sa, implicită şi/sau explicită, precum şi  o  probare,  identificare,  recunoaştere,  o  „citire”  direct apofatică,  întrucât  apofatismul  nu  e  necunoaştere,  ci  o supracunoaştere  prin  experiere.  Iar  această  experiere apofatică  nu  se  lasă  pradă  unei  exprimări,  unei  formulări oarecare, arbitrare, neconforme cu experienţa însăşi, mai cu seamă  când  este  vorba  de  o  experienţă  a  unui  apofatism 97 

inter-subiectiv,  deci  care  ţine  de  un  contact  direct, nemijlocit, inter-personal. 

Aşadar, aici se vorbeşte despre o cale a apofatismului, nu  impersonal,  ci  personal.  Se  vorbeşte  despre  o  cale  a persoanei  apofatice,  adică  despre  o  cale  care  se  arată  şi  ea pe sine, se descoperă,  vrea să se descopere  ca ceea  ce este în  identitatea  sa.  Prin  urmare,  unul  este  apofatismul impersonal, şi altul este apofatismul personalist. Nu trebuie confundate.  Primul  arată  calea  apofatismului  impersonal, cel  de-al  doilea  descoperă  calea  apofatismului  personalist. 

Şi, fiind  căi diferite, de bună seamă, nu doar exprimă, ci şi ajung  la  destinaţii  diferite,  adică  la  poli  opuşi,  de  nesupra-pus,  de  neconfundat.  Premiza  şi  miza  unor  întâlniri  dorit unificatoare, a unor reconcilieri finale, eshatologice, nu poate inversa,  amesteca,  confunda  polii  şi  căile  ce  le  subîntind, zicând, de pildă, că Ierusalimul este cetatea, unică şi universală,  ca  pol  absolut  vizat,  metafizic  ţintit,  de  toate  cele  trei religii monoteiste. 

Claude  Geffré,  vorbind  despre  temele  cele  mai specifice gândirii filozofice şi teologice ale lui André Scrima, aminteşte printre altele, apropo de întâlnirea dintre cele trei religii  monoteiste  şi  de  semnul  axial  al  Ierusalimului,  de 

„făgăduinţa  eshatologică  de  reconciliere  finală  a  tuturor fiilor  lui  Abraham”,  precum  şi  de  „necesitatea  de  a  depăşi plenitudinea christocentrismului prin universalitatea Duhului”. 

Geffré constată că Scrima „crede că dincolo de un orizont hristologic, trebuie adoptat un orizont pneumatologic”. 

Pe de altă parte, trebuie spus că într-un text mai vechi al lui André Scrima,  Fundamentele ecleziologiei orientale, nedatat, 98 

probabil  o  conferinţă,  acesta  afirma  că  „aşa  cum  trupul istoric  al  lui  Hristos  a  fost  conceput  în  Duhul,  tot  astfel  şi trupul  Bisericii,  la  Cincizecime,  trupul  euharistic,  este conceput  în  Duhul:  iată  însemnătatea  Epiclezei.  Hristos  şi Duhul nu pot  fi  niciodată  despărţiţi; Duhul  Îl manifestă pe Hristosul istoric, euharistic, eclezial, iar Hristos este înainte-mergător.  Toate  aceste  niveluri  se  întrepătrund  organic  în realitatea Bisericii.” (A. Scrima,  Duhul Sfânt şi unitatea Bisericii, 2004, p. 67). Însă în 1980, când îi transmite lui Geffré textul Ierusalim:  reflecţii  asupra  unei  cetăţi  „unice  şi  universale”  pentru tradiţiile monoteiste pentru a fi publicat la solicitarea acestuia în revista   Concilium  –  şi  asupra  căruia  „din  diferite  motive, autorul  (A.  Scrima)  a  preferat  să-şi  păstreze  anonimatul”– 

Scrima  vorbeşte  într-adevăr  de  un  „orizont  pneumatologic, dincolo chiar de un orizont christic”. 

Prin  urmare,  în acest  text  Scrima  într-adevăr  vorbeşte de  un  orizont  pneumatologic  care  nu  mai  mărturiseşte orizontul  christologic  istoric,  euharistic,  ecleziologic,  şi într-adevăr  susţine  „necesitatea  de  a  depăşi  plenitudinea christocentrismului  prin  universalitatea  Duhului”.  Această 

dorinţă  de  ascundere  sub  anonimat  poate  exprima  implicit un  semn  al  recunoaşterii  distincţiei  nete  dintre  aceste două  perspective/modalităţi,  de  altfel  incompatibile,  de 

„relaţionare”/„legătură” între Hristos şi Duhul. 

Care  este  însă  convingerea  intimă  a  lui  Scrima,  care este adevăratul Scrima? 

Cert este că cele două poziţii nu se împacă. E limpede că unii sunt tentaţi, după cum este lesne de văzut, să susţină 

că  această  din  urmă  „anonimă”  poziţie  de  „rafinament  şi elevaţie spirituală” este cea a „universalului”, a adevăratului Scrima  (Scrima  „cel  de  pe  urmă”  ?),  care  îşi  „transcende” 

ca  un  străin,  pelerin  spre  zenit,  propria  tradiţie  pe  care  a 

„locuit-o”,  dar  pe  care,  acum,  o  părăseşte  pe  uşa 

„universalului”.  Însă,  din  orizontul  teologic  al  primei perspective, această, să-i zicem, „din urmă” perspectivă, cea a  „anonimului  Scrima”,  propune  o  „transcendere”  şi  o 

„universalitate” de factură iconoclastă, aniconică, falacioasă, ce  configurează,  gândind  la  incompatibilitatea  celor  două 

perspective într-un singur om, un „creştinism” de personaj, de mască, de rol,  extra ecclesia (nulla salus). 

Anca Manolescu reţine la rându-i că o temă dominantă 

în  gândirea  lui  Scrima  este  „întâlnirea  religiilor  la  zenit, convergenţa  lor  spre  acelaşi  pol  absolut”.  „Ferm  integrat într-o tradiţie – crede Manolescu –, Scrima e tocmai de aceea acut sensibil faţă de universalitatea Duhului, faţă de modurile în  care  el  animă  marile  tradiţii  ale  lumii”.  Manolescu  vede specificitatea metodei lui Scrima în  orientarea interpretării către zenit,  într-o  dominantă  interpretativă  de  tip  „apofatic”. 

Astfel,  diversitatea  tradiţiilor,  din  punctul  de  vedere  al  lui Scrima, „ne atrage atenţia asupra distanţării lui Dumnezeu în sine faţă de toate expresiile posibile”. 

Este  limpede  că  această   orientare  interpretativă  de  

„tip  apofatic”  ce  vizează  un  posibil  zenit,  numit  al 

„Dumnezeului celui viu”, operează în sânul unui demers ce fracturează  relaţia  biunivocă  dintre  „plenitudinea  christocentrismului” şi „Duhul” despre care El, Hristos, spune că 

„Acela  va  mărturisi  despre  Mine”,  adică  despre  El,  anume 100 

despre  Hristos.  Astfel,  se  propune  şi  se  substituie  acestui Mângâietor – Duh al Adevărului ce dă mărturie că Hristos e Fiul Tatălui, cel Unul Născut – un alt „Duh”, mai degrabă 

similar  acelui  cvasiubicuu  „Mare  Duh  Nevăzut”  al  evan-gheliilor  apocrife  proxime/înrudite  gnosticismului,  ce susţine  o  „universalitate”  a  prezenţei  sale  în  diversitatea tradiţiilor  care  se  regăsesc  şi  se  reîntâlnesc  într-o  unitate  a unui pol zenital transcendent. 

Acest „Duh” – care ni se spune că „depăşeşte” „plinătatea christocentrismului”, promovând o universalitate care crede într-o „diversitate de plenitudini” a tradiţiilor religiilor (sau o plinătate universală ce le transcende plinindu-le), deci nu mărturisind-o, împărtăşind-o hic et nunc, prezentând-o, actualizând-o – nu este acelaşi Duh cu Duhul Cincizecimii, cu Duhul ecleziei. Este alt duh, este deci extra ecclesia. De altfel,  nici  acest  zis  zenit  apofatic  de  viu  impersonal  nu  e apofaticul cel Viu al Dumnezeului Treime. 

D. Stăniloae, vorbind despre relaţiile Treimice şi viaţa Bisericii  (Ortodoxia,  XVI,  nr.  4,  1964),  arată  în  autentic spirit  al  tradiţiei  răsăritene  că  „relaţia  între  Duhul  şi  Fiul păstrează  mai  mult  decât  «Filioque»,  atât  transcendenţa divină,  cît  şi  unificarea  noastră  cu  Fiul,  prin  Duhul,  care rămâne permanent întru Fiul”. Aici este un credo al tradiţiei răsăritene mărturisit de marele teolog, care leagă permanent pe Duhul de Fiul, care „scapă creatura şi de distanţarea de Dumnezeu,  dar  şi  de  confuzia  cu  Duhul”,  deşi,  desigur, 

„e  dificil  de  a  înţelege  unirea  dialectică  a  transcendenţei  şi intimităţii  Duhului  în  raport  cu  noi,  care  ne  asigură  unirea fără confuzie şi cu Hristos”. 

Pentru a înţelege cum „Duhul se îmbibă în simţirea şi capacitatea  noastră  de  cunoaştere,  fără  a  se  identifica  cu ele”,  marele  teolog  oferă  o  analogie  cu  relaţiile  umane,  în care observă că „iubirea noastră faţă de cineva nu e numai iubirea noastră, ci şi a celui  ce ne iubeşte pe noi”, întrucât 

„căldura iubirii lui trezeşte şi intensifică iubirea noastră faţă 

de  el,  sau  faţă  de  altul”.  În  acest  fel,  conform  teologului 

„înţelegem  prezenţa  factorului  transubiectiv  în  simţirea noastră,  oricît  de  intim  ne-a  devenit  el”,  şi  „în  caracterul transubiectiv al acestui factor e implicată transubiectivitatea celui care ne iubeşte şi în acelaşi timp intimitatea noastră cu el”.  Analog,  susţine  că  viaţa  inter-relaţională  a  ecleziei  „e plină  de  transubiectivitatea  transcendentă  divină,  devenită 

intimă  ei  prin  faptul  că  e  viaţa  în  Duhul  cel  de  o  fiinţă  cu Fiul şi nedespărţit de El”. 

În  acest  orizont  al  nedespărţirii  Duhului  de  Fiul, teologul  reiterează  că,  în  tradiţia  creştin  răsăriteană,  „preocuparea  de  Hristos  nu  numai  că  s-a  ţinut  în  echilibru  cu preocuparea  de  Duhul  Sfânt,  dar  s-a  considerat  totdeauna că nu se poate trăi legătura cu Hristos decât în Duhul Sfânt, că  în  Duhul  Sfânt  nu  se  trăieşte  decât  legătura  cu  Hristos; cu cât se cunoaşte mai viu Hristos şi se trăieşte mai mult în El, cu atât aceasta se face mai mult în Duhul Sfânt; şi cu cât are cineva o viaţă mai duhovnicească, cu atât e mai afectuos ataşat lui Hristos”. 

Pentru  marele  teolog,  indisolubila  unire  între  Hristos şi Duhul Sfânt îşi are rădăcina adâncă în  indisolubila unire care  există  între  ei  în  planul  intertrinitar,  şi,  în  acest  sens, afirmă  hotărât  că  nu  poate  fi  cunoscut  şi  trăit  Hristos  ca 102 

Dumnezeu  fără  Duhul,  dar  nici  Duhul  nu  poate  fi  trăit singur, fiind numai mijloc de sesizare supranaturală. În chipul acestei legături neconfundate între Hristos şi Duhul se constituie  cu  adevărat  eclezia  şi  susţine  viaţa  creştinului  intra-eclezială. 

Mai  precis,  mai  detaliat  acelaşi  profund  teolog  şi mistic dezvăluitor de taine adaugă întăritor: „Dacă Duhul e mijlocul şi intensitatea cunoaşterii divinităţii transcendente, Hristos,  ca  Logos,  e  conţinutul  structurat  al  acestei cunoaşteri. Unde lipseşte acest conţinut, sufletul se afundă 

în  construcţii  proprii,  într-un  entuziasm  inconsistent  şi dezordonat, cum s-au întâmplat cu atâţia «trăitori» anarhici şi cu atîtea curente creştine  entuziaste, dar dizolvante, care n-au avut în mod real pe Duhul Sfânt, o dată ce Duhul nu se poate avea fără Hristos”. 

De  altfel,  filiaţia  şi  frăţia  abrahamică,  invocată  ca punct/schemă de reconciliere a „celor trei monoteisme”, e o supoziţie care nu ia  în considerare  că aceste „trei monoteisme”  proiectează  la  modul  concret  şi  real  orizonturi  de interpretare (teologice, antropologice etc.) ireductibil diferite asupra  Vechiului  Testament  şi  deci  şi  asupra  „filiaţiei  şi frăţiei  abrahamice”.  Pe  o  schemă  similară  acestui  demers, unii  ar  putea  vorbi  de  o  „filiaţie  şi  o  frăţie  adamică”  ca punct  de  reconciliere  a  tuturor  neamurilor,  alţii  ar  putea vorbi de o „filiaţie extraterestră” pentru o reconciliere inter-galactică, sau de o filiaţie a frăţiei  întru principiul universal ca frăţie şi reconciliere  universală. Fiecare, unii sau alţii, cu origini,  filiaţii  şi  fraternităţi  după  cum,  ce  şi  pe  cine  au  de reconciliat... 

„Făgăduinţa  eshatologică  de  reconciliere  finală  a tuturor  fiilor  lui  Abraham”  cu  referire  la  „cele  trei  monoteisme”,  de  care  Geffré  îl  consideră  şi  pe  Scrima  încredin-ţat, prezumă, pe de o parte, o filiaţie a credinţei abrahamice a  „celor  trei  monoteisme”,  retroactiv  neveridică  credem  şi ireală, iar, pe de altă parte, exprimă o ruptură de credinţa că 

Hristos  –  Dumnezeu  Omul,  Fiu  al  lui  Dumnezeu  făcut  şi Fiul Omului ce S-a dat pe Sine ca jertfă pentru toţi – e Alfa şi Omega, e Făgăduinţa împlinită. El, Hristos, e făgăduinţa eshatologică  a  deplinătăţii  împăcării  omului  cu  Dumnezeu. 

Eshatologic,  numai  filiaţia  hristică  şi  nu  filiaţia  abrahamică 

(a  cărei  împlinire  este,  de  fapt,  în  filiaţia  hristică)  e  Calea împăcării cu Tatăl, Tată care în nici un caz nu e vreun „pol zenital” reconciliator de monoteisme. 

Filiaţia abrahamică a dus către Hristos ca Cel ce este Chipul  de  Fiu  prin  excelenţă,  chipul  filiaţiei  propriu-zise, adevărate,  depline.  Veacurile  au  ajuns  la  sfârşit,  sunt  plinite în  Hristos.  De  la  Hristos-Fiul  istoria  desfăşoară  această 

făgăduinţă împlinită în El. Retroproiecţia „acestei făgăduinţe abrahamice”  dintr-un/într-un  prezent  istoric  ce  cheamă  la (re)aşezarea  în  aşteptarea  unei  (alte)  împliniri  viitoare  e,  de fapt,  o  construcţie  iluzorie  care  poate  că  exprimă  pentru unii  chiar   o  credinţă.  Însă  această  (altă)  credinţă  tăgăduieşte credinţa  că  făgăduinţa  s-a  împlinit  în  Hristos.  Sigur  nu trebuie să se confunde împlinirea făgăduinţei în Hristos cu extensia  şi  împlinirea  acesteia  în  cei  ce  se  aseamănă  cu  El, asimilând în timp această deja împlinită făgăduinţă. Recon-cilierea  eshatologică  a  celor  „trei  monoteisme”  nu  e  probabil  dezideratul  celor  „trei  monoteisme”,  ce  păşesc  pe 104 

proprii  paşi  fiecare  încotro,  ci  este  o  credinţă  a  unei  „alte căi”, de ce nu „a patra”, şi de ce nu poate chiar şireată... 

Geffré  invocă  ospitalitatea  lui  Dumnezeu  ca  pe  o ospitalitate  a  iubirii,  în  sensul  că  „Dumnezeu  poate  apărea în  orice  fiinţă  creată,  dincolo  de  incinta  unei  biserici  sau  a unei religii”. (...) „Fiinţa-în-deschis a celuilalt, mai ales când este  un  celălalt  în  suferinţă,  devine  un  loc  inalienabil  al prezenţei lui Dumnezeu.” (...) „Această ospitalitate, tot atât de  imprevizibilă  ca  şi  Duhul  Sfânt,  e  vestită,  după  André Scrima, de cuvântul lui  Hristos la Judecata de  Apoi (Matei 25,  35-36):  „Flămând  am  fost,  însetat  am  fost,  gol,  străin am fost şi m-aţi primit.” 

Filoxenia  abrahamică   hic  et  nunc  este  cu  putinţă  de săvârşit,  după  cum  e  posibilă  heraclitica  scăldare  de  două 

ori în acelaşi râu a aceluiaşi om. Dacă filoxenia abrahamică 

e  abordată   in  abstacto  ca  model  al  ospitalităţii  (credinţei), totuşi, în realitatea concretă a întâlnirii, fiecare „din cele trei monoteisme” are propriul  chip,  locaş, rost şi sens al primirii, al găzduirii, dar şi al îngăduirii şi al omenirii celuilalt (străin de  propria  credinţă).  Hic  et  nunc  creştinul  nu  poate  trăi  şi manifesta filoxenia decât în/pentru/şi prin Hristos, pe de o parte, dar, pe de altă parte, Hristos e „piatra de poticnire”, e încă  „cel  străin”,  care  „nu  e  primit”  până  astăzi/acum  ca Dumnezeu-Omul,  oricât  ni  s-ar  spune  că  ar  practica filoxenia  abrahamică  „celelalte  două  monoteisme”.  Ospăţul credinţei  în  Hristos-Fiul  e  descoperirea  ultimă,  deplină  şi definitivă. 

Poate  însă,  Geffré,  atunci  când spune  că  „Dumnezeu poate  apărea  în  orice  fiinţă  creată,  dincolo  de  incinta  unei 105 

biserici sau a unei religii”, se referă la acest/acel „Dumnezeu apofatic/pol  zenital  impersonal”,  întrucât  acest  „dincolo” 

pare că trimite  la altceva/şi altfel „peste” Hristos. Deci nu e o întâlnire cu Dumnezeu Omul, Hristos. Ar fi de aflat şi dacă 

această   apariţie,     la  care  cheamă/trimite Geffré,  e  pasageră,  e ocazională, e o excepţie, precum ar fi de aflat şi cine şi cum o receptează. Sau poate e un mod de a fi al  receptorilor  acestor apariţii,  nu  doar  ocazionale,  ci  oarecum  continue.  Putem avea de a face astfel, în acest caz, cu o  nouă comunitate  a  acestor receptori ce trăiesc în  această credinţă şi care experiază astfel de apariţii, ca de pe o  a patra cale. Că e vorba de o prelungire, de o extensie a credinţelor „celor trei monoteisme” către  cel (în suferinţă) ce e în afara acestor „incinte” ori dinspre  înăuntrul/ 

 înafara  unei  incinte  către   înafara/înăuntrul  celeilalte  incinte pare nerelevant pentru Geffré. Geffré cheamă la credinţa ce nu  are  incintă  –  fie  ca  urmare  a  transcenderii  celorlalte incinte, fie  ab initio  şi  de facto liberă de incintă (sau poate e, sau se vrea, se visează şi se crede, o supraincintă de supraunitate transcendentă a acestora, dar nu ni se spune) – dar se mişcă 

spre  o  descoperire  a  unui  Dumnezeu  în  deschisul  iubirii fiinţei celuilalt, mai cu seamă când e în suferinţă. 

Pe  de  altă  parte,  aceşti  „fraţi  mai  mici”  (flămânzi, însetaţi, goi, săraci) ai lui Hristos aflaţi în suferinţă, că sunt fraţi  întru  umanitate  întrucât  El  e  (şi)  Fiul  Omului  sau/şi sunt fraţi întru înfiere, ca fraţi prin naştere din nou din apă 

şi din Duh, cu Fiul lui Dumnezeu, au  ca suport şi sens pe Hristos  şi  nu  un  Dumnezeu  anonim,  după  cum  reiese limpede din acest cuvânt evanghelic. 

Apropo  însă  de  suferinţă,  budismul  a  remarcat  că 

„totul  este  suferinţă”,  fie  ea  suferinţă  fizică,  psihică  sau existenţială,  dar  constatarea  suferinţei  nu  a  făcut  budismul să  nu  fie  în  esenţă  ateu  sau  să-şi  depăşească  esenţa  doc-trinară  şi  experienţială  atee,  nici  practicând  compasiunea. 

Participarea la suferinţa celuilalt poate fi dealtfel circumscrisă 

şi  unei  perspective  umaniste  şi  umanitariste  indiferente religios  sau  declarat  şi  militant  atee.  Suferinţa  umană  e  un fapt faţă de care este posibilă o raportare, o participare şi o asumare din perspective  culturale, antropologice, religioase şi teologice diferite. 

Cu alte cuvinte, „în-deschisul” suferinţei celuilalt nu e de găsit numaidecât şi iminent Dumnezeu, ci şi vidul fiinţial impersonal. Sigur, dacă acest apofatic vid fiinţial impersonal îl  numeşti  Dumnezeu  şi  vrei  să  te  întâlneşti  cu  „el”  fie  în tine  sau/şi  în  celălalt  prin  compasiune  e  o  altă  chestiune, pentru  unii  chiar  o  credinţă.  Însă,  a  folosi  ca  pe  o  numire termenul Dumnezeu desemnând şi chemând la o experienţă 

ca a lui Dumnezeu a ceva ceea ce El nu este, e o şiretenie... 

Suferinţa  umană  (chiar  şi  cea  cosmică)  nu  poate  fi mijloc, scop sau prilej de unire într-un sincretism religios şi nici  de  unire  într-un  Dumnezeu  apofatic  –  ca  pol  zenital transcendent – de atins şi experiat pe diverse căi. Hristos – 

Dumnezeu-Omul, Fiul lui Dumnezeu şi Fiul Omului – este Dreptul Judecător în acest cuvânt: „întrucât  toată judecata a dat-o  Fiului”.  Nu   acest   Dumnezeu  –  zenit  transcendent  de natură impersonală – judecă şi nici în făr’ de numele acestui zenit transcendent apofatic se realizează Judecata. E de atras atenţia asupra Duhului Hristic al Judecăţii, asupra naturii sale 107 

teandrice,  ce  nu  amestecă,  nu  desparte,  nu  schimbă  şi  nu împarte firile (şi filiaţiile) umană şi dumnezeiască. 

Însă  acest cuvânt  anume (Matei 25, 35-36) al lui Hristos, la  Judecata  de  Apoi,  se  adresează  umanităţii  universale, tuturor  oamenilor,  fie  ei  credincioşi  ai  Coranului  sau  ai Torei, sau creştinilor, adică celor ce cred drept în El şi sunt botezaţi  în  numele  Tatălui  şi  al  Fiului  şi  al  Sfântului  Duh? 

Acest  cuvânt  se  adresează  în  prezentul  continuu-lui  istoric celor chemaţi spre a se alege şi, la Judecata finală a istoriei, drepţilor? Şi sfinţilor despre  care se spune că  vor „judeca” 

lumea  pentru  că  l-au  ascultat  şi  plinit  în  Hristos?  Trebuie avut în atenţie că celor din veac cărora li se adresează acest anume cuvânt evanghelic spre mântuire – şi ca un  criteriu al judecăţii şi ca un îndemn adus la cunoştiinţă spre încunoş-tiinţare,  dar  şi  spre  îndreptare  în  vederea  „sfârşitului creştinesc  şi  răspunsului  celui  bun  la  Înfricoşătoarea Judecată” – Îl recunosc pe Hristos ca Dreptul Judecător, ca Fiul lui Dumnezeu. 

Revelaţia  acestui  cuvânt  al  Judecăţii  de  Apoi  (a  Lui Hristos!)  vrea  să  spună  că  Hristos  (Logosul)  este  prezent ascuns/arătat  în  toţi  şi  vrea  să  accentueze  (chemarea  la) rămânerea  întru  El,  după  cum  în  făptuirea  ce  adevereşte cuvântul „Eu sunt Viţa, voi sunteţi mlădiţele” „fără de Mine nu  puteţi  face  nimic”,  dar  şi  să  mărturisească  că  drepţii recunosc cu smerenie că, nu ei, ci Hristos în/prin ei a lucrat asupra semenilor. 

Că  Judecata  de  Apoi  (a  lui  Hristos!)  e  a  tuturor neamurilor, desigur, se ştie. Cum de altfel se ştie că „judecata aceasta  este:  oamenii  au  iubit  întunericul  mai  mult  decât 108 

lumina şi n-au venit la lumină ca să nu se vadă faptele lor că 

sunt  rele”  .   Lumina  e  Hristos,  suntem  încredinţaţi.  Alţii, însă,  iubesc  mai  mult  întunericul,  care  întuneric  poate  fi  şi lumină,  lumina  creaţiei,  lumină  care  poate  fi  şi  apofaticul creat, taina în-deschisul fiinţialităţii creaţiei. Lumină a creaţiei ce  e  întuneric  însă,  întrucât  iubirea  ce  o  are  în  atenţie  nu străvede prin şi dincolo de ea la Lumina Hristos, Cuvântul ce  s-a  făcut  Trup,  Cuvântul,  Lumina  cea  adevărată  care  a venit  în  lume.  Iubirea  ce  confundă,  amestecă,  substituie, identifică  făptura  (lumina  apofaticului  creat)  cu  Hristos, prin  Care  toate  s-au  făcut,  este  iubirea  întunericului.  Este 

„iubirea  ouroboros”  ce  se  retează  de  la  „iubirea  potir euharistic”. 

Acest  cuvânt  al  Judecăţii  se  adresează  celor  drepţi  în credinţa în Hristos şi pune  în atenţie filiaţia divino-umană, asemănarea  după  chip,  raportul,  relaţia  dintre  credinţă  şi faptele  credinţei  în  Hristos,  şi  nu  vizează  deci  perspectiva unei  credinţe  de  tip  abrahamic  ca  model  şi  simbol  al  unei credincioşii  generice,  al  unei  ospitalităţi  universale,  al  unor acte de iubire pur umane dezlegate de amprentele apofatice personaliste  ale  experierii  tainice  a  căii  adevărului  de credinţă. Nu iubirea, milostenia, fapta bună, ospitalitatea ca atare  sau  chiar  asociate  fiind  ele  unei  credinţe  într-un posibil  Dumnezeu  apofatic,  „pol  zenital”  „dincolo”  de Hristos,  aduc  „moştenirea  Împărăţiei  şi  Binecuvântarea Tatălui”,  altfel  spus,  rămânerea  în  comuniunea  eclezio-logică.  Fără  „înfierea”  şi  „fraternitatea”  în  Duhul  Sfânt  cu Hristos  ca  unicul  Fiu  al  Tatălui,  Dumnezeu  adevărat  din Dumnezeu  adevărat,  născut  nu  făcut,  ce  se  face  şi  Fiul 109 

Omului, nu se poate rămâne  în Binecuvântarea Tatălui, cu alte cuvinte, în eclezia. 

Că  cineva  crede  că  acest  pol  zenital  apofatic,  chiar numit  Dumnezeu,  şi,  mai  mult,  chiar  numit  Tată,  poate  fi experiat  doar  pe  o  cale  a  iubirii,  a  milei,  a  ospitalităţii  pe anume „căi monoteiste”, în afara Căii/Hristos (sau la fel ca prin),  şi  deci  în  afara  filiaţiei  hristice  şi  a  duhului  acesteia, este  de  netăgăduit,  pentru  unii,  o  credinţă,  de  care,  lesne de-nţeles,  nu  pot  fi  de-posedaţi  fără  a  lor  voie  şi  simţire. 

Mărturisirea   acestei  credinţe,  ca  fiind  echivalentă  (sau  totuna) cu  credinţa  în  Hristos,  este  o  şiretenie,  nu  un  adevăr.  Din Scriptură ştim că există şi o paternitate a minciunii, un Tată 

al ei. Nu apelativul Tată, fie invocat, folosit sau atribuit unei entităţi sau realităţi e cel care ne certifică prezenţa pe Calea-Fiul ce ne întâlneşte întru Adevăr şi Viaţă cu TATĂL. 

În  Ascetica şi Mistica, teologul Sfintei Treimi ca „structura supremei iubiri” mărturiseşte că ceea ce deosebeşte esenţial spiritualitatea creştină de orice altă spiritualitate, în afară de faptul că ea nu afirmă identificarea omului cu dumnezeirea sau  cu  esenţa  totală,  precum  în  misticile  orientale,  este caracterul  fundamental  hristologic.  Acest  hristocentrism afirmă că urcuşul creştinilor spre Dumnezeu „are nu numai drept  normă,  ci  şi  drept  cale  pe  Iisus  Hristos, conform  cu mărturisirea Lui:  Eu sunt Calea. .. (Ioan 14, 6)”. Altfel şi mai răspicat spus: „Nimeni nu poate înainta spre unirea tainică 

cu  Dumnezeu,  păşind  pe  o  cale  alta  decât  Hristos  (însăşi Calea),  şi  nimeni  în  această  unire  nu  poate  ajunge  dincolo de Hristos. Iar legătura noastră cu Hristos se realizează şi se întăreşte prin Duhul cel Sfânt al Lui. Creştinismul crede că 

orice  altă  unire  cu  Dumnezeirea,  deci  aceea  care  nu  se realizează prin Hristos şi în Hristos este o iluzie. Căci Iisus Hristos este singurul Mijlocitor, pe care L-a dat Dumnezeu oamenilor ca scară pentru Sine.” 

În  acest  sens,  chiar  în  perspectivă  interconfesională 

unirea  în  adevărul  de  credinţă  mărturisit  trebuie  să  pre-meargă  ca  vector  determinant  şi  fundamental  al  unirii 

„comuniunii  euharistice”.  Altfel  zis,  „unirea  în  făptuire  şi acţiune” nu poate substitui şi relativiza adevărul de credinţă 

ca fundament şi sens al atitudinii şi al acţiunii. Morala nu se poate  prezenta  ca  substitut  sau  înlocuitor  unificator  al credinţelor. Mai mult, morala din perspectiva credinţei nu e neutră,  ci  e  amprentată  de  credinţă,  ce-i  dă  rost  şi  sens  şi totodată o susţine, o întăreşte şi o motivează.  Adevărul de credinţă  întrupează  un  apofatism  personal,  e  de  natură 

teandrică etc. Apofatismul şi catafatismul nu sunt separate, deşi  sunt  distincte,  şi  nu  sunt  doar  alăturate,  ci  sunt  chiar într-o relaţie în chipul întru asemănare al persoanei. 

Că iubirea nu e ură, mila nu e repulsie, ospitalitatea nu e  respingere  nu  mai  trebuie  argumentat.  Dar  nu  conceptul iubirii îl cercetăm, nici al milei sau al ospitalităţii, ci căutăm să  aflăm  iubirea  concretă  şi  reală  ce  subzistă  în  persoana unicat şi în relaţiile interpersonale unice, prin care se împăr-tăşeşte şi un rost şi un sens al dinamicii, al continuităţii şi al permanenţei  întâlnirii  şi  prezenţei  împărtăşite, al deplinei şi desăvârşitei „comuniuni euharistice”, al iubirii îndumnezeite şi îndumnezeitoare. 

Se  poate  încerca  o  distincţie,  nu  între  polarităţi iubire/ură  (milă/repulsie  etc.),  ci  între  iubire  în  chipul 111 

euharistic,  al  comuniunii  ecleziologice,  al  trupului  mistic divino-uman al Bisericii, şi extensia acestei iubiri dincolo de hotarele acestui trup mistic, pe de o parte, şi limita primirii şi  a  răspunsului  posibil,  către  această  iubire,  a  celor  ce vieţuiesc în afara trupului mistic, pe de altă parte. Nu e de înţeles în  extremă dualitate  că întru  eclezia este iubire şi în afara ei numai ură. Dar nici nu trebuie înţeles că ar fi vreo asemănare  între  calea  iubirii  impersonale,  a  devoţiunii bhakti Yoga, sau cea a bahai-lor, de pildă, şi iubirea hristică, euharistică. 

„Să vă iubiţi unul pe altul aşa cum v-am iubit Eu”, aşa cum  afirmă  Cuvântul-Calea,  nu  e  acelaşi  lucru  cu  să-l 

„iubeşti pe  celălalt ca pe tine însuţi” şi nici  cu  „să-l iubeşti pe celălalt ca pe el însuşi”. Iubirea Hristică e divino-umană, e sinergică, neschimbată, neamestecată, neîmpărţită, nedes-părţită  etc...  E  unică  nu  doar  datorită  unicităţii  persoanei Sale,  ci  şi  datorită  faptului  că  El  e  şi  Calea  şi  Adevărul  şi Viaţa... E şi cunoaştere... „Iar când va veni Mângâietorul, pe care  Eu  Îl  voi  trimite  vouă  de  la  Tatăl,  Duhul  Adevărului care de la Tatăl purcede, Acela va mărturisi despre Mine, şi voi  mărturisiţi  pentru  că  de  la  început  sunteţi  cu  mine. 

Acestea vi le-am spus ca să nu vă smintiţi” (In. 15, 26-27). 

În fond, în perspectiva unei comuniuni-comunicări în chip  euharistic,  Hristos  prezent  în  tine  prin  Duhul  te  face să-L identifici, recunoşti, ca  fiind sau nu prezent tot pe El prin  Duhul  în  celălalt  –  fie  că  celălalt  tace  fie  că  vorbeşte, fie  că se mişcă fie că stă, fie că vorbeşte despre eclezia, fie despre religie, fie despre metafizică, fie despre filozofie, fie chiar despre starea vremii, sau doar în termenii specializaţi/ 

specifici  acestora  –  deci,  fie  că  vorbeşte  despre  ceva  sau despre  altceva,  într-un  limbaj  sau  altul,  retoric  sau  nu.  Că 

discursul  de  faţă  vizează  discursul  religios  despre  starea vremii – sau doar discursul ca atare sau religia ca atare sau, ca atare, starea vremii în general azi, mâine  etc. – sau, mai cu seamă, vizează mărturisirea  adevăratei credinţe, Dumnezeu ştie! 

Că  El,  Hristos,  ştie,  nu  încape  îndoială.  Că  asemă-nătorul  se  cunoaşte  prin  asemănător,  la  fel,  se  ştie.  Nu  de azi, de ieri... Că asemănarea nu se reduce la imitaţie, s-a mai spus... Că autenticitatea poate fi şi un mod de a fi pe „calea omului  şiret”,  sau  pe  diverse  căi  arătate  nearătat,  se înţelege... Dar nu autenticitatea, fie ea şi în discursul despre cale,  o  căutăm,  ci  mărturisim  Viaţa,  Adevărul  şi  Calea... 

Autentic, dacă se poate. 

Gestul*  

 – comunicarea la originea dăruirii de sine – 





Într-un  text  al  său,  Raimon  Panikkar  vorbeşte  de  un sicilian  care,  pe  la  începutul  secolului  XX,  a  fost  prins  şi trimis  în  judecată  încătuşat.  Panikkar  povesteşte  că,  atunci când judecătorul l-a pus în situaţia să se apere, sicilianul nu a rostit nici un cuvânt, deşi era nevinovat. Când, mai târziu, avocatul l-a întrebat de ce nu a spus nimic, de ce nu a rostit nici un cuvânt, de ce nu s-a apărat, sicilianul a răspuns:  „cum puteam să vorbesc dacă aveam mâinile legate” . Pentru el, tâlcuieşte Raimon  Panikkar,  cuvântul  era  încă  ceva  mai  mult  decât înţelesul,  semnificaţia,  era   gest.  Cum  putea  prin  urmare  să 

vorbească  fără  să  folosească  şi  mâinile  în  acelaşi  timp  cu limba?  Altfel  spus,  era  reţinut  în  rostirea  unui  cuvânt  de lipsa  unei  anume  condiţii  a  integralităţii  exprimării.  Nu  e vorba aici, cu alte cuvinte, doar de o asociere, de o alăturare între  limbajul  mâinilor  şi  limbajul  gurii,  ci  de  necesara integralitate a lor, de nedespărţita lor unitate distinctă. 

 „Atunci când limba tace, mâinile vorbesc” , spune, pe de altă 

parte, un proverb chinezesc, sugerând parcă şi un alt înţeles, 



*  Textul  de  faţă  este  o  dezvoltare  a  unei  cuvântări  prezentate  la  a  III-a ediţie a  Colocviului Naţional dedicat personalităţii Părintelui Ghelasie de la Frăsinei, ce s-a desfăşurat la Universitatea „Transilvania” (Braşov, noiembrie 2011). 

cel  al  unor  limbaje  disociate,  dar  şi  pasibile  de  substituire reciprocă. Sau, insinuând poate, de ce nu, că omul vorbeşte şi când tace, că ne-vorbirea nu este cu putinţă, că omul este propriu-zis  vorbire,  cuvânt,  gest.  Dar  să  rămânem  mai  cu seamă  în  atenţie  cu  acest  gând  al  căutării  unităţii  şi  al integralităţii exprimării, al cuvântării-exprimării de sine. 

Marin  Sorescu  surprinde  într-o  poezie  a  sa  imaginea unui  ţăran  ce,  ajuns  pe  patul  de  spital,  trăgea  să  moară.  În acel  sat  (încă)  se  ştia  că  atunci  când  cineva  murea  în  patul lui, în clipa „marii treceri” muribundul îşi lăsa privirea fixă, aţintind-o în grinda casei. La spital, neavând grindă în salon, cei apropiaţi îi spuseră, îl sfătuiră chiar că e mai potrivit să-l ia acasă, că aici, la spital, în salonul fără grindă, nu poate să 

moară, fiindcă nu are unde să-şi aţintească privirea... Nu avea, cu alte cuvinte, unde să-şi sprijine privirea petrecătoare spre cealaltă lume... Se străvede şi aici, în această privire aţintită, schiţată  punte  între  două  lumi,  o  formă  de  privire-gest. 

După  cum  se  vede  o  altfel  de  privire  într-unul  din  psalmi: 

 „ochii lor şi-au aţintit ca să mă plece la pământ”  (Ps. 16). 

Aţintind privirea spre „cele mai de jos ale pământului”, evocăm  un  film  documentar  „despre  carisma  în  politică”. 

Filmul, ce a rulat relativ recent la un post de televiziune, fu despre  comunicarea  nonverbală  şi  eficienţa  discursului.  Cu alte cuvinte, nu doar despre limbajul corpului la politicieni. 

Se aduceau prin el în atenţie şi, să zicem, în studiu, mimica feţei, gesturile şi intonaţia. Se puneau în discuţie elementele emoţionale  şi/sau  raţionale  care  influenţează  reacţiile pozitive  sau  negative  faţă  de  un  politician,  întrebându-se/ 

întrebându-ne  de  ce  sunt  unii  politicieni  „mai”  carismatici 116 

decât  alţii,  ori  cum  de  sunt  unii  mai  neîntrecuţi  în  carismă 

decât  alţii.  E  poate  inutil  de  precizat  că  era  vorba  de  acei 

„carismatici”  ce  nu  sunt   harismatici,  fiindcă  carisma  era definită,  era  înţeleasă  aici  ca  o  magnetică  proiecţie  „în afară”, ca o capacitate a unui personaj de „a atrage atenţia” 

semenilor.  Persoana  carismatică  urmărită  în  acest  documentar  era,  prin  urmare,  cea  care  impresionează,  cea  care 

„ia  faţa”,  care  se  desfăşoară  cu  eficienţă  spectaculară,  care are „efect magnetic”. 

Filmul  avea  la  baza  sa  un  fundament  ce  se  devoala lămuritor  în  limita  cadrului  său,  cea  a  orientării  sale  fixată, rulată  de  o  perspectivă  etologică  şi  psihologică  evoluţio-nistă.  În  abordarea  sa  se  ţinea  cont  şi  de  acest  progres  al tehnologiei  imaginii  şi  sunetului  ce  a  permis  dezvoltarea unor noi analize de detaliu ce privesc „carisma”, pentru că, e  evident,  faptul  că  televiziunea,  prin  modul  ei  propriu  de comunicare,  a  amplificat  limbajul  corpului,  amplificând deopotrivă  puterea  imaginii.  Chiar  ni  se  preciza,  ni  se puncta  faptul  că  dezvoltarea  televiziunii  a  influenţat  limbajul corpului la politicieni şi felul în care aceştia vorbesc cu publicul,  spre  deosebire  de  vremurile  de  odinioară,  când poziţiile  corpului  şi  intonaţia  erau  elementele  nonverbale predominante la politicieni, iar limbajul corpurilor acestora era  de  natură  teatrală,  caricaturală  chiar.  Din  mesajul filmului reiese că „limbajul corpului la politicieni” a evoluat foarte mult de-a lungul istoriei... 

Interesant, dacă nu chiar ironic şi haios involuntar, în acest  film  era  nu  doar  faptul  că  ni  se  prezenta  analiza modurilor  „proiecţiei  pe  faţă  a  emoţiilor”,  ci  şi  că  aceste 117 

încercări de studiere şi analiză, realizate pe diverşi politicieni de notorietate, erau la un moment dat comparate, asociate, învecinate,  „înrudite”  chiar,  cu  proiecţii  şi  gesturi  similare ale  unor  „rude”  de  pe  „scara  evoluţiei”,  anume  distinsele primate. Astfel, un urangutan mânios era comparat cu Jean Chirac  în  dispoziţie  similară,  mânioasă,  se-nţelege.  Unui cimpanzeu  care-şi  rânjea  dantura  maximal  îi  era  asociat  ca 

„rudă”  într-o  postură  similară  ex-premierul  Marii  Britanii, Tony Blair. Etc. 

Se  vorbea  aici  de  recunoaşterea  foarte  rapidă,  în  mai puţin  de  două  secunde,  a  emoţiilor  de  pe  faţă,  şi  de  expe-rimente recente ce, folosind tehnica RMN, au confirmat că 

reacţia noastră la fotografia unui lider politic e determinată 

în principal de partea emoţională a creierului. Cu alte cuvinte, cu creierul nostru vizual am aprecia figurile unor politicieni necunoscuţi,  fie  pozitiv,  fie  negativ.   Pe  de  altă  parte,  ni se spunea că ne ajunge o secundă ca să alegem figuri care ni se par mai competente sau mai atractive. Decizie ce ar implica mai  mult  cortexul  raţional  decât  sistemul  limbic,  care  e centrul emoţiilor primare instinctive. 

Relativ  la  comportamentul/jocul  trăsăturilor  feţei,  se analizau  trei  tipuri  principale:  teamă,  mânie  şi  fericire, folosindu-se de un program computerizat ce permitea analiza proporţiilor  în  care  numeroase  expresii  sunt  conturate, colorate, evidenţiate pe faţă. Referitor la o evaluare a emoţiilor, se aprecia că emoţiile pozitive tind să fie mai degrabă 

„pure”, iar cele negative apar mai degrabă „amestecate”; în 

lectura  „expresiilor  carismatice”  erau  receptate  semne  evi-118 

dente  de  autoritate  şi  dominanţă,  ori  de  fericire  sau  de veselie, dar niciodată semne de anxietate sau de tristeţe. 

Reţine  atenţia  aici  caracterul  contradictoriu,  discor-dant, neunitar, dezintegrat al proiecţiilor emoţiilor pe faţă – 

în contrast cu nevoia de unitate şi integralitate/integritate a exprimării  semnalată  mai  înainte  vizavi  de  sicilianul  care asocia,  lega  cuvântul  cu  gestul;  acel  sicilian  care,  spuneam, n-a  putut  să  vorbească,  să  se  exprime  pe  sine,  pentru  că 

avea  mâinile  legate,  fiindcă  era,  cu  alte  cuvinte,  lipsit  de deplinătatea integralităţii exprimării. 

Referitor  la  această  proiecţie  pe  faţă  a  emoţiilor  şi  a articulării  dez-integrante  şi  contradictorie  a  limbajelor,  se vorbea vizavi de Nicolas Sarkozy, spre exemplu, că faţa lui este  prea  puţin  carismatică.  Era  interesantă  alăturarea  de emoţii  foarte  diferite  şi  bizare  de  pe  faţa  lui,  o  faţă  ce exprima  deopotrivă  tristeţe  şi  nelinişte,  lipsă  de  expresivitate.  Astfel,  chiar  încercând  să-şi  susţină  excesiv  şi  din preaplin  discursul  printr-un  torent  de  gesticulaţii,  chiar dorind să pară autoritar, concluzia autorilor documentarului era  că  Sarkozy  nu  reuşeşte,  întrucât,  conform  acestora,  nu poţi  fi  autoritar  atunci  când  faţa  ta  exprimă  tristeţe  şi nelinişte. 

Un alt exemplu foarte interesant este cel al lui George W. Bush căruia, la un moment dat, îi este analizată expresia facială, aleasă ca un foarte bun şi generos exemplu, pentru că exprimă foarte multe emoţii contradictorii. Altfel spus e fărâmiţată,  e  tocată,  e  varză.  Se  vedea  pe  faţa  lui  bucurie, într-un  procent  11%,  mânie,  dezgust  –  ceea  ce,  după  cum comentează  autorii  filmului  „este  specific  lui”  –,  toate 119 

acestea  având  ca  „efect”  complex  faptul  că  vrea  să  pară 

foarte  pozitiv,  foarte  determinat,  dar  şi,  concomitent, îngrijorat şi trist în privinţa temei abordate. O complexitate contradictorie  şi  ambiguă  a  acestei  exprimări,  care  este  de reţinut.  De  reţinut,  nu  atât  ca  referinţă  la  W,  ca  trecător personaj istoric, cât ca semn al posibilităţii existenţei acestei contradicţii  all  inclusive,  acestui  smintit  colaj  în  expresia facială.  Deci,  de  reţinut  ca  amprentare  contrastantă,  dar  şi ca  posibilitate  de  cartografiere  a  curenţilor  emoţiilor,  ce exprimă  de  fapt,  imprimându-se  pe  faţă,  o  incoerenţă 

lăuntrică  şi  o  disfuncţionalitate  între  interior  şi  exterior,  o ruptură între suflet şi corp, dar şi o dezordine între puterile sufletului etc. 

Observăm din atare exemplu acest aspect de contrast, de  contradicţie,  de  ambiguitate  ce  e  departe,  mult  prea departe,  de  ceea  ce  ar  trebui  să  fie  unitatea/integritatea lăuntrică a cuvântării-exprimării de sine „arătată la faţă”, pe care, de fapt, conştient sau nu, voit sau nevoit, o căutăm, şi pe  care  trebuie,  suntem  chiar  chemaţi,  datori  să  o  aflăm, să  o  recuperăm  fiecare  din  noi  ca  pe  o  integralitate  a exprimării-întrupării  sufletului  nostru,  ca  pe  un  chip  al însăşi   prezenţei  noastre  depline,  autentice.  Tuşăm,  nu întâmplător,  faptul  acestei  chemări-conştientizări,  întrucât uşor, uşor acest excurs al nostru încearcă să se orienteze, să 

ghideze  către  ceea  ce  a  ţintit  de  la  început,  anume  aflarea unui chip al exprimării-cunoaşterii de sine, aşezarea pe calea către regăsirea-afirmarea unitară, integră, în  gest. 

Ca o paranteză, mai mult pătrată decât rotundă, e de amintit  şi  analiza,  nu  întâmplător  aleasă,  asupra  „expresiei 120 

faciale”  a  celebrului  W,  expresie  ivită  atunci  când  fu întrebat  de  un  reporter  dacă  a  crezut  în  existenţa  reală  a armelor  de  distrugere  în  masă  în  Iraq.  Astfel,  urmărind expresia  facială  a  lui  W,  iscată  de  o  atare  întrebare,  devine frapantă  asimetria  acesteia,  care,  la  sugestia  analiştilor,  se poate  observa  în  special  când  îşi  foloseşte  sprâncenele; sprâncene pe care le ridică pentru a evidenţia ceva, dar care ajung  să  fie  în  poziţii  diferite,  una  dintre  ele  fiind  mai ridicată  decât  cealaltă.  Se  decodifică  competent  de  către analiştii documentarului că, în acest caz, faţa sa sugerează că 

„i  se  pare  comic”  ceea  ce  spune;  dar,  spre  deosebire  de reputaţii analişti, oamenii obişnuiţi „citesc” mai greu această 

expresie facială. Însă, asimetria figurii lui W se observă şi la nivelul gurii. Gura lui e diagonală, iar faţa e mai lungă într-o parte şi mai scurtă în cealaltă. E hâit, e strâmb. E cum s-ar spune  „pocit”...  De  aici,  ironia  strecurată  de  analiştii documentarului:  coerenţa e naturală de obicei, dar când lipseşte ai nevoie de ajutor... 

Şi  din  documentarul  acesta,  referitor  la  chestiunea unităţii  şi  integralităţii  exprimării  respectiv  a  „carismei”, reieşea  necesitatea  ca  mimica  feţei  să  fie  în  acord  şi  în armonie  cu  poziţia  corpului  şi  a  gesturilor,  ce,  dimpreună, sunt  înţelese  ca  elemente  foarte  importante  ale  „carismei”. 

Cu alte cuvinte, se reclama o anumită „unitate şi coerenţă” 

ca potenţiator de aromă şi gust al acestei/acestor exprimări şi comunicări. 

Apropo de existenţa şi a unei anumite specificităţi şi a unor  limbaje  diferenţiate,  nonverbale,  există  şi  astăzi  ten-dinţe  spre  o  „formă  de  educare”  sau  către  un  autocontrol 121 

care vizează articularea discursiv-expresivă a acestor limbaje 

„gestice”.  Sunt  pe  undeva  firesc  căutate  aceste  „forme  de limbaj” şi de „comunicare non-verbală”, întrucât, vrem sau nu vrem, trăim într-o civilizaţie a imaginii ce nu duce lipsă 

de  mijloacele  ce  le  pun  în  valoare,  ce  le  prelungesc  şi  le potenţează;  o  civilizaţie  căreia  i  se  poate  reproşa  pe  bună 

dreptate, desigur, o excesivitate a etalării  imaginii ca  formă 

fără conţinut. Însă începe să apară din ce în ce mai strident şi agresiv şi un exces de gesticulaţie inconsistentă, deşi paradoxal, intenţionată, educată, studiată şi de aceea pătrunsă de febrilitate  legitimă  şi  preţiozitate.  Vorbim  de  bulbucări  ale gestului,  de  gesturi  exoftalmice,  de  gesturi  ce,  încercând numaidecât  şi  neapărat  să  convingă,  să  cucerească,  să 

penetreze, julesc, scârţâie şi zgârie retina. 

De  altfel,  raportul  dintre  comportamentul  natural  şi atitudinea controlată era urmărit, studiat şi în documentarul amintit.  Eficienţa  era  dată  de  „naturalul”  chiar  asiduu construit, muncit şi prelucrat în repetiţii... Altfel spus, chiar şi  cu  repetiţii  şi  efort,  cu  cât  mai  natural  apare  cu  atât  mai eficient  va  fi...  Eficienţa  şi  ratingul  devin  ţinte  dominante ale  comunicării...  Şi  artificial,  foarte  artificial  să  fie,  dar  cât mai... cât mai... natural... 

Am văzut deunăzi pe  Animal Planet un fragment dintr-un documentar în care se vorbea despre sconcs; nu despre sconcsul  oarecare,  ci  despre  sconcsul  de  companie,  despre sconcsul  domestic,  despre  sconcsul  de  proximitate.  Mai nou,  se  pare  că  şi  dihorul  a  devenit  animal  de  companie. 

Despre tarantule, şerpi, reptile se ştia deja... E celebră poza cu Dali alături de companionul său, furnicarul. Însă cel care 122 

prezenta  preţioasa  şi  novatoarea  chestiune  pe  Animal Planet avea o cadenţă şi un debit al gestualităţii fenomenal. 

Dacă  nu  ai  fi  ştiut  despre  ce  vorbeşte,  îţi  crea  vizual impresia că susţine sensuri capitale, fundamentale, care sunt stringente,  fără  de  amânare  şi  numaidecât  de  recuperat convingeri  despre...  acest  sconcs  de  companie.  De  fapt, ţinea şi vroia să ne convingă urgent, insistând să ne risipească 

urmele umbrelor de îndoială şi nelinişte despre sconcsul în captivitate,  ce  în  noul  său  statut  de  companion,  trebuie  să 

evite  să  mănânce  la  fel  ca  atunci  când  e  pregătit  de hibernare  în  ambientul  său  natural...  Era  fabuloasă,  însă, exercitarea  respectivului  în  gestualitatea  persuadantă,  ce  se prezenta  într-o  dinamică  de  o  expresie  impresionantă 

pentru  un  mesaj,  de  altfel,  banal...  Cel  puţin  în  raport  cu inedita companie... Neîncrezător, sconcsul se pare că ignora mesajul... Ori nu înţelegea de ce, ori n-avea nici o părere... 

Era prea neaşteptat, prea neprevăzut totul... Desigur, companionul  om  era  cel  consiliat...  de  acum,  mai  responsa-bilizat... mai conştient... mai lucid... poate şi mai fericit, deşi nu el descoperise focul... Părea însă mulţumit. Cert şi indubitabil era de acum unul din cei de pe... Animal Planet... 

Acelaşi  lucru,  într-un  fel,  se  întâmplă  şi  în  mass media, când ni se furnizează ştiri de multe ori de o banali-tate  aiuritoare  de  către  prezentatori,  extrem  de  animaţi,  ce încearcă percutant să ne convingă,  dând din mână strident şi  făcând  valuri  spre  a  sprijini  nonverbal  „ştirea”. 

E o inadecvare şi un exces de animaţie gestuală ce poate să 

survină, cum spuneam, pe filiera educativă, studiată, şcolită, ce  probabil  „îi  împinge”  „să  comunice”.  Şi  atunci,  fiind 123 

învăţat  astfel,  el,  prezentatorul,  vrea  să  comunice  şi  prin limbaj  corporal  şi  gestual.  Dar  când  lipseşte  coerenţa lăuntrică  a  comunicării,  respectiv  asocierea  şi  integrarea acestor limbaje verbale şi nonverbale, însuşite prin efortul şi ştiinţa căii acestei unficări, apar accente unilaterale, stridente, iar  mesajul  devine  descompus,  bruiat,  chiar  scălâmbăiat, caraghios,  ridicol  pe  alocuri.  În  contrast  cu  atare  exces, punând în paranteză mesajul şi conţinutul, s-ar putea spune că ţi-e dor de modul de prezentare al ştirilor dinainte de ’89, atunci când aveam un fel de telejurnal-radiojurnal în care prezentatorul transmitea ştirea, informa, fără să aibă „atitudine” 

persuadantă, fără să vrea obstinant să ne convingă. Că n-avea 

„la ce” să ne convingă ştim cu toţii. 

În  filmul  de  care  vorbeam  se  analizează  gesturi specifice, pe care le vedem şi la ai noştri politicieni şi comu-nicatori.  E  vorba  de  gesturi  mai  specifice,  cu  semnificaţii mai  aparte.  Gestul  îmbinării  degetului  mare  cu  arătătorul, care  fusese  descris  de  politicienii  Romei  Antice.  Gest  care sugerează  că  ceea  ce  se  spune  în  momentul  respectiv  este foarte  precis.  Astfel  alegi  un  subiect  despre  care  vrei  să 

discuţi, sau spui ceva foarte exact despre subiectul respectiv. 

Un tip de gest foarte comun pe care îl întâlnim la politicieni este  cel  care  imită  tăierea,  felierea,  gest  alcătuit  dintr-o varietate  de  mişcări  ale  palmelor,  gestul  lipirii  degetului mare  de  arătător,  întinderea  gestului  arătător,  a  palmelor care accentuează imaginea de „feliere” etc. 

Gesturi  ce  subliniază  şi  accentuează  importanţa  unor elemente ale discursului sau încearcă să exprime o feliere a discursului,  o  compartimentare  etc.  Deci  diverse  gesturi 124 

specifice  care  sunt  folosite  bineînţeles  de  unii  sau  alţii,  că 

vrei  sau  nu  vrei,  cu  vreme  sau  fără  vreme,  într-un  fel  sau altul,  în  variate  situaţii.  Fie  că  e  doar  o  discuţie  informală, amicală, colocvială el,  gestatorul, începe să-ţi povestească, dar şi  să  se  manifeste  nonverbal,  să  trieze,  să  compacteze,  să 

tuşeze,  să  prevină,  să  atenţioneze  prin  gesturi,  să  pună 

ghilimele  în  văzduh  cu  mâna  etc.  În  sfârşit,  o  serie  de manifestări  care,  într-un  fel  uşor,  se  pot  îndrepta  către  o zonă  un  pic  hilară,  chiar  uşor  nevrotică,  către  deprinderi expresive care, folosite decontextualizat, incoerent, neunitar au un soi de animaţie, nu lipsită de ridicol. 

Alături  de  aceste  incursiuni  într-un  univers  gestual contemporan  al  omului  politic  se  încearcă  şi  un  demers arheologic spre antichitate, de unde gestul e recuperat ca o emblemă  manifestă  a  comportamentului.  Se  vorbeşte  în acest context în antichitatea romană despre mersul elitei, ca un  tip  de  mers  specific  elitei  romane,  dar  şi  de  politicienii veniţi dinspre periferii care lansaseră mersul rustic, ce avea, desigur,  un  sens  peiorativ.  E  adevărat  şi  că  la  ora  actuală 

noi,  unii  sau  alţii,  deşi  suntem  sau  ne  arătăm  evlavioşi,  nu ştim să mergem cum se cuvine, nu avem ţinută, am pierdut cuviinţa  mişcării.  E  adevărat  şi  că  mai  nimeni  nu  are  în atenţie chestiunea aceasta de manifestare comportamentală 

exprimată  şi  prin  mers,  mersul  ca   gest.   Aşa  încât  există  sau mai  degrabă  nu  există  o  aplecare  spre  a  ne  învăţa  să 

mergem, de fapt să ne purtăm, mişcându-ne cum se cuvine. 

O mişcare rituală... 

Un  specialist  în  comunicare  din  acest  documentar, apropo  de  alambicările  nonverbale  de  care  spuneam,  ne 125 

învaţă:  cu  cât  gesticulezi  mai  mult,  deci  cu  cât  sunt  mai complexe  gesturile  tale,  cu  atât  comunici  „cu  adevărat”  cu auditoriul tău. Sigur că nu se pune problema de către acest specialist ce comunici, cum te comunici, cine eşti în propria comunicare, ci doar cum şi cât de „complex” comunici. Să 

comunici  „mai  mult”,  folosind  toate  canalele  din  dotare,  e ţinta  urmărită,  chiar  fără  un  sens,  fără  un  rost  fiind  ea.  Ce contează?  Gesturile  să  fie  „cât  mai  complexe”.  Interesanta constatare  de  fond,  a  acestui  specialist  în  comunicare,  este că experimentăm o adevărată renaştere a gesturilor, iar asta stă în legătură cu natura vizuală a societăţii de astăzi. 

Referitor  la  elementele  luate  în  discuţie:   mimica  feţei, gesturile,  vocea,  se  punctează  relativ  la  voce  că  este  legată  de felul  în  care  comunicăm  cu  lumea,  că  vocea  e  legată  de intenţia  vorbitorului,  care  poate  fi  sesizată  şi  decriptată 

ascultând  vocea  comunicatorului.  Se  vorbeşte  astfel  de  o voce  care  reprezintă  sau  este  un  semn  al  echilibrului  între exterior şi interior, dintre impresie şi expresie. Sunt semna-late  şi  mai  multe  tipuri  de  voci:  din  cap  –  voce  ce  face  o persoană să fie importantă, deseori încercând să fie convingătoare;  din  gură  –  voce  care  foloseşte  mai  mult  cavitatea bucală;  din  laringe  –  numite  voci  de  gât,  voci  ce  sunt închise  în  gât,  sugerând  căutarea  cuvintelor  –  cuvinte  ce preced  rezonanţa  –,  ce  le  fac  mai  puţin  carismatice  decât cele  rezonante;  din  stomac  –  vocea  cea  mai  apreciată, pentru că oferă o bază serioasă şi note armonice abundente. 

Fiecare  tip  de  voce  subliniază  o  anumită  formă  de  exprimare mai mult sau mai puţin convingătoare. 

Se  subliniază  că  importantă  este  folosirea  întregului corp în această exprimare prin voce. Cu alte cuvinte unitatea, integritatea  corporală  ce  expune  vocea.   Pauzele  în  vorbire, de  asemenea,  sunt  foarte  importante.  Chiar  dacă  unele pauze  marchează  ezitarea  sau  nesiguranţa,  în  majoritatea situaţiilor pauzele marchează accentuarea sau solemnitatea. 

Concluzia acestui documentar, apropo de politicieni şi alegători,  nu  este  dintre  cele  fericite,  nu  numai  datorită 

reprezentanţilor  analizaţi,  ci  şi  pentru  că  se  consideră  că 

majoritatea  oamenilor  pot  fi  minţiţi  după/prin  comportament,  după/prin  faţă,  după/prin  limbajul  corpului, după/prin  gesturi,  după/prin  voce,  după/prin  discurs,  dar şi că sunt mai puţin de 5% cei care îşi dau seama de aceasta după  comportament.  Adică  un  procent  foarte  mic.  Din concluzie  rezultă  (şi)  că  poate  fi  o  minciună  nu  doar  de discurs-informaţie,  ci  şi  o  minciună  non-verbală,  de  meta-discurs, una care răzbate prin comportament, care străbate prin  faţă,  prin  voce,  care  se  reflectă  în/prin  limbajul corpului,  în/prin  limbajul  gesturilor.  Reversul  ar  fi  că  unii pot  încerca  să  capete  abilităţi  de  a  minţi,  desigur  cât  mai convingător,  şi  prin  comportament,  şi  prin  limbajul corpului/limbajul  gesturilor,  punând  la  lucru,  angajând  în magicul arsenalului retoric întreaga lor „carismă”. 

Sigur  că  cetăţenii,  alegătorii  pot  fi  minţiţi,  nu  atunci când  li  se  comunică-mărturiseşte  adevărul,  ci  când  li  se ascunde,  când  se  minte.  Că  politicienii,  liderii  nu  ar  spune adevărul,  că  ar  minţi,  şi  de  ce  ar  face-o,  e  o  altă  discuţie. 

Însă,  prudent  şi  chiar  realist  este,  de  fiecare  dată,  să  nu generalizăm,  să  nu  aruncăm  şi  copilul  împreună  cu  apa 127 

murdară  din  copaie,  să  vedem  cum  grâul  creşte  (şi) împreună cu neghina până la seceriş, fiindcă fără politicieni şi lideri, cetatea/polis-ul nu poate să subziste, iar anarhia, ce vrea  şi  tinde  să  dizolve  orice  autoritate,  e  o  soluţie  de secerare  (şi  ciocan,  ca  să  nu  zicem  ciocănire),  falacioasă, subversivă. Anarhia, fiind o antecameră-prelungire dedicată 

haosului  tenebros,  este,  prin  urmare,  şi  mai  străină  de adevăr. 

 Ce este adevărul? , întrebase, sau doar se/pe sine întrebase acum  două  milenii,  şi  Pilat,  chiar  întâlnind  Adevărul  „faţă 

către  faţă”,  fiind  deci  Adevărul  Însuşi  de  faţă,  Adevărul  în Persoană.  Altfel  zis,  Adevărul,  chiar  arătat  la  faţă,  tangibil, palpabil,  chiar  evident,  împărtăşibil,  comunicabil,  Adevărul poate  fi  nerecunoscut  ca  atare,  poate  fi  ignorat,  trecut  cu vederea,  luat  ca  altceva  decât  este.  Întâlnirea  cu  adevărul poate fi astfel una ratată şi din pricina receptorului. De aici nevoia evidentă de conştiinţă-prezenţă, de atenţie şi responsabilitate  (şi)  a  receptorului  privitor  la  instituirea  relaţiei-legăturii,  a  comunicării-cuminecării   întru  Adevăr.  În  fond, după  cum  necunoaşterea  legii  nu  te  absolvă  de  sancţiune dacă  o  încalci,  aşa  şi  nerecunoaşterea  Adevărului  nu  te scuză de rămânerea „în afara” Lui. 

E de trecut însă de la acest aspect superficial al comunicării spre relevanţa fundamentală a unităţii şi integralităţii exprimării  de  sine,  spre  faptul  că  atenţia  trebuie  pusă  pe refacerea  acestei  unităţi  ce  trebuie  să  transceandă  simpla asociere  şi  alăturare  a  limbajelor  verbale  şi  non-verbale, pentru  a  tinde  spre  o  comunicare-cuminecare  deplină. 

Trebuie să mergem mai adânc şi, într-un fel, mai exact, spre 128 

căutarea  sensului/originii  comunicării,  spre  chipul  refacerii unităţii  acestei  exprimări  profunde,  integrate  ce  leagă 

comunicarea de comuniune, de cuminecare. 

Putem  porni  de  la  un  model-chip  al  omului,  precum cel  precizat  de  marele  teolog  D.Stăniloae:   „omul  este  cuvânt cuvântător” .  Omul  este,  în  acest  sens,  o  cuvântare  de  sine fundamentală, ca exprimare directă de sine, fiinţială – distinctă 

şi mai adâncă decât exprimarea ca sens/semnificaţie sau ca informaţie/înţeles,  exprimare  care  trebuie  să  fie  în  siajul celei dintâi, şi integrată, corelativă aceleia, nu în lipsa sau în răspărul  ei.  Nu  trebuie  confundată,  aşadar,  exprimarea de  cuvânt-informaţie/înţeles/semnificaţie  cu  Exprimarea-Cuvântare  Fiinţială,  ca  transfer,  proiecţie  ontologică  în celălalt.  Este  aici  vorba  de  o  exprimare-cuvântare  afirmată 

în dublă deschidere, aşezată pe două ordine de realităţi, care arată  că  omul  este  (supra-)  limbaj  în  sine,  distinct  de limbajul  său.  Altfel  zis,  în  perspectivă  creştină  omul  nu poate  fi  dez-ontologizat,  substituit,  redus  la  limbajul  său, fiindcă  astfel  îşi  pierde/ascunde  adevăratul  chip,  cel  de persoană, care este chip-conştiinţă de limbaj în sine. 

De  altfel,  isihastul  de  la  Frăsinei  afirmă  nu  doar  că  

„A Fi” este „Exprimare”, ci şi că „Logica Exprimării-Chip” 

stă  la  baza  conştiinţei  creştine,  sens  în  care  susţine  că 

„Exprimarea-Chip”  este  „înaintea”  noţiunilor.  În  altfel spus, după căderea omului, „Chipurile-Exprimări se prefac în  abstracţii-principii  (fără  Chip)”,  şi,  de  aici,  „noţiunile-informaţiile”, care apoi se fac „exprimări”. Cu alte cuvinte, Chipurile-Exprimări  sunt  proprii  afirmării  Limbajului 129 

Fiinţei, ca limbaj fundamental dincolo de limbajul secundar al informaţiilor-noţiunilor. Descoperirea Chipului-Exprimare este  şi  o  cale  de  „regăsire  de  sine”,  de  restaurare,  de re-facere a chipului omului, nu a unuia generic, ci a chipului unic  al  fiecăruia.  Conştiinţa  creştină  înseamnă  astfel  şi  o reîntoarcere la o „altă logică”, cea a Chipului-Exprimare sau a Exprimării-Chip,  care  înseamnă,  în  fond,  o  re-venire  pe Calea  Cuvântului-Origine, Cel „prin  care toate  s-au făcut”, aşa cum mărturiseşte Cartea Cărţilor. 

De  fapt,  această  întoarcere  pe  Cale,  această  recunoaştere a Cuvântului-Origine ca viaţa cea adevărată, implică 

(şi)  o  regăsire/trezire  a  conştiinţei  sufletului  propriu,  şi cheamă  la  o  descoperire  a  limbajului-vorbirii  inefabile, directe,  a  sufletului,  ce  se  realizează  nu  oricum,  nu  de  la sine, ci pe seama raportării la modelul-arhechipul de limbaj care  este  Cuvântul-Origine.  Sufletul  fiecăruia  învaţă,  astfel, să vorbească propriului său limbaj de suflet prin regăsirea-învăţarea limbajului-cuvântului transcendental, prin dialogul, asimilarea,  întâlnirea  cu  modelul-arhechipul  originar  al cuvântării-exprimării de sine. Propriu-zis, fără o trezire, fără 

o  învăţare  a  limbajului  direct  al  sufletului,  ca  act  al  exprimării  în  sine,  nu  există  o  autentică  şi  reală  împlinire  a omului.  Deplinătatea  vieţii  omului  survine  aşadar  prin această  continuă  cuvântare  de  sine,  printr-o  activare  de limbaj-exprimare  al  sufletului  articulat  permanent  într-un dialog  absolut;  un  limbaj-exprimare  al  sufletului  care  este limbaj-gest  (-închinare),  care  este  sursa-actul  integrării  şi unităţii proprii, nu oarecare,  ci în chipul de dăruire de sine 130 

al  unui  suflet  anume.  Dăruirea  de  sine  este,  astfel,  pe  un anumit  suport,  este  pe  fondul  acestui  viu  al  limbajului sufletului, şi este într-o exprimare unică. 

Rămând în orizontul sufletului, amintim pe Hirotheos Vlachos,  care  în   Într-o  noapte  în  pustia  Sfântului  munte  Athos, susţine  că  sufletul,  fiind  creat  după  chipul  lui  Dumnezeu, este  unic,  dar  multiplu.  Astfel,  sufletul  ar  avea  trei  puteri, atribute sau însuşiri: mintea sau raţiunea, dorinţa sau pofta, voinţa sau mânia. Hirotheos Vlachos spune că păcatul rupe uniunea dintre cele trei însuşiri ale sufletului, având un efect de  fragmentare,  de  fărâmiţare.  Cu  alte  cuvinte,  aceste  trei însuşiri,  puteri  sau  atribute  ale  sufletului  se  abat  de  la Dumnezeu, (şi) de la sensul lor firesc de mişcare, activare şi actualizare,  dar  în  acelaşi  timp,  în  plan  antropologic,  în omul  însuşi,  acestea  îşi  pierd  (şi)  unitatea  dintre  ele,  se (cvasi-)  autonomizează,  se  contrariază.  Ne  aflăm  aici,  sau mai degrabă putem spune că suntem proximi miezului zonei unităţii  comunicării  de  sine  pierdute,  dar  care  trebuie regăsită,  recuperată,  refăcută,  restaurată.  Aici  se  pierd,  sau mai bine şi mai propriu zis nu ajung cei ce caută să asocieze o comunicare verbală şi nonverbală fără să încerce să refacă 

mai  înainte  această  unitate  şi  integritate  profundă,  să-i zicem  lăuntrică.  Aici  se  ratează  multe  „carisme”  ale  lumii acesteia, politice şi nu numai, ce se lasă cuprinse în mrejele comunicării  şi  persuadării  cu  orice  preţ,  în  orice  prilej  sau situaţie, pe varii teme, fiindcă pierd din vedere tocmai fondul comunicării  de  sine,  care  este  dăruirea  de  sine,  onestă.  Iar dăruirea de sine în sensul său arhechipal, consistent, profund descoperit,  şi  astfel  onest,  implică  angajarea  în  regăsirea  şi 131 

restaurarea de sine prin  căutarea şi descoperirea aşezării  în chipul exprimării de sine, ceea ce înseamnă accesul, pătrun-derea la (meta-) limbajul sufletului, autentic, real. 

E  de  atras  atenţia  aici  că  Hirotheos  Vlachos  face distincţie doar între aceste trei  puteri ale sufletului, în vreme ce misticul  isihast  de  la  Frăsinei,  urmând  unui  model  antropologic palamit, care distinge între realitatea fiinţei şi cea a energiilor,  face  distincţie  între  sufletul  în  sine  (fiinţial)  şi puterile, lucrările/energiile sufletului. Distincţia e importantă 

întrucât,  în  perspectiva  aceasta,  cea  a  unei  antropologii palamite, pe care o accentuează şi o dezvoltă isihastul de la Frăsinei,  nu  apare  doar  sensul  unei  refaceri  a  relaţiei  şi  a unităţii  numai  între  puterile/energiile  sufletului,  ci  şi  între puterile  sufletului  şi  sufletul  însuşi;  demers  integrator  şi unificator  realizat,  desigur,  în  şi  prin  Hristos,  Cuvântul-Întrupat,  arhechipul  originar  al  limbajului  sufletului  şi  al energiilor lui. E importantă, însă, această precizare de nivel de  realitate  (suflet  distinct  de  energiile/puterile  lui),  dar  şi de  detaliu  de  model  antropologic,  pentru  că  sunt  două 

aspecte de refacere a unităţii lăuntrice conexate aici, ce au o anume relevanţă şi în ceea ce priveşte  gestul, identificarea sa ca limbaj din perspectiva suportului/originii sale ca act. 

Într-o  carte  a  sa,  Homo  juridicus,  Alain  Supiot  vorbea despre  urma  figurii  decedatului,  a  măştii  funebre,  şi  de valoarea sa metonimică, şi nu metaforică; masca funebră nu era o reprezentare fictivă, ci una ce îl reprezenta pe cel care murise. Aceste măşti funebre erau închise într-un dulap, iar pe  uşa  dulapului  erau  scrise  numele  defuncţilor.  Amintesc de aceasta nu întâmplător, ci pentru că uşor, uşor, o să facem 132 

o  asociere  între  o  reprezentare/imagine  a  cuiva  şi  numele său, pentru a discerne apoi, poate mai lesne, o nuanţă între specificul  acesta  al  rugăciunii  minţii  prin  pomenire,  prin succesivitate,  prin  repetitivitatea  pomenirii  numelui,  şi celălalt specific,  evidenţiat de  isihastul de  la  Frăsinei,  cel al rugăciunii  sufletului  ca   gest-limbaj  (iconic),  într-un  sens  de aşezare  şi  conştientizare  a  limbajului  prezenţei  în  dăruirea închinării. Sunt două modalităţi ce nu se exclud. 

Acea  mască  a  strămoşului  din  dulap  era  scoasă  şi expusă  la  vedere  numai  când  murea  unul  din  neam,  fiind considerată  ca  un  fel  de  modalitate  de  a-l  întâmpina  şi întâlni pe cel defunct. Am vrut să dau acest exemplu pentru că  se  face,  într-un  fel,  o  distincţie  între  această  mască,  ca reprezentare nu fictivă, ci reală a defunctului, şi numele său, pentru faptul că numele era scris pe dulap, inclusiv pe acest panou numit  tituli, alături de titlurile (honores) defunctului. 

Alain Supiot observă  faptul  că numele şi masca, imagine  a defunctului, erau legate. Şi este important de subliniat că nu se puteau afişa decât numele acelora ale căror măşti existau. 

Cu  alte  cuvinte,  surprindem  nu  doar  o  asociere,  ci  o prevalenţă  a  măştii,  a  imaginii  faţă  de  nume,  într-un  fel, întâietatea ei, a măştii, chiar dacă era în mod firesc ascunsă 

în dulap. Deci vedem  un „nume anume” ce coresponda  şi era  asociat  unui  „chip  anume”,  respectiv  înţelegem  importanţa relaţiei şi a ordinii dintre ele, adică legătura între nume şi chip, trecerea de la nume la chip. 

Sorin Dumitrescu, în  Noi şi  icoana –   un volum  apărut de curând, pe care îmi permit să vă sugerez să îl parcurgeţi, pentru că este de parcurs – face o distincţie în spaţiul creştin 133 

al  icoanei  între   tăria  numelui  şi   puterea  chipului.  El  susţine  că 

numele  înscris  pe  icoană  „nu  poate  face  mai  precisă  o asemănare tremurată”, „mai clară o asemănare ceţoasă”, sau 

„să îmbunătăţească o similitudine ratată”. De aceea, numele nu va putea îndepărta din asemănarea iconică ambiguitatea şi  nepriceperea.  Astfel,  este  de  prezervat  în  atenţie  această 

asociere  între  nume  şi  reprezentarea  iconică,  legătura  între nume  şi  imaginea  reprezentată,  precum  şi  distincţia  între tăria  numelui  şi   puterea  chipului,  tot  ca  două  modalităţi  de accesare, oarecum dimpreună, ale aceleiaşi realităţi – dar pe canale diferite – a aceleiaşi persoane. Isihastul de la Frăsinei preciza  cu  nişte  ani  înainte  că   ,,numele  cheamă,  iar  puterea chipului aduce prezenţa” . 

Dumitrescu spune că  tăria numelui nu s-a putut substitui puterii  chipului dogmatic zugrăvit. Pentru Dumitrescu, pe de o parte,  „chipul  dogmatic,  chip  iconic  sau  chip  zugrăvit  reprezintă 

 acelaşi  lucru” ,  iar,  pe  de  altă  parte,  „puterea  chipului  dogmatic reprezintă mai mult decât tăria numelui, este mai cuprinzătoare” . El găseşte utilă distincţia între  capacitatea  „numelui strigat” şi capacitatea  „chipului  zugrăvit”.   Pomenirea  neîncetată  a numelui îşi trage tăria din Chipul lui Hristos Întrupat, crede Dumitrescu.   Numele este tare,  dar  chipul are putere,  spune el. Se face  o  distincţie,  se  produce  o  nuanţare.  Nu  trebuie  să 

zăbovim  aici  pe  detaliile  de  fond  ale  chestiunii.  Punctăm doar nuanţe de acord fin, reflectate în distincţia între  tărie şi putere,  între   chemare  şi   invocare,  pentru  a  reliefa  cumva  nişte trepte  şi  culoare  distincte  spre  devoalarea  din  context  a unui sens specific al  gestului-limbaj. 

E  de  observat  că  în  reprezentarea  iconografică  avem nume  şi   chip.  Şi  este  ştiut  că  la  nivel  antropologic  există  o cale  diferită  de  asimilare  perceptivă  a  unui  nume,  care  e legat evident de persoană. Decupând puţin lucrurile, vedem traiectele diferite pe calea vizuală sau pe cea rostită/numită, auditivă. Când avem în faţă o icoană avem şi un nume scris, avem  astfel  imagine-reprezentare  de  chip  şi  imagine-înscriere nume. Receptarea acelui nume înscris este diferită, ca traseu-proiecţie corticală, de receptarea unui nume auzit sau rostit. 

Pe de altă parte, ceea ce punctează Sorin Dumitrescu ca important, şi ceea ce este semnalat în filmul documentar amintit, este faptul că există ca circuit perceptiv o rapiditate sporită a accesării informaţiei pe cale vizuală; cea a imaginii şi  a  reprezentării  chipului  se  petrece  înaintea  decodificării numelui  când  e  vorba  de  o  icoană.  Şi  atunci  receptarea firească,  spontaneitatea  te  îndeamnă  faţă  de  icoană  să  te deschizi,  să  o  întâlneşti  mai  degrabă  prin  chipul  său,  în raportul  direct,  ca   gest  (-închinare),  decât  prin  asimilarea-citirea  numelui  de  pe  icoană...  Trecerea  de  la  vizualizarea numelui  înscris  pe  icoană  la  decodarea  sa  sonoră  e  o  rută 

puţin  mai  ocolită...  Odată  cu  icoana  ne  apropiem  mai discret, dar mai sigur de  prezenţă  şi  gest... 

Fiecare ne putem gândi, la măsura experienţei noastre, la  distincţia  între  puterea  chipului-imaginii  icoanei  şi  tăria numelui-înscrisului  de  pe  icoană.  Ele  sunt  dimpreună  ca icoană  şi  ambele  fac  legătura  cu  persoana  reprezentată  de icoană, dar sunt de făcut uneori şi nişte distincţii de nuanţă 

mai  fină.  Nu  doar  un  iconar  îşi  poate  pune  problema 135 

acestor raporturi. Fiecare din noi putem să ne-o aducem în atenţie, fiindcă acest demers la un moment dat se arată a fi important,  întrucât,  din  înţelegerea  lui,  poate  să  ni  se deschidă  şi  perspectiva  asupra  căii  regăsirii  autentice  a exprimării  de  sine,  care  este  calea  (re-)  învăţării-articulării limbajului  sufletului,  este  calea  dăruirii/prezenţei  integrale, unitare,  de  sine.  Nu  e  de  mirare  că  această  cale  de  rememorare a limbajului sufletului, reflectând la tăria numelui şi puterea  chipului,  la  chemare  şi  invocare,  la  prezenţă,  este una  ce  transferă  nuanţe  distinctive  şi  asupra  practicii  şi experienţei/trăirii mistice. 

Spre  exemplu,  putem  porni  de  la  o  practică  de  rugăciune  repetitivă,  de  numire,  ce  dă  prioritate  numelui  care trebuie să aducă persoana, sau de la practica de rugăciune-închinare a  gestului, care are în atenţie cu prioritate chipul şi reprezentarea.  Şi  dacă  înţelegem  că  aceasta  este  o  cale  mai rapidă  de  comunicare  a  reprezentării,  ca  imagine  să  zicem aşa,  este  de  înţeles  de  ce  putem  avea  această  receptare  şi adresabilitate ca gest faţă de icoană şi de ce e justificat să o păstrăm  totodată  în  practică.  Aceasta  mai  cu  seamă  când icoana  e  recunoscută  şi  ca  un  chip  liturgic,  şi  ca  un  chip euharistic,  adică  un  chip  de  întâlnire  deplină,  şi  poartă, exprimă, deci,  un chip  integrator, care poate fi  întâmpinat, asimilat,  în  această  adresabilitate  a  noastră,  atunci  când  ne întâlnim „faţă în faţă” cu icoana. 

Desigur,  este  o  distincţie  între  nume  rostit  şi  nume reprezentat/scris  şi  între  nume  reprezentat/scris  şi  reprezentare/imagine/chip,  dar  şi  în  asimilarea  lor  diferită  cu privire  la  aceeaşi  persoană.  Deci,  deşi  e  vorba  de  aceeaşi 136 

persoană,  de  întâlnirea  ei,  totuşi  sunt  nuanţe  şi  moduri  ale receptării  şi  relaţionării  diferite.  Şi  este  de  reţinut  şi  acest aspect  că,  într-un  fel,  numele  cheamă,  este  cumva  un apelativ, are mai degrabă această coloratură de chemare, în vreme  ce  imaginea  predispune,  pe  de  o  parte,  la  adresabilitate  directă  şi,  pe  de  altă  parte,  e  de  o  deschidere  şi întâmpinare  mult  mai  plenară.  Fiecare  poate  să  simtă  şi  să 

conştientizeze acest lucru, pur şi simplu, în practica sa. 

Isihastul  de  la  Frăsinei,  într-un  fel,  prelungeşte  sau permanentizează, ca „rugăciune de toată vremea”, acest  gest de  închinare,  care  este  o  formă  de  adresabilitate  integrală  şi integratoare  ce  nu  exclude  pomenirea  numelui,  după  cum nici icoana nu exclude numele inscripţionat din reprezentare. 

La un moment dat, Dumitrescu face această distincţie între nume şi chip, ca reprezentare, şi oferă totodată şi două 

exemple  interesante.  Pe  de  o  parte,  Hristos  Pantocratorul lui Rubliov,  icoană fără înscrisul numelui divin din secolul XIV, şi, pe de altă parte, Sfântul Nifon episcopul  Constanţianei, nume  înscris  şi  chip  şters,  de  la  o  biserică  din  Moldova. 

Dumitrescu susţine că această icoană a lui Rubliov, deşi nu e  scris  numele  pe  ea,  prin  faptul  că  „există  asemănare”,  îţi dă  asimilarea  şi  receptarea  că  e  vorba  de  chipul  hristic.  E 

semnalată  aici  diferenţa  faţă  de  cea  care  nu  mai  are  chip, care şi-a păstrat doar numele, şi pe care, dacă o ai dinainte, poţi constata că nu mai este icoană propriu-zisă, pentru că 

şi-a pierdut reprezentarea-asemănarea. 

Sorin  Dumitrescu  spune:  „chipul  este  cel  care investeşte cu putere icoana, iar numele se adaugă energetic puterii  chipului,  sporind”.  Este  o  asociere  între  nume  şi 137 

chip, dar totuşi sunt şi distincte. Chestiunea sau provocarea interesantă  este  cea  a  înţelegerii  chipului  adresabilităţii noastre  ca  rugăciune,  ca  practică  şi  ca  experiere  mistică. 

Astfel, este o rugăciune în „a numi”, în „a rosti”, în „a chema” 

numele  lui  Iisus,  numire  care,  fireşte,  are  în  atenţie  persoana.  Aşa  cum  este  aşa-zisa  „rugăciune  a  minţii”  sau 

„rugăciunea  neîncetată”.  Dar  este  şi  o  rugăciune (-închinare),  mai  degrabă  tăcută,  care  caută  redescoperirea unui  gest de închinare, ca un fel de aşezare-prelungire liturgică, ca  prezenţă-iconare.  Aceasta  din  urmă  are  un  fel  de similaritate  atitudinală  cu   prezenţa  noastră  ca  închinare  în faţa  unei  icoane,  întrucât,  de  obicei,  gestul  spontan,  firesc, atunci  când  vezi,  credincios  fiind,  o  icoană  este  să  te închini.  Sigur  că  spui,  sau  poţi  să  spui  şi  simplu  ,,Doamne ajută-mă”,  „Doamne  Iisuse...”,  sau  poţi  să  formulezi  o rugăciune de mulţumire, de recunoştinţă, de cerere etc. Dar concomitent,  sau  anterior  este  şi  un  act  care  te  scoate  din tine  într-o  întâmpinare,  te  re-prezintă;  este  un   gest-act  care ţine  de  activarea  unui  fond  al  relaţionării,  care  te  deschide dăruirii-întâlnirii „faţă către faţă”. 

Acest fond al dăruirii-închinării ca  Gest este de adus în atenţie pentru o înţelegere a exprimării-comunicării de sine ca dialog iconic, ca „întâlnire între chipuri-icoane”. Iar acest gest ţine evident de o anumită relaţionare, nu de suprafaţă, ci  fundamentală.  Este  un  act  de  exprimare  de  sine,  ce survine  din  profunzimea  ta,  activată/re-activată.  Este  o arătare la faţă a chipului tău tainic. Este propriu-zis o ieşire din sine către celălalt-icoană, ca o pătrundere directă a ta de către  icoană-celălalt  şi  a  celuilalt-icoană  de  către  tine, 138 

dincolo  de  cuvinte-exprimări,  ca  o  deschidere-dăruire  spre aşezare-conlocuire reciprocă. 

De bună seamă, întâlnirea cu o altă persoană poate fi într-o  anume  gestică,  în  sensul  unei  deschideri  împărtă-şibile, a unei atitudini comuniante, a unei înveliri-îmbrăţişări chiar înainte de a fi con-vorbire. Şi pe undeva înclin să cred că acest tip de deschidere atitudinală  căuta să-l  recupereze, să-l valorizeze, isihastul de la Frăsinei, tocmai fiindcă are şi o  anumită  genuitate,  are  şi  un  fel  de  spontaneitate,  are  şi rapiditatea relaţionării, dar, mai ales şi mai întâi, cheamă la o  profunzime  şi  o  integralitate  a  întâlnirii,  desigur  pe coordonatele  sacralităţii.  Şi,  din  acest  punct  de  vedere,  e într-un fel o perspectivă foarte importantă pe care a adus-o în  atenţie  isihastul.  Dacă  încercăm  să  descoperim  această 

perspectivă, sau să surprindem aceste nuanţe ale exprimării, vedem  că  este  foarte  interesant  acest   gest,     să-i  zicem   iconic, aşa cum l-a numit şi despre care a vorbit cu sens, cu miez, isihastul. Sigur că  Gestul, identificat ca un chip-exprimare în sine, directă, dincolo de (dar şi prin) exprimarea de cuvinte, în  varii  forme  retorice,  stilistice,  dincolo  de  (dar  şi  prin) exprimare mimică, de/prin poziţii şi mişcări  corporale, are ca temei sau perspectivă o antropologie (teologică), propune, implică aşadar, o anume înţelegere a unităţii şi integralităţii chipului  omului  după  un  sens  originar.  Ca  atare,  pentru  a ajunge  la  sursa   Gestului   ca  un  chip-exprimare  de  sine  e nevoie de o rememorare a originilor, adică de o regăsire şi o întâlnire-formare după modelul-arhechipul  Cuvântului  care 

„Trup S-a făcut”. 

Din  problematica  şi  provocările  filmului  documentar amintit  am  reţinut  (şi)  nevoia  de  unificare  a  comunicării (-exprimării) noastre. Pe de altă parte, la Hirotheos Vlachos, am ţintit tot în orizontul căutării unei anume unificări, cea a 

„puterilor sufletului”, cum acestea trebuie reunificate, închi-nate, cum să-şi regăsească unitatea în/prin Dumnezeu, cum să-şi recupereze firescul, integritatea, participării-comunicării proprii. Însă, faţă de calea pe care o pune înainte Vlachos – 

cale clasică, să-i spunem în contextul de faţă, cea a interiori-zării,  a  „numirii-pomenirii  Numelui”,  ce  face  posibilă 

această restaurare şi unificare a puterilor sufletului –, putem să  observăm  că  isihastul  de  la  Frăsinei  merge  pe  această 

conştientizare a comunicării prezenţei prin  Gest (de închinare), care poate să asocieze şi numirea (pomenirea), aşa cum este şi în icoană, unde avem şi nume şi chip. Numai că isihastul porneşte  de  la  o  preeminenţă  a  acestei  comunicări  de  sine ca  prezenţă, ca aşezare într-o închinare- gest. 

Desigur, e nevoie aici de o înţelegere adâncită  a ceea ce înseamnă această relaţionare ca  prezenţă, faţă de ce aduce sau  cum  se  aduce  persoana  spre  dăruire-întâlnire,  fiindcă, de  fapt,  întâlnirea,  comunicarea  de  sine  este  aici  una  ce  se înscrie  adâncit  într-o  comuniune  interpersonală.  Pe  de  altă 

parte, se pune problema vizavi de modalitatea sau calea ce aduce  prezenţa  persoanei  în  întâlnire.  Numele  sau  reprezentarea  integrală  a  chipului,  chemarea,  invocarea,  închinarea? Se ştie că şi noi reţinem, memorăm-întipărim vizual mai  degrabă,  mai  uşor,  feţe  decât  nume.  Ştim,  sau  recu-noaştem  că  l-am  mai  văzut  cândva,  undeva  pe  x,  am  imaginea chipului său mai puternic reţinută în memorie, dar nu 140 

mai ştiu exact cum îl cheamă, nu-i mai ştiu numele. Adică, este  o  predispoziţie,  putem  spune,  chiar  firească,  de  a  ne amprenta, de a asimila-memora feţele-chipurile celorlalţi. E 

un  tip  de  receptare  a  feţei-luminii  chipului  celuilalt  care  se impune,  se  întipăreşte  în  noi  cu  mai  multă  putere.  E  şi  o tindere şi un dor al întâlnirii-vederii „faţă către faţă”, întrucât oferă un plus de densitate, de consistenţă, de plinătate. 

Se înţelege că, în fond, comunicarea de sine nu trebuie ruptă  de  descoperirea  de  sine,  care  deschide  comunicarea înspre  un  orizont  mai  adânc  şi  mai  larg  al  comuniunii,  al cuminecării.  De  aceea,  isihastul  de  la  Frăsinei  pune  accent pe  acest   cine  suntem  şi  pe  modul  cum  te  identifici  într-o relaţie,  şi  în  acest  demers  al  descoperirii  de  sine  se  poate recurge şi la identificarea ta prin gest şi la afirmarea acestei exprimări-chip.  În  acest  sens,  pot  să  mă  identific  pe  o cărare  a  minţii,  care  rosteşte  rugăciunea,  ca  invocare,  ca numire, sau mă pot identifica într-un chip al gestului în care mă recuperez şi integrez plenar, şi în care este însuşi chipul meu  personal  activ,  descoperit,  pe  care-l  deschid  într-o extensie a comunicării de sine. 

De  fapt,  aici,  în  demersul  descoperirii  de  sine  şi  al identificării de sine devine cu adevărat importantă distincţia între  puterile sufletului şi  suflet, atât ca practică, cât şi ca experienţă  a  comunicării.  Desigur  că   gestul  (şi)  în  viziunea isihastului  are  o  plajă  mult  mai  largă  a  sensurilor  şi  a abordărilor. Dar e foarte important că, în distincţiile acestui model  antropologic,  trebuie  înţeles  că  activul  gestului  este sufletesc, adică este, ţine de un limbaj direct sufletesc, care nu se confundă cu şi nu se reduce doar la limbajul corporal, 141 

la o mişcare, o poziţie, o aşezare a corpului în întregime, ori a unora sau mai multora din membrele/organele lui. 

Când  întinzi/desfăşori  mâna  într-un  gest,  care  este, sau ar trebui să fie de fapt originea, sursa gestului, dincolo de  ce  se  vede  prin  mişcarea  şi  poziţia  mâinii?  Care  este activul,  suportul  nevăzut  al  gestului?  E  o  origine,  o  sursă 

mentală a actului, sau e posibilă o sursă dincolo de mental, supramentală?  Adică  provocarea  de  fond  este  cea  a  recuperării sursei, cea a activului originar al  gestului, descoperirea de  sine  care  izvorăşte  deschiderea  către  dăruirea/întâmpi-narea celuilalt. În acest sens, isihastul  înţelege prin  gest  mai mult  decât  un  limbaj  corporal  şi/sau  varii  semnificaţii asociate  acestui  limbaj  nonverbal,  fără  cuvinte;  limbaj corporal pe care nu îl exclude, ci îl include, îl integrează în acest  gest,  nu  doar  originar,  ci  şi  original,  fiindcă  evidenţiază  o  identitate  anume  a  actantului.  Se  descoperă  astfel prin  gest  mai  ales  fondul  unui  act  originar,  unul  fundamental  dialogal;  un  dialog  direct,  o  întâlnire,  o  îmbrăţişare de  la  suflet  la  suflet,  o  comunicare-cuminecare  de  neredus la simpla comunicare-convorbire. 

Faţă  de  distincţia  dintre   nume  şi   chip   amintită,  şi  de raportarea  la  icoana-persoană  prin  intermediul  numelui şi/sau  a  chipului,  isihastul  consideră  că,  din  perspectiva practică a rugăciunii şi închinării, numele te ţine un pic mai mult într-o chemare şi o aşteptare. În schimb,  Gestul are o expresie de întâmpinare mai directă, dialogică, dar şi una de împreună participare şi de prezenţă. Gestul nu are atât repetitivitatea şi recurenţa numirii, cât are un fel de continuitate în  discontinuitate  şi  caută  mai  degrabă  conştientizarea 142 

prezenţei.  Este, pe  de  altă  parte, o  diferenţă  între  conştientizarea prezenţei ca  gest  şi întâlnirea cu persoana prin numirea care  are  această  rostire,  repetiţie,  pomenire.  Conştientizarea ţine  de  o  anumită  permanenţă,  de  o  aşezare-centrare  ce  se desfăşoară  ritualic,  şi  nu  are  această  cadenţă,  repetitivitate, ritmicitate, sau nu o are cu necesitate. 

Pentru isihast,  gestul  este act de exprimare anume. Cu atare  definire  şi  începe  isihastul  să  vorbească  despre   gest, anume  cu  faptul  că   gestul  este  un  act  de  exprimare  într-o anumită  formă,  semnificaţie,  şi  ca  poziţie  şi  ca  orientare  şi ca distincţie. Ceea ce este important de subliniat este faptul că susţine că gestul este legat de formă. Dar ceea ce trebuie accentuat  totodată  este  că  vede  sufletul  ca  formă,  sufletul-persoana fiind, de fapt, o formă în sine (şi) de suport şi (de) capacitate integratoare. Iar prin această desemnare ca formă 

se  exprimă  propriu-zis  caracterul  fundamental  identitar, personal,  al  sufletului.  Însă,  gestul,  fiind  un  activ  direct  al sufletului (-formă), apare  în act ca „forma care  formează”, şi  în  acest  sens  are  un  caracter  formativ,  (şi)  integrativ  şi identitar  în  comunicarea  de  sine.  Aşadar,  gestul  este  un  act direct  al  sufletului,  este  un  act  ce  dezvăluie  chipul  adânc personal al omului, este un activ al centrului fiinţial profund din  care  izvorăşte,  porneşte  dăruirea  de  sine.  Gestul  este prezentarea  sufletului  nostru,  arătarea  la  faţă  a  sufletului, este actul nostru de prezenţă fundamentală. Astfel, pentru a descoperi  resortul   gestului  trebuie  să  identificăm  realitatea sufletului, trebuie să re-învăţăm limbajul sufletului, care este comunicarea  de  sine  ca  dăruire-împărtăşire,  ca  punere-oferire în act-gest a realităţii tainice a persoanei. 

Însă, persoana, la isihastul de la Frăsinei, este înţeleasă 

ca o formă de conţinut/natură fiinţială, distinctă ca realitate de  orice  fel  de  energie.  Sufletul-persoana  este  o  realitate fiinţială  aenergetică.  Aşadar   gestul  în  fondul  său  este  activ fiinţial  dincolo  şi  distinct  de  orice  fel  de  energie,  oricât  de subtilă ar fi aceasta. Persoana e  formă, dar de natură fiinţială, aenergetică, după un reper antropologic palamit, care face o distincţie  fără  echivoc  între  fiinţă  şi  energii.  Astfel,  gestul este  activarea  limbajului  fiinţial  al  unei  comunicări  de  sine. 

Cumva, cândva, în dezvoltarea spirituală, acolo în realitatea sufletului  trebuie  să  identificăm  acea  conştiinţă  fiinţială  a comunicării  de  sine  şi  chipul  de  prezenţă  propriu  unei întâlniri şi dăruirii directe fiinţiale, inefabile. Pentru a regăsi acest adânc de suflet al persoanei, există o cale a numirii, a rostirii rugăciunii scurte în formă repetitivă, să zicem clasică, ce  urmează  un  traseu  de  la  exterior  spre  interior,  aşadar urmează  o  cale  a  trecerii  rostirii  rugăciunii  de  pe  buze  în minte,  pentru  ca  apoi  mintea  fixată  prin  rugăciune  să 

coboare  spre  inimă,  de  unde  să  se  ajungă  să  se  conştientizeze duhul de suflet. 

Isihastul de la  Frăsinei propune, însă, o cale  ce caută 

„să  sară”  dincolo  de  activul  de  minte  într-un  fel  spre  o conştientizare directă a acestui  chip în sine al sufletului, ca fiind o formă de activ propriu, un suport de adresabilitate şi relaţionare  directă,  ce  deschide  ritualic  fondul  rugăciunii propriu-zise. Opţiunea către această modalitate ce, pe de o parte, trece dincolo de minte, şi, pe de altă parte, nu  foloseşte  mintea  ca  agent/vehicul  intermediar,  are  şi  un  motiv practic,  argumentat  în  sensul  că  mintea,  fiind  legată  mai 144 

strâns cu simţurile şi acestea cu corpul, se pot crea dezechi-libre, învolburări datorită presiunii exercitată prematur asupra memoriilor lor de subconştient, încă nedecantate, nefiltrate; se  poate  provoca  chiar  o  paradoxală  tulburare  a  simţurilor şi  chiar  a  minţii  în  această  practică  interioară  de  rostire-chemare insistentă prin minte a tăriei de foc a numelui. 

Distincţia  acestor  două  modalităţi,  (şi)  de  refacere  în fond  a  unităţii  şi  integrităţii  comunicării  de  sine,  e  de priceput mai lămurit, trebuie subliniat, odată cu înţelegerea unei  perspective  asupra  distincţiei  dintre  suflet  şi  minte, deodată,  dimpreună  cu  distincţia  între  suflet  şi  puterile  lui. 

Este vorba de o perspectivă ce vede mintea ca o putere „în afara”  sufletului,  deci  nu  ca  „o  parte”  a  sufletului  şi  nu  ca fiind de aceeaşi esenţă cu acesta. În această perspectivă, din punct  de  vedere  al  conţinutului  realităţii  lor  intrinseci, sufletul este fiinţialitate, iar puterile lui, şi ca atare şi mintea, sunt  energii  (subtile);  în  acest  sens,  distincţia  între  suflet  şi minte nu este una simplă, de nivel, de stare, de lucrare sau funcţionalitate, ci  este  întâi de toate o diferenţă ontologică 

între  două  ordine  de  realităţi,  cel  fiinţial  (al  sufletului), respectiv cel energetic (al minţii). În aceste considerente, nu poţi  spune  că  trăieşti  conştiinţa  sufletului  direct  fără  să  ai conştiinţa  fiinţialităţii  lui.  Altfel  zis,  dacă  nu  ai  conştiinţa acestei realităţi fiinţiale, nu ai  conştiinţa directă  a sufletului tău.  Nu  ai  ajuns  propriu-zis  la  suflet  ca  realitate,  ci  trăieşti doar  în  „zona”  conştienţei  mental-psihologice  a  puterilor/ 

energiilor lui. 

Isihastul  accentuează  forma,  dar  şi  faptul  că  gestul este  legat  de  formă-suflet,  este  asociat  cu  forma  ca 145 

persoană, adică cu identitatea persoanei. Gestul este activul din/în  forme.  Gestul  este  activul  direct,  este  activarea formei sufletului, este înflorirea sufletului. Isihastul caută să 

descopere astfel un activ direct al sufletului, dar al sufletului care,  trebuie  subliniat  încă  o  dată,  este  fiinţialitate  ca  realitate în sine, nu energie. De aceea, pentru înţelegerea clară a gestului  în perspectiva isihastului trebuie operată şi înţeleasă 

distincţia  între  suflet  şi  puterile  lui,  între  suflet  şi  minte, între  fiinţialitate  şi  energii.  Şi  în  acest  sens  avem  pusă 

înainte  o  cale,  vrem,  nu  vrem,     mistică,  care  încearcă  să 

realizeze  unitatea  şi  integritatea  unei  dăruiri  şi,  totodată, comunicări/afirmări  de  sine.  Ni  se  arată  astfel  o  cale  care caută să refacă şi unitatea şi integritatea  puterilor sufletului, dar nu  prin  acţiunea   puterilor  sufletului,  ci  prin  intermediul suportului  şi  sursei  înseşi  a  puterilor  (de  suflet),  care  este chipul-forma de suflet, identificat, activat, conştientizat (-trezit) şi pus în gest (-închinare), în relaţie (-dialog) cu Arhechipul-Modelul său, care este Chipul de Cuvânt-Dumnezeu. 

Această  cale  isihastă  încearcă  să  realizeze  nu  doar  o refacere de unitate şi integrare armonică a  puterilor sufletului, adică între puterile însele, ci, prin sufletul însuşi, restaurează 

şi  o  unitate  şi  o  integralitate  între  sufletul  însuşi  şi  puterile sufletului, ce se arată împlinită în  chipul dăruirii-exprimării de  sine  a  unui  întreg-persoană,  comunicabil-cuminecabil, unitar  şi  integral,  ca  fiinţă  (suflet)  şi  ca  energii  (puteri). 

Premiza  acestui  mod  şi  sens  de  restaurare  şi  împlinire  a omului  în  chipul  comunicării-dăruirii  ca  întreg  este  dată  şi de  o  înţelegere  a  „căderii”  care,  repercutată  în  plan  uman, afectează  nu  doar  i)  relaţia,  unitatea  şi  integrarea  dintre 146 

puterile  sufletului,  ci  şi  ii)  relaţia,  unitatea  şi  integralitatea dintre  puterile  sufletului  şi  sufletul  însuşi.  Tot  un  efect  al 

„căderii” asupra omului este, trebuie subliniat, şi o „uitare” 

a sufletului  ca viu  conştient şi activ  în şi prin  comunicarea de sine, ce are drept consecinţă o (supra-) activare a vieţii în planul puterilor sufletului, activare care, sincron cu „uitarea” 

sufletului,  merge  până  la  confundarea,  chiar  substituirea sufletului cu puterile sufletului, structurate (cvasi-) autonom în acel psihic-psihologic mental. 

De aceea, ieşirea din acest corset confuziv, substitutiv, al  „căderii”,  implică  în  această  cale  isihastă  şi  o  anamneză, nu  a  vieţilor  anterioare,  nu  a  ideilor  contemplate  ori  a trăirilor  cunoscute  într-o  viaţă  anterioară,  ci  o  anamneză  a realităţii  în  sine  a  sufletului,  o  rememorare  a  limbajului  şi conştiinţei  proprii  sufletului,  o  resuscitare  a  actului  direct participativ al sufletului. De aceea, restaurarea din ambianţa şi  consecinţele  „căderii”  se  face  într-o  reabilitare  de  la început  a  ordinii  şi  distincţiei  fireşti  între  suflet  şi  puterile sufletului,  anume  cea  care  oferă  sufletului  o  întâietate activă, ordonatoare, identificându-l, recunoscându-l, atât în caracterul  său  de  origine  (-act),  cât  şi  în  capacitatea  sa integratoare,  unificatoare,  asupra  puterilor  sufletului;  în orizontul  acestui  sens  restaurator  şi  al  distincţiilor  amintite te  poţi  întreba  unde  te  afli  cu  adevărat,  dacă  ai  ajuns  la conştiinţa  realităţii  sufletului,  măcar  la  întrezărirea  fiinţialităţii ei, sau eşti încă rămas în ambientul captiv al substituirii puterilor sufletului cu sufletul însuşi, eşti încă sub incidenţa consecinţelor confuzive, amestecate, ale „căderii”. 

Pe  de  altă  parte,  cealaltă  cale,  operantă  prin  nume  şi numire,  desfăşurată  interiorizat  într-o  lucrare  a  minţii, reflectă  dintru  început,  dacă  mintea  e  înţeleasă  ca  una  din puterile de suflet, un sens de trecere de la puterile sufletului către  duhul  de  suflet,  cu  un  efect  de  unificare  şi  integrare preponderent  concretizată  asupra  puterilor  sufletului.  În precizarea  acestor  distincţii  este,  străbate,  o  încercare  de orientare pe o cale a comunicării de sine depline, originare, subsumată însă descoperirii de sine, cunoaşterii de sine. 

Isihastul  afirma  că  gestul  este  formă,  dar  este  forma care formează, şi că dacă Divinul  este chemat prin cuvinte sacre,  prin  gest  se  aduce  prezenţa  Sa.  Asemănarea  din icoană aduce mai prompt, mai abitir prezenţa decât numele din icoană, afirma iconarul. De aceea s-a punctat faptul  că 

numele  inscripţionat  pe  icoană  nu  înlocuieşte  tremuratul execuţiei.  Numele  poate  să  ajute,  să  susţină,  dar  nu  înlocuieşte  asemănarea  imaginii-reprezentării.  Asemănarea  este cea  care  aduce  prezenţa.  Asemănarea  este  într-un  fel  ceea ce ţine de iconicitate, de fondul ei, este şi miezul reprezentării icoanei. Asemănarea este, aşadar, relevantă în interme-dierea  prezenţei,  şi  deopotrivă   gestul,  ce  este  viul  formei, comunicarea  prezenţei.  Gestul  este  dialog  real.  Dar  un dialog,  o  comunicare,  nu  ca  în  „carismele”  filmului  documentar evocat, ci un dialog care caută să recupereaze întregul om, afirmând chipul antropologic deplin în dăruirea sa. 

Este un dialog care integrează, unifică, şi care, nu în ultimul rând, exprimă şi o unitate de chip euharistic, cea a întâlnirii, comunicării  şi  cuminecării  între   prezenţe,  nu  numai  în  sens interuman,  cu  ceilalţi  (a)semeni,  ci  şi  cu  Dumnezeu,  însuşi 148 

protochipul asemănării. Adică are un rost şi un sens lărgit, adâncit,  această  comunicare,  acest  dialog  ce  vizează   cine-le, identitatea sinelui, fundamentală. 

Desigur că aşa, superficial, poţi să fii învăţat şi poţi să 

înveţi, din cărţi, din filme sau de la „experţi în comunicare”, cum să ai sau să deprinzi atitudine „carismatică”, ori poţi să 

îţi însuşeşti gestualitatea limbajului corporal, fiindcă doreşti să  comunici  complet,  convingător  şi  prin  limbajul  nonverbal.  Poţi  astfel  să  înveţi  semnificaţia  unor  gesturi corporale,  şi  poţi  ajunge  să  le  însuşeşti  comportamental  şi să  le  manifeşti  atitudinal,  dar  acestea  pot  avea  un  caracter disparat,  disociat,  trădând  întregul  comunicării  de  sine, devoalând  manifestarea  fragmentată,  „maimuţărită”  a sinelui,  situarea  sa  inadecvată  într-un  rol  social.  Asocierea de limbaje verbale şi non-verbale trebuie să fie subsecventă 

regăsirii  unei  integrităţi  şi  unităţi,  nu  a  comunicării  pur  şi simplu,  ci  a  comunicării  de  sine,  care  trebuie  subsumată 

firesc  descoperirii  de  sine,  adică  cunoaşterii  propriei  identităţi, etalată, dăruită, împărtăşită în actul comunicării. Altfel zis,  actul  comunicării  trebuie  să  fie  act  al  prezenţei  identitare,  unitare,  integrative  a  sinelui,  trebuie  să  fie   gest.   Iar acest  gest nu este, prin urmare, simplă, superficială comunicare,  o  oarecare  transmitere  de  semnificaţie  de  limbaj  corporal,  non-verbal,  ci  este  o  comunicare  de  sine  în  deschiderea unei depline dăruiri şi unei autentice prezenţe. Gestul este comunicarea unei identităţi, unitare şi integrate într-un chip  euharistic.  Un  atare   gest,  de  bună  seamă,  relevă, reclamă, accesul firesc la o cale mistică, sens în care negreşit 149 

 gestul  se  înscrie  mărturisitor,  indubitabil,  pe  coordonatele iconice, harismatice, inevitabil reale. 

Însă,  vizavi  de  nume  şi  imagine-reprezentare  în icoană,  este  de  spus  că  isihastul  precizează  ca  fiind  foarte important  „supraviul  persoanei”  din  „exteriorul”  icoanei. 

Deci face distincţie între reprezentarea-imaginea din icoană, numele-înscrisul  de  pe  icoană  şi  persoana  care  înveleşte, transcende  icoana.  Nu  trebuie  să  confundăm  aşadar, imaginea-reprezentarea, asemănarea care aduce persoana cu persoana  propriu-zisă.  Altfel  zis,  întâlnirea  cu  persoana (-icoana)  poate  să  fie  şi  directă  şi  mediată.  Medierea  prin imagine-reprezentare  îmi  dă  mie  certitudinea  palpabilă  a localizării  şi  a  coborârii-întâlnirii,  a  prezenţei  ei.  De  aceea, icoana la isihast e un soi de „locaş”, e un fel de chip de altar de pogorâre, de întrupare. 

În  acest  sens,  gestul  (-închinarea)  este  direct  faţă  de persoana  care,  într-un  fel,  este  peste/şi  prin  chipul reprezentat-imagine  şi  peste/şi  prin  nume-inscripţionat, persoana înglobând propriu-zis şi reprezentarea-imaginea şi numele-înscrisul, deci icoana însăşi ca intermediar identitar al  comunicării  ei,  adică  a  persoanei  anume.  Deci,  icoana intermediază  întâlnirea,  comunicarea,  centrată  identitar,  cu chipul-persoana  anume.  Prin  icoană  descoperim  o  cale  a comunicării  de  sine  împlinite,  descoperite,  a  persoanei anume,  o  împărtăşire  a  identităţii  unui   cine.  Prin  icoană 

aflăm  o  cale  de  refacere,  de  restaurare  a  comunicării  de sine,  unitare,  integrate,  fiindcă  icoana  cheamă  la  o  cale  de cuminecare  deplină,  ne  descoperă  o  formă-model  de comunicare în chip euharistic, actualizat, realizat, împlinit în 150 

icoana-persoană.  Icoana  invită  la  o  întâlnire,  la  o  comunicare  de  sine  „faţă  către  faţă”,  la  o  modelare-iconare  pe coordonatele împlinitoare ale unui chip euharistic, unitar şi integrativ, al comunicării de sine. 

Prin urmare, comunicarea are nevoie de o înţelegere a ce  înseamnă  în  fondul  ei  comunicarea  de  sine,  iar  aceasta din  urmă  are  nevoie  de  distincţii  ale  modurilor  de  identificare şi realizare ale unităţii şi integrităţii de sine, care sunt de  luat  în  atenţie  atât  teoretic,  cât  şi  practic,  experienţial. 

Iconarul,  cum  am  amintit,  găsea  utilă  distincţia  între capacitatea  numelui  strigat  şi  capacitatea  chipului  zugrăvit. 

La isihast e o „transcendere” a grăirii/strigării şi a vederii/ 

zugrăvirii  spre  identificarea  prin  gest  ca  act  de  prezenţă  a chipului  persoanei,  ce  înglobează  atât  zugrăvirea,  cât  şi grăirea.  La  isihast,  ca  trăitor  şi  om  al  experierii,  e  limpede distincţia  între  adresabilitate  (ca  strigare)  şi  receptare  (prin zugrăvire  a  adresabilităţii  celui  reprezentat),  şi,  totodată, caracterul  personalist  fundamental  al  acestora.  La  iconar, această distincţie declarată „utilă” e uşor ambiguă, pentru că 

nu e limpede, în această distincţie operată, raportul între, să 

zicem,  cel  ce  se  comunică,  închină,  adică  închinătorul  (cel ce  se  adresează,  cel  ce  cinsteşte,  cel  ce  venerează)  şi  cel căruia  i  se  adresează  închinarea  (cinstirea,  venerarea). 

Desigur,  există  nume  ce  e  văzut/inscripţionat  (-citit)  şi nume  ce  e  rostit/strigat.  Că  numele  văzut/inscripţionat  se receptează/citeşte prin sistemul vizual şi printr-o decodare sonoră e o altă chestiune. 

De  altfel,  distincţia  ar  trebui  făcută,  nu  între  un  plan sonor/strigare  şi  altul  vizual/zugrăvirea/inscripţionare,  ci, 151 

în cadrul aceluiaşi plan vizual (şi sistem vizual al receptării/ 

percepţiei),  între  nume  inscripţionat  şi  chip-imagine  reprezentată.  Pe  de  altă  parte,  adresabilitatea  e  cea  prin  care intervine  componenta  sonoră  de  strigare/numire.  Alături de  strigare,  rostire,  numire  poate  fi  adresabilitate  ca  limbaj corporal, prin privire, prin faţă, prin mâini etc. Isihastul, am văzut  că  vorbeşte  şi  de  un  gest  direct  sufletesc  ca  adresabilitate  nemijlocit  sufletească,  ca  act  prim  al  comunicării de sine. 

Însă  şi  grăirea/strigarea  şi  vederea/privirea  trebuiesc personalizate,  adică  subsumate,  unificate,  integrate  acestui act  al  comunicării  de  sine  originare,  originale,  care  este gestul  ca  exprimare  a  chipului-persoană.  Isihastul  arată,  de altfel,  că  aşa  cum  în  icoană  persoana  reprezentată  e  un supraviu peste nume şi imagine/reprezentare/zugrăvire, aşa fiecare  din  noi  suntem  ca  unic  chip  de  persoană  „peste” 

(şi  prin)  înfăţişarea-imaginea  noastră  şi  graiul/strigarea noastră.  Prin  urmare,  aşa  cum  în  viaţa  curentă  ne  putem adresa  celuilalt  prin  strigare,  prin  numire,  sau/şi  prin privire, prin limbaj non-verbal, corporal, dar, mai adânc, ne putem  adresa  chiar  prin  însăşi  actul  de  prezenţă  tainică, gestică,  aşa  ca  adresant/închinător  avem  aceste  „registre” 

dialogale  ale  comunicării  de  sine  la  dispoziţie  şi  dinaintea icoanei-persoanei;  cu  specificarea  că  icoana,  ca  zugrăvire  a asemănării  de  chip  şi  inscripţionare  de  nume,  ne  agrăieşte fundamental  prin  chipul  dincolo  de  reprezentarea/ 

zugrăvire  şi  inscripţionare/nume,  care  este  un  chip  de persoană-icoană,  adică  are  unitatea  şi  integralitatea  comunicării  de  sine  realizată  ca  întregime  de  chip  euharistic. 

Mobilul  icoanei  e  supraviul  personal  al  chipului  ce  o transcende  ca  imagine-reprezentare  şi  nume-inscripţionare, oferindu-i  şi  ei  prin  participarea/asemănare  la  chip-persoană o amprentare personală/personalizată. 

Pe  de  altă  parte,  apropo  de  varianta  clasică  a rugăciunii  minţii,  cea  a  numirii,  a  rostirii-chemării  numelui („Doamne  Iisuse...”),  e  interesant  că  isihastul  o  interpretează,  după  un  sens  unitar  şi  integrativ,  tot  ca  o  formă  de adresabilitate  gestică,  adică  şi  „rostirea-chemarea  numelui” 

este tot o formă de gest. E o cale consacrată, în care chiar şi rostirea e o formă de adresare, este un act-gest; aşa cum, la un moment dat, din altă perspectivă, referitor la acel sicilian de  care  vorbea  Panikkar,  cuvântul  era  mai  mult  decât înţeles,  era  mai  mult  decât  simpla  rostire,  era  şi  un  gest, avea o adresabilitate, implica un alt fel de angajare unitară şi integrativă.  Aceasta  pentru  că  adresabilitatea  implică  aici  o altă  forţă  şi  unitate  integrativă  a  gestului,  mai  cu  seamă 

atunci când vrem să comunicăm sau vrem să ne exprimăm cu  adevărat  pe  noi  înşine.  Însă,  din  perspectivă  teologică, omul  fiind  după  Chipul  Cuvântului,  omul  este  cuvânt cuvântător,  şi,  prin  urmare,  sensul  şi  taina  omului  sunt exprimarea-comunicarea  de  sine.  Dar  exprimarea  de  sine implică  şi  descoperirea  de  sine  şi  arătarea  acestei  taine  a chipului  omului  ca  icoană-asemănare  a  Cuvântului  Chip-Icoană ce trebuie cu adevărat recuperată, restaurată. 

Însă,  în  privinţa  comunicării,  isihastul  distinge,  pe  de o  parte,  între  gest  ca  activ  în  forme,  care  este  un  activ centrat  din  zona  din  care  se  proiectează  şi  se  deschide,  să 

zicem,  sufletul  nostru  într-o  cuvântare  de  sine  directă, 153 

nemediată,  către  ceilalţi,  dar,  pe  de  altă  parte,  afirmă  că 

gestul  „se  face”  nu  doar  cu  sufletul,  ci  şi  cu  trupul,  ca  un gest  împlinit,  unitar  al  integralităţii  persoanei.  Această 

precizare  e  potrivită,  întrucât  sensul  recuperării   gestului  la isihast  ţinteşte  tocmai  recuperarea  integralităţii  şi  unităţii comunicării  de  sine  ca  dăruire,  dar  pe  calea  directă  şi proprie  a   gestului   ca  limbaj  al  sufletului,     nu  atât  pe  calea numirii, prin minte. Aşa, la isihast, gestul are în primul rând o plinătate fiinţială în act, ca suport viu, activ, al relaţionării, şi  ca  formă  de  receptare  directă  a   prezenţei,  mai  promptă, mai  tare,  să  spunem,  decât  rostirea  sau  numirea-chemarea. 

Însă  gestul  „păstrează  ambele  închinări,  şi  de  trup  şi  de suflet, fără să le treacă unul în altul, ci le trece pe amândouă 

într-un  comun  de   gest  iconic”.  E  vorba  în  acest   limbaj  gestic (iconic)  de  o  anume  unitate  a  dăruirii,  a  implicării  şi participării omului  întreg  în dialogul interpersonal, integralitate  care,  desigur,  înseamnă  şi  refacere,  restaurare  a chipului omului în sens iconic, prin comunicarea-întâlnirea 

„în icoană” cu Dumnezeu, ceea ce face ca toate componen-tele  umane  să  fie  activate,  capacitate,  integrate,  relaţionate, deschise  împărtăşirii  de  sine  în  chipul  euharistic  al  comuniunii. 

Astfel,  acest  chip  al   gestului  (iconic) ,   trebuie  subliniat, nu e legat de o manifestare parţială, unilaterală, a corpului, nu e doar un limbaj al corpului, deşi poate integra şi aceste aspecte  semnificante  ale  unui  limbaj  non-verbal  corporal. 

Deci  gestul (iconic) nu este, cum s-ar putea înţelege îndeobşte, ca formă de comunicare, un gest redus la manualitate, la o retorică şi o expresivitate a corpului. Trebuie, prin urmare, 154 

înţeles  şi  recuperat   gestul   deopotrivă  cu  un  autentic,  deplin chip al omului. Sensul iconic al gestului are astfel nevoie de reperele  formative  ale  unui  model  antropologic,  care,  în sensul unei actualităţi creştine în contextul contemporan, ar fi cel palamit, care face distincţie clară, şi teoretică şi experienţială,  între  fiinţialitate  şi  energii,  de  neamestecat,  de neconfundat. Altfel zis, comunicarea de sine  ca fiinţialitate este  altceva  decât  comunicarea  doar  ca/prin  energii,  şi altceva  este  comunicarea  de  sine  unitară  şi  integrată  ca dăruire  deplină,  într-un  întreg  de  chip  euharistic,  atât  ca fiinţialitate cât şi ca energii. Provocarea este aceea ca fiecare să-şi  identifice  sinele  cu  adevărat  pentru  a  şi-l  pune  în comunicare (de sine). 

Din acest orizont modelator al comunicării de sine, se poate  survola  limpezitor  acest  chip  al  omului  apropo  de gest, de  prezenţă şi de  persoana ce este cu adevărat forma care formează. În reperele acestui model,  persoana e cea care are capacitatea  să  iasă  real,  fiinţial  şi  concret  „în  afara  sa”, deschizându-se  în  comunicare  de  sine,  intrând  în  comuniune  interpersonală  cu  alt  sine,  fără  să-şi  piardă  fiinţialitatea. Ca viziune, acesta este un detaliu foarte important şi vizavi de distingerea căii isihaste de alte viziuni, precum cea a  misticilor  panteiste.  Anume,  faptul  că  la  nivel  fiinţial, aenergetic,  sufletul,  care  este  chip  de  persoană,  are  capacitatea să iasă din sine către celălalt, pe care îl poate întâlni, în care  poate  (con-)  locui,  dar  rămânând  paradoxal  în  sine, adică  sine  însuşi;  prin  urmare,  nu  se  pierde  pe  sine  într-o fuziune/contopire, ci îşi păstrează în propria împărtăşire de sine şi unificare profundă cu celălalt, identitatea de sine, de 155 

neamestecat,  de  neconfundat.  Ceea  ce  denotă  prin  excelenţă  o  viziune  mistică  a  identităţii  sinelui,  fundamental fiinţială,  proprie  isihasmului,  ca  mistică  creştin  răsăriteană 

autentică.  Această  viziune  face  ca  în  această  întâlnire  să  se păstreze  unicitatea  fiecăruia,  să  existe,  prin  urmare,  o comunicare/cuminecare  de  sine  ce  niciodată  nu  poate  fi transformată într-o contopire, într-o stingere de sine, ce ar însemna  o  anulare  de  sine,  sau  o  unificare  într-o  transcendentă unitate neantizată. 

O  importantă  diferenţiere,  mai  ales  vizavi  de  raportarea  la  alte  perspective,  precum  misticile  extrem  orientale sau  de  altă  natură,  e  dată  de  faptul  că   prezenţa  nu  este  o energie, ci este un activ şi o prelungire de fiinţialitate. Deci ca  

 prezenţă,  ca   fiinţialitate  este  această  ieşire  „în  exterior”,  către întâlnirea,  comuniunea  fiinţială  cu  celălalt.  Energia  este doar „o strălucire de prezenţă”, prezenţă care în fond este o realitate fiinţială. Această prelungire  energetică experiată şi ea, de  bună  seamă,  mai  mult  sau  mai  puţin  clar,  în  relaţiile interumane,  este  şi  ea  o  realitate,  însă  una  situată  pe  alt palier ontologic, unul secundar în raport cu fiinţialitatea. 

Relativ la persoană, isihastul afirmă că persoana „iese” 

şi într-un paradoxal „afară”, care este intrafiinţial. Astfel, în comunicarea  de  sine  „ieşi  din  tine”,  ieşi  „în  afara  ta”  către celălalt,  dar,  paradoxal,  rămânând  într-o  realitate  intra-fiinţială,  adică  într-o  comunicare  fiinţială;  nu  ieşi,  cu  alte cuvinte,  din  substanţa  fiinţei  umane,  întrucât  nu  te transformi  în  altceva,  nici  în  planul  relaţiilor  interumane  şi nici în relaţia cu Dumnezeu, ci rămâi tu însuţi ca identitate 156 

fiinţială,  oricât  de  profundă  este  comunicarea,  întâlnirea, comuniunea. 

În fond, nu trebuie să ni-L închipuim pe Dumnezeu, ci trebuie să-L conştientizăm că este  Prezent – acesta este şi îndemnul  formativ  firesc  al  isihastului,  tocmai  pentru  că 

merge  pe  această  cale  de  identificare  şi  conştientizare, pentru  că  deschide  această  formă  de  relaţionare  şi adresabilitate  ca rugăciune mişcată ritualic prin   gestul acesta de  închinare,  care  are  un  centru  adânc,  de  natură  fiinţială, dar  care  reface  şi  o  unitate  şi  o  integralitate  –  (şi)  între fiinţialitatea  şi  energiile  omului  –,  în  această  dăruire  ce angajează o exprimare de sine plenară. 

